Datasets:

MLRS

/

maltese_news_headlines

like 0

Follow

Maltese Language Resource Server 25

[ "Il-Partit Nazzjonalista ppubblika ittra li ntbagħtet mill-eks-Ministru tal-Finanzi Tonio Fenech lill-Viċi President tal-Kummissjoni Ewropea Joaquín Almunia fil-5 ta’ Marzu 2013, lejlet l-elezzjoni ġenerali.", "Fi stqarrija l-PN qal li l-Gvern Nazzjonalista baqa’ jaħdem sal-aħħar mumenti tal-leġiżlatura li għaddiet u jinsisti li l-pjani tal-Kummissjoni Ewropea dwar l-", "istate aid", "ma kinux aċċettabbli għal Malta.", "Il-PN qal li din hija d-differenza ċara bejn il-Partit Nazzjonalista u l-Partit Laburista fil-Gvern għax kuntrarju għall-Gvern immexxi mill-Partit Nazzjonalista, sal-lum għadna ma nafux x’għamel Gvern Laburista f’dawn l-aħħar 14-il xahar sabiex jinnegozja l-aqwa pakkett possibbli għal Malta dwar l-għajnuna li l-Gvern jista’ jagħti biex jinċentiva lill-industrija u joħloq il-postijiet tax-xogħol.", "Il-PN qal li minħabba l-inkompetenza tal-Gvern ta’ Muscat, il-Gvern Malti issa se jkollu jnaqqas l-għajnuna li kien qed jagħti lill-industrija, deċiżjoni li se twassal biex Malta tkun inqas attraenti milli kienet qabel għall-investiment waqt li żied jgħid li t-track record tal-PN huwa wieħed b’saħħti." ]

[ "Fl-ewwel reazzjoni għall-Budget 2021, il-Kap tal-Partit Nazzjonalista Bernard Grech qal li dan ma kienx budget normali, u żgur li mhux budget li kuntenti narawh ikun PR exercise għall-Gvern tal-ġurnata, bħalma kien matul l-aħħar ftit snin.", "Bernard Grech qal li faċli tħares lejn il-miżuri li ħabbar il-Ministru tal-Finanzi u tgħid li dawn huma denji għall-ġurnata tal-lum.", "Però fis-sitwazzjoni bla preċedent li ninsabu fiha, dan hu baġit li sfortunatament nesa għada.", "Nesa jindirizza l-problemi li ninsabu fihom u dawk li ser niffaċċjaw b'mod qawwi fil-futur immedjat.", "Il-Kap tal-Partit Nazzjonalista qal li fil-budget hemm proposti li huma pożittivi u oħrajn li ġew irriċiklati minn snin tal-imgħoddi, però għandna Gvern li qed jibża' jiffaċċja r-realtà.", "Ir-realtà ta' settur tas-saħħa u dak tat-turiżmu, li għal Robert Abela kien kollox business as usual.", "Realtà tal-qagħda finanzjarja li eluf ta' familji qed jiffaċċjaw, intesiet.", "Realtà li l-inċertezza li nħolqot minħabba l-mismanagement tal-Prim Ministru qed tinħeba taħt it-tapit.", "Ma smajna xejn fuq kif se jiġu indirizzati l-kontijiet tad-dawl u l-ilma fid-dawl ta' dak kollu li sirna nafu fuq il-kuntratt korrott tal-Electrogas, kompla jgħid il-Kap tal-Partit Nazzjonalista.", "Ma smajna xejn fuq kif se ngħinu 83,000 persuna f'riskju kbir ta' faqar.", "Ma smajna xejn fuq pjan olistiku biex in-negozji Maltin u Għawdxin jibqgħu jlaħħqu mal-isfidi li għandhom, u ma smajna xejn fuq Għawdex, kompla jgħid Bernard Grech.", "Dan huwa budget li jinsa l-ġejjieni.", "Budget li jippjana għal-lum, imma jinsa għada.", "Bernard Grech saħaq li pajjiżna għandu bżonn direzzjoni u tmexxija serja.", "Huwa qal li bħala Kap tal-Oppożizzjoni u tal- Partit Nazzjonalista , diġà beda u ser ikompli jħabbar miżuri konkreti – mhux kliem fieragħ – li għandu bżonn pajjiżna f'dan il-mument.", "reazzjoni //= $special ?>" ]

[ "Il-Gvern Iżraeljan bagħat aktar suldati lejn il-fruntieri tan-nofsinhar li jmissu ma’ Gaza u wiegħed li se jwaqqaf it-tfigħ ta’ rockets fuq irħula Lhud mill-Palestinjani.", "Il-bieraħ biss intefgħu 40 minn dawk ir-rockts.", "Ħadd ma weġġa’ u ma saritx ħsara.", "Il-Prim Ministru Iżraeljan  Benjamin Netanyahu wissa li jew jieqfu r-rockets u ż-żewġ naħat jgħixu fil-paċi jew inkellha l-Iżraseljani lesti jpattuha lill-Palestinjani.", "Saru aktar dimostrazzjonijiet fil-lvant ta’ Ġerusalemm wara l-mewt ta’ tifel Għarbi li l-Palestinjani jalleggaw saret minn estremisti Lhud.", "Il-funeral tat-tifel isir aktar tard illum.", "Sadanittant, Islam Slimani, player tat-teamNazzjonali Alġerin, qal li ddeċidew li jagħtu lit-tfal ta’ Gaza l-bonus li se jieħdu għad-dehra tajba tagħhom fit-Tazza tad-Dinja.", "Fuq Facebook kiteb li dawn it-tfal għandhom bżonn il-flus aktar milli għandhom bżonnhom huma.", "L-Alġerija tat battikata lit-team Ġermaniż biex rebħu fl-aħħar minuti wara l-ħin barrani u jgħaddu għall-kwarti tal-finali fejn illum jilgħabu kontra Franza." ]

[ "Refuġjati mill-Venezuela jaqsmu lejn il-Brazil", "Don José Sebastião Barros da Silveira, Brażiljan, u Don Miguel Alberto Fernández, Orionini, Arġentin, waslu fid-djoċesi ta' Pacaraima fil-Brażil biex jgħinu lill-Kappillan Fr Jesus Lopez Fernandez de Bobadilla li għandu 78 sena, jassisti eluf ta' refuġjati Venezwelani li qed jaħarbu minn pajjiżhom kuljum.", "Il-parroċċa hi fuq il-fruntiera mal-Venezwela u hi fir-rotta ewlenija li twassal għall-Brażil.", "Din il-missjoni msejħa \"Qalb bla Fruntieri\" qed tilqa' u tgħin lil ħafna rġiel, nisa u tfal li qed jaslu mill-Venezwela b'ta' fuqhom senduqhom.", "Hu stmat li madwar 6000 emigrant jgħaddu minn Pacaraima kuljum.", "Uħud jieqfu f'din il-belt u oħrajn jibqgħu sejrin lejn Boa Vista, 220 kilometru bogħod.", "Matul it-triq ma hemm ebda villaġġ jew belt u allura r-refuġjati ma jsibu mkien fejn jieklu jew jistrieħu u jorqdu fil-ġenb tat-triq.", "Hu stmat li f'Boa Vista llum hemm aktar minn 25,000 refuġjat Venezwelan.", "F'Pacaraima in-nies jorqdu fuq bennieni tal-ħabel imwaħħla mas-siġar jew arbli.", "Il-Ħadd ikun hemm quddies għan-nies tal-post u r-refuġjati Venezwelani.", "Fit-3.00 a.m. il-voluntiera jibdew jippreparaw il-kolazzjon għar-refuġjati li jkun servut bejn il-5.00 u s-7.30 ta' filgħodu.", "Għal dan il-kolazzjoni imorru 1,300 persuna bejn Venezwelani u n-nies tal-lokal.", "Għal ħafna minnhom din hi l-unika ikla tal-ġurnata.", "Fil-post tagħmel ħafna xita u kesħa.", "Il-belt hi fqira, il-faċilitajiet sanitarji huma nieqsa u t-toroq mimlija emigranti jduru ma' kullimkien għax m'għandhomx x'jagħmlu." ]

[ "Michela, wiċċ stabbilit fix-xena lokali!", "Rajnieha bħala kantanta fejn rebħet kemm il-Konkors Kanunzetta Indipendeza, kif ukoll l-Għanja tal-Poplu.", "Nafuha bħala mudella fejn spiċċat rebħet Miss World Talent u dan l-aħħar, qed narawh fil-parti ta' Carlotta fuq is-sensiela L-Għarusa.", "Aħna tkellimna magħha f'dawn il-festi u staqsejnieha ftit dwar is-sena li għaddiet u wkoll dwar dak li hemm lest għal din is-sena, is-sena 2020!", "Is-sena 2019 kienet mimlija b'diversi esperjenzi sbieħ imma li kieku kelli nagħżel tliet memorji li żgur ħa jibqgħu jberrnu f'moħħi; Il-musical \"Il-Kbir Għadu Ġej\"; l-parti ta' Carlotta fis-serje L-Għarusa; u l-parti ta' Jasmine fil-pentow bil-Malti, Aladin.", "Kien hemm żmien fejn kont qed nitlef il-motivazzjoni lejn l-affarijiet li nħobb minħabba li kont mgħobbija b'ħafna ħsibijiet negattivi.", "Ma niddejjaq xejn ngħid li mort infittex l-għajnuna u llum il-ġurnara nħossni ħafna iktar kuntenta u nħares lejn il-ħajja b'mod pożittiv.", "Ma nemminx fir-reżoluzzjonijiet imma meta nagħmel, qatt ma jirnexxieli nżommhom.", "Din is-sena kienet waħda mimilija daqs bajda u qtajt żewġ xewqat kbar, u għaldaqstant nixtiewqli s-sena d-dieħla jkolli ċ-ċans li niżviluppa fuq dak li għamilt din is-sena, nitgħallem u nimxi 'l quddiem.", "Ninsab verament grata għal dawk kollha li jtuni s-sapport tagħhom.", "Fis-sena 2020, għandi f'moħħi li naħdem fuq għadd ta' kanzunetti oriġinali bil-għan li nniedi tal-anqas waħda filwaqt li nispera li jkun hemm il-possibilita t'aktar esperjenzi teatrali.", "L-ewwel tas-sena nqattgħu man-nies li huma tassew għal qalbi, in-nies li dejjem kienu hemm għalija." ]

[ "Għall-ħabta tal-ħdax ta' dalgħodu il-Pulizija kienu nfurmati li bugħaddas sab ruħhu f'diffikulta' ġewwa l-Bajja tax-Xwejni, limiti ta' Marsalforn.", "Il-Pulizija mill-Għassa tar-Rabat (Għawdex) marru fuq il-post fejn minn investigazzjonijiet preliminari sabu li minn grupp ta' tmien bugħaddasa, wieħed minnhom sab ruħhu f'diffikulta' u ttella fuq l-art minn wieħed mill-bugħaddasa stess.", "Fuq il-post issejjħet ambulanza sabiex tagħti l-assistenza lill-vittma peress li deher mitluf minn sensih.", "Wara li ngħata l-ewwel għajnuna l-vittma, raġel Ġermaniż ta' 78 sena, ittieħet l-Isptar Ġenerali t'Għawdex iżda sfortunatament tilef ħajtu." ]

[ "Ismu sar sinonimu mad-dinja tat-teknoloġija.", "Iżda inkwetat fuq kumpaniji li qed ixolju?", "U għalfejn il-banek għandhom jadattaw? L-ILLUM tintervista lis-Segretarju Parlamentari Silvio Schembri", "Portafoll wiesa’ iżda l-aktar imfaħħar u rikonoxxut minħabba l-ħidma tiegħu fis-settur tat-teknoloġiji ġodda b’mod speċjali l-blockchain.", "Din il-ġimgħa l-ILLUM intervistat lis-Segretarju Parlamentari għas-Servizzi Finanzjarji, Ekonomija Diġitali u Innovazzjoni, Silvio Schembri, li tista’ tgħid sar sinonimu ma’ din id-dinja vibranti, eċitanti u mimlija potenzjal.", "Mal-ILLUM Schembri jiżvela l-aħħar ħidmiet f’dan is-settur, l-isfidi tal-portafoll tiegħu u l-kwistjonijiet varji li jduru madwar dawn l-istess teknoloġiji.", "Nibda din l-intervista billi nistaqsih mistoqsija diretta fuq il-portafoll tiegħu.", "X’qanqal lill-Gvern sabiex jinfiltra n-niċċa tal-blockchain?", "Huwa jkun pront jispjega kif dan il-portafoll tfassal lura għall-2017.", "“Il-portafoll jinkludi s-servizzi finazjarji, l-innovazzjoni u l-ekonomija diġitali.", "Qabel dawn kienu parti minn Ministeri differenti fosthom tal-Edukazzjoni, Finanzi u Ekonomija.", "Iżda f’din il-leġiżlatura għaqqadniehom flimkien taħt ir-responsabbiltà tal-Prim Ministru sabiex naraw aktar interazzjoni bejn is-setturi differenti u noħolqu niċeċ ġodda.”", "Huwa jkompli jgħid li bħala waħda mill-ewwel inizjattivi, is-Segretarjat tefa’ ħarstu fuq is-settur tal-blockchain.", "“Bdejna billi identifikajna s-settur tal-blockchain u rnexxielna nwaqqfu leġiżlazzjoni.", "Konna l-ewwel pajjiż fid-dinja li ħloqna qafas regolatorju.", "Ma kinitx faċli għaliex ma kinitx teżisti, iżda konna innovattivi u rnexxielna niġbdu l-ammirazzjoni ta’ ammont kbir ta’ operaturi minn madwar id-dinja li interessaw ruħhom u ġew Malta,” sostna Schembri.", "Mistoqsi dwar x’inhi l-akbar sfida f’dan il-portafoll, huwa jisħaq li l-akbar sfida tibqa’ dik tat-talent.", "“Hemm bżonn nies b’ċertu ħiliet li jaħdmu f’dawn it-teknoloġiji ġodda.", "Hawn nuqqas kbir fuq livell Ewropew u Dinji jekk tidħol fuq il-qasam tat-teknoloġija, hemm skills li huma rari u dik hi l-akbar sfida.", "Il-vantaġġ pożittiv hu li ħafna mill-iskills ta’ dan il-qasam huma trasferibbli.", "Jiġifieri jekk xi ħadd jaħdem fil-gaming diġà għandu ħafna għarfien biex jaħdem fis-settur tal-Artificial Intelligence jew Blockchain, kulma jkollu bżonn hu ‘top-up course’.”", "Daqshekk Blockchain Island jew din spin politika?", "Dlonk nistaqsih hux inkwetanti l-fatt li xi kumpaniji tal-blockchain qed jagħlqu hekk kif riċentament il-kumpanija Coinone Global Exchange, kumpanija mill-Korea t’Isfel, ħabbret li se tagħlaq l-operat tagħha f’Malta f’Settembru li ġej.", "Hu jirrispondi u jgħid, “ninsab informat b’xi tliet kumpaniji li s’issa għalqu.", "Skont l-aħħar figuri mill-MFSA, f’Malta hawn 700 kumpanija differenti f’dan il-qasam.", "Ma tistax tiġbor kollox f’daqqa.", "Din hi normali f’industrija ġdida u anke fl-industrija wiesgħa inġenerali, mhix xi ħaġa kbira,” sostna Schembri.", "Apparti minn dan, hu qal ukoll li ċertu kumpaniji qed jagħlqu u jmorru pajjiżi oħra minħabba r-regolamenti robusti ta’ Malta.", "“Hemm kumpaniji li qed imorru l-Estonja, li mxiet fuq il-passi tagħna, iżda naqqset rekwiżit importanti - dak tal-fondi kapitali.”", "Huwa kompla jispjega kif sabiex kumpanija li topera f’dan il-qasam tiftaħ f’Malta jeħtieġ li jkollha minn tal-anqas €750,000 f’kapital, iżda kif fl-Estonja din hi aktar miftuħa.", "“Fl-Estonja dan ir-rekwiżit hu ta’ €2,500 jiġifieri prattikament miftuħa għal kulħadd.", "Jekk kumpanija mhix kapaċi jkollha €750,000 f’kapital u trid ‘tilgħab’ bi flus in-nies,  jiena mhux se naċċettaha.”", "Fuq l-istess nota huwa nsista li bħala pajjiż sejrin tajjeb ħafna ekonomikament u għalhekk ma rridux nagħmlu xi ħaġa biex nieħdu lura l-frott f’qasir żmien iżda li mbagħad erba’ snin oħra jiddispjaċina.", "‘Blockchain u crypto currencies huma differenti’", "Mal-ILLUM Schembri jagħżel li jenfasizza d-differenza bejn blockchain u crypto currencies.", "“Aħna tawna t-titlu ta’ Blockchain Island u mhux Crypto Island.", "Qed naħdmu l-aktar għat-teknoloġija u mhux il-muniti diġitali.", "Eżempju Zuck, belt fl-Isvizzera, ħadet it-titlu ta’ ‘Crypto Valley’ għaliex tiffoka fuq din it-teknoloġija.”", "Huwa żied jgħid li fil-futur qrib il-pubbliku se japprezza l-benefiċċji ta’ din it-teknoloġija, b’eżempju wieħed ikun fis-settur tal-edukazzjoni fejn iċ-ċertifikati kollha se jkunu fuq il-blockchain u b’hekk aktar aċċess garantit u bla ebda possibbiltà li jintilef.", "Iżda mhux biss, hekk kif bl-użu tal-istess teknoloġija, sal-aħħar ta’ din is-sena r-reġistru tal-kumpaniji se jkun kollu fuq is-sistema blockchain u Artificial Intelligence, b’aċċess 24 siegħa kuljum sebat ijiem fil-ġimgħa.", "Iżda jekk din it-teknoloġija se tibqa’ magħna u tintensifika ruħha, x’qed isir biex nedukaw lill-pubbliku ġenerali dwarha?", "Huwa jirrispondi u jgħid, “bdejna b’kampanja edukattiva ta’ lingwaġġ li jinftiehem minn kulħadd u li jispjega dan il-kunċett.", "Apparti minn hekk, qed noffru programmi edukattivi fl-MCAST u fl-Università ta’ Malta.", "Apparti li emendajna numru ta’ korsijiet biex jibdew jinkludu modules b’rabta ma’ din id-dinja.”", "X’se naraw fl-edizzjoni li jmiss tad-Delta Summit?", "Naqilbu ftit id-diskors u nitkellmu dwar l-avveniment annwali ‘Delta Summit’ li qiegħed dejjem iżid fil-popolarità u l-konkorrenza internazzjonali.", "Staqsejt lil Schembri biex jiżvela dettalji dwar dan l-avveniment li se jkun qiegħed jittella’ bejn it-30 ta’ Settembru u s-6 ta’ Ottubru li ġej.", "“Delta Summit sar parti integrali mill-missjoni ta’ dan il-Gvern sabiex juri l-inizjattivi u l-avvanzi tiegħu fis-settur tat-teknoloġija u innovazzjoni,” qal Schembri.", "Żied jgħid li fl-edizzjoni ta’ din is-sena s-summit se jespandi aktar u jiffoka wkoll fuq l-Intelliġenza Artifiċjali, l-Internet of Things IOT, l-eSports u l-iżvilupp tal-logħob.", "Skontu, dan se jagħmel lil Malta post attraenti għal kull min irid jitgħallem dwar l-aħħar żviluppi fit-teknoloġija u l-innovazzjoni.", "Fuq l-istess suġġett Schembri nsista li din is-sena se jnaqqxu tragward ieħor u qed jimmiraw li jaqbżu t-8,000 parteċipant.", "“It-tema ewlenija għal din is-sena hi “Big & Better” li hi marbuta ma’ kull aspett tas-summit fosthom loġistika u operazzjoni.", "Fil-fatt din is-sena se nkunu qed intellgħu dan is-summit ġewwa l-MFCC, l-akbar post ta’ konferenzi f’Malta,” kompla jispjega s-Segretarju Parlamentari Silvio Schembri.", "‘Banek lokali kienu taħt skrutinju kbir’", "Naqilbu ftit id-diskors u nistaqsih biex jerġa’ jelabora fuq kritika li kien għamel huwa stess riċentament fil-konfront ta’ banek lokali.", "Għalfejn ħass il-ħtieġa li jagħmel din il-kritika?", "Huwa jibda jirrispondi u jgħid li l-klima politika ħolqot kultura ta’ skrutinju għall-banek lokali kollha.", "“Fost l-oħrajn kien hemm il-pressjoni politika fuq livell Ewropew b’ħafna opponenti politiċi jħambqu li aħna magna ta’ ħasil ta’ flus u mafja sħiħa.", "Saħanistra, l-Awtoritá Bankarja Ewropea kienet bdiet tinvestiga kull ‘talba’ li bdew jagħmlu dawn l-istess politiċi.", "Awtomatikament il-banek bdew iżommu pass lura u ma daħlux f’industriji b’riskju għoli bħalma huma iGaming, Fintech u servizzi finanzjarji,” spjega s-Segretarju Parlamentari.", "Huwa jkompli jgħid li, “is-settur kollu kien taħt skrutinju kbir u l-pajjiż sħiħ kien taħt lenti, kellek ukoll banek internazzjonali li bidlu l-policy tagħhom u bdew iċekknu.", "Imbagħad kellek il-kwistjoni tal-Bank of Valletta li fuq livell Ewropew huwa bank żgħir però lokalment huwa l-bank prinċipali ta’ Malta u li ma setax jerfa’ l-piż kollu għat-tkabbir ekonomiku f’pajjiżna.”", "Fl-aħħar nett huwa qal ukoll li l-ftuħ ta’ kontijiet bankarji għall-persuni barranin kienet problema kbira, li spiċċa biex daħal huwa fiha.", "“Kont laqqajt il-banek għaliex kelli l-informazzjoni li l-banek bdew jirrifjutaw il-ħolqien ta’ kontijiet għall-ebda raġuni li hi ksur tad-direttivi Ewropej.", "B’hekk intervjenejt u minn dakinhar ’l hawn l-affarijiet inbidlu.", "Madanakollu hemm bżonn ta’ aktar banek, l-MFSA qed tipproċessa numru ta’ liċenzji ġodda ta’ banek,” żvela Schembri.", "Fi tmiem din l-intervista nistaqsi lil Schembri dwar l-aspirazzjonijiet politiċi tiegħu.", "Huwa kien pront jgħid:“Ninsab kuntent fil-kariga li għandi nieħu gost naħdem fiha, u se nibqa’ naħdem sabiex inġib ir-riżultati, m’hemm l-ebda aspirazzjonijiet partikolari,” temm jgħid is-Segretarju Parlamentari." ]

[ "Seba persuni indarbu f'attakk b'mannara fi stazzjon tal-ferrovija f'Dusseldorf, il-Germanja.", "Sa issa persuna waħda ġiet arresta b'rabta mal-każ u s-suspettat huwa raġel ta' 36 sena mill-eks Yugoslavia li jsofri minn problem psikologici.", "Filwaqt li ma kien hem l-ebda fatalità rrapurtata, persuna waħda kienet midruba serjament u l-agressur ukoll weġġa' serjament wara li qabeż minn fuq pont waqt li pprova jaħrab.", "Il-mottiv wara dan l-attakk għadu mhux ċar u l-Pulizija mhux qed tiddeskrivih bħala attack relatat mat-terroriżmu.", "Intant, il-Ġermanja tinsab fuq alert massimu għal attakki terroristiċi partikolarment wara li f'Dicembru tas-sena li għaddiet, tnax-il persuna nqatlu hekk kif trakk saq fuq folla f'suq tal-Milied." ]

[ "Kids on Campus fl-Università ta' Malta ħabbru li membru tal-istaff irriżulta pożittiv fil-15 ta' Awwissu bil-konsegwenza li t-tfal li kienu fil-klassi mal-istess membru tal-istaff intalbu li jagħmlu Swab Test.", "Il-persuna ħadmet l-aħħar nhar l-Erbgħa 12 ta' Awwissu u rriżulta pożittiv għall-coronavirus fil-15 ta' Awwissu.", "L-iskola tas-sajf għat-tfal li hija mmexxija mis-servizzi taċ-Childcare tal-Università ta' Malta f'Tal-Qroqq mistennija li terġa' tiftaħ għada l-Erbgħa.", "F'imejl li ntbagħat lill-ġenituri kollha llum huma ngħataw aġġornament dwar dan u ġew assigurati li l-Università qed iżżomm is-sitwazzjoni taħt kontroll b'kuntatt dirett mal-uffiċjali tas-Saħħa Pubblika.", "Fl-imejl, l-Università tagħmilha ċara li minn dawk it-tfal f'din il-klassi se jitħallew jidħlu biss dawk li jkunu għamlu Swab Test u jkun ħareġ negattiv.", "L-Università qalet li l-klassi li fiha kien il-persuna nagħlqet u ġiet diżinfettata filwaqt li ġew diżinfettati wkoll it-toilets u l-grounds fil-viċin.", "Il-każi tal-lum Jitħabbru 48 każ ġdid ta' COVID-19; 9 każijiet minn djar tal-anzjani" ]

[ "L-infermiera Carla Martinez al Hamo, bint Charlie Buhagiar, ir-raġel li tilef ħajtu lbieraħ bil-coronavirus, allegat li missierha ħa l-virus mill-Isptar Mater Dei.", "Huwa kellu 67 sena.", "Fuq Facebook, bint Charlie tal-Għaġin, kif kien magħruf mal-Qriema li jafuh, spjegat li missierha daħal l-Isptar Mater Dei wara li kien irriżulta fin-negattiv għall-coronavirus.", "Qalet li huwa tqiegħed f'sala ma' pazjenti oħra li kienu qegħdin jistennew ir-riżultat tal-iswab test.", "Wara li sarulu erba' swab tests oħra, huwa ħareġ pożittiv għall-virus.", "B'hekk dam ħamest ijiem l-isptar.", "\"Kieku ma kienx il-Covid, il-pa għadu magħna, għax qatt ma kellu problemi ta' saħħa kif qed tpinġuh intom,\" kitbet bintu.", "Kelhu kundizjoni uterjulhi!!!!!!", "Kelhu Vera il qalb imma liktar li baqqat sodda dan iz zmien kollhu.", "Ghax ma tajtx sur… Posted by Carla Martinez Al Hamo on Sunday, October 11, 2020 Oħt il-vittma wkoll kitbet fuq il-mezzi soċjali li ħuha ma kellux problemi ta' saħħa, sempliċiment għamel operazzjoni tal-bypass ftit tas-snin ilu imma qatt ma kellu kumplikazzjonijiet.", "Iddeskrivietu bħala \"raġel mimli saħħa.\"", "Skont il-Ministeru tas-Saħħa, ir-raġel iddaħħal l-Isptar Mater Dei fit-28 ta' Settembru u kien ikkonfermat pożittiv għall-coronavirus fl-1 ta' Ottubru.", "Hu baqa' jingħata l-kura fl-Isptar Mater Dei sal-bieraħ filgħodu meta tilef il-battalja kontra l-Covid-19.", "Id-dettalji Raġel ta' 67 sena huwa t-42 vittma tal-coronavirus Għexieren isellmu lil Charlie tal-Għaġin Diversi persuni rrikorrew għal Facebook biex isellmu l-memorja ta' Charlie tal-Għaġin, kif kien magħruf f'Ħal Qormi.", "Huwa ġie deskritt bħala xempju tal-irġiel u bħala raġel li jagħmel kollox għal familtu.", "Kien iħobb il-karozzi antiki u kien involut ukoll fil-klabb tal-hockey ta' Ħal Qormi.", "Il-klabb għadda l-kondoljanzi tiegħu lill-familja f'dan il-mument diffiċli.", "On behalf of myself as President Qormi Hockey Club and the committee, players and members of the club, I offer our… Posted by Sebastian Fenech on Sunday, October 11, 2020" ]

[ "Il-Ħadd filgħodu waqt li kellha ssir l-analiżi tal-gazzetti, l-eks Ministru Nazzjonalista u eks Segretarju Ġenerali Nazzjonalisti tat-tmeninijiet, Louis Galea, qal li l-Partit Laburista għandu kankru.", "\"Hu partit illi għandu cancer.\"", "Louis Galea uża dan il-kliem iebes mhux ftit qabel ma tkellem il-Kap Adrian Delia u kien għodu qabżitlu ċ-ċinga hekk kif ilmenta li dawk li jiktbu fil-gazzetti u jitkellmu fil-midja mhux jitkellmu fuq dak li qed isir fil-Partit Nazzjonalista.", "\"Illi l-kummentaturi mhumiex kapaċi to rise above certain feelings u jaqbdu tema.\"", "Il-magħżul tal-Kap biex suppost iressaq ir-riformi fil-partit tal-maduma mhux biss attakka lil midja, għax mhux tagħti spazju għall-proposti tiegħu iżda anki kkonferma t-tbaqbiq intern li għaddej fil-Partit Nazzjonalista dwar il-proposti tiegħu, fosthom dwar l-isem il-ġdid u l-motto.", "\"Tbaqbaq li hemm għaddejja internament u hekk irrid niddeskriviha tbaqbaq.\"", "L-isem u l-motto tal-Partit Nazzjonalista qed ikun is-sors ġdid ta' ġlied u inkwiet intern fil-partit f'tal-Pietà.", "Wara laqgħa mqanqla tal-eżekuttiv, is-Sibt, spikkaw bosta kummenti ta' anki deputati u kandidati Nazzjonalisti li wrew oppożizzjoni qawwija għas-suppost tiġdid immuntat mill-Kap Adrian Delia.", "Fi stqarrija uffiċjali li ħareġ is-Sibt filgħaxija, il-Partit Nazzjonalista qal li l-eżekuttiv adotta abbozz ta' statut ġdid, biss naqas isemmi jekk sarux bidliet fl-isem u fil-motto tal-Partit Nazzjonalista.", "Is-sorsi ta' dan l-istazzjon fid-Dar Ċentrali spjegaw kif Louis Galea, li tqabbad mill-kap biex jippreżenta riformi fil-partit baqa' jagħfas sal-aħħar fuq l-isem u l-motto l-ġdid tal-Partit iżda fl-eżekuttiv kien hemm nuqqas ta' qbil.", "Fil-fatt f'ħin minnhom kellu jqum il-Kap jintervjeni biex jikkalma s-sitwazzjoni u filwaqt li pprova jingħoġob mal-eżekuttiv, ma riedx inaffar lil Louis Galea, li beda jitlef il-paċenzja.", "Deputati konservattivi bħal Edwin Vassallo kitbu biex ma ma jintmiss il-motto, religio et patria.", "Oħrajn qalu li dan kollu ħela ta' ħin.", "Fil-fatt Pierre Portelli, li s-sajf li għadda rriżenja minn President tal-Kulleġġ tal-kunsilliera Nazzjonalisti kiteb fuq facebook, \"Issa jċempel xi ħadd meta hemm bżonn donazzjoni, il-bqija kulħadd minsi.\"", "Portelli, li kien qal li rriżenja għal raġunijiet personali, qal lil partit ta' Adrian Delia biex ma jaħlix ħin jiddiskuti fuq religio et patria, li sinċerament hemm barra bħala votant ħadd ma jinteressah." ]

[ "Imtella' Ġunju 22, 2020 - Aġġornata 22 Ta' Ġunju, 2020 8:26pm", "Tlestiet fażi oħra tal-proġett tar-riġenerazzjoni u restawr ta' Wied il-Qlejgħa, magħruf bħala Chadwick Lakes, proġett li qed isir mill-Aġenzija għall-Enerġija u l-Ilma b'investiment ta' €5 miljuni, parzjalment minn fondi Ewropej.", "Fix-xhur sajfin meta Wied il-Qliegħa jew kif inhu magħruf aħjar Chadwick Lakes ikun qoxqox se jitkompla l-proġett ta' riġenerazzjoni fuq medda ta' madwar kilometru fdan il-Wied li għandu importanza mhux biss għal ħażna tal-ilma iżda wkoll dik ekoloġika.", "Waqt żjara lil proġett mill-Ministru Michael Farrugia u s-Segretajru Parlamentari Stefan Zrinzo Azzopardi ġie spjegat li fis-sajf li għadda, tlesta t-tħammil ta' parti kbira mill-wied u t-tneħħiet il-veġetazzjoni invażiva.", "Sar ukoll restawr ta' ħitan tas-sejjieħ, tħawwil ta' siġar ġodda u r-restawr tal-Fiddien Box li fi żmien l-Ingliżi kienet tintuża biex jinġabar l-ilma minn għejjun fl-inħawi biex jissupplixxi s-sistema ewlenija tal-ilma f'pajjiżna.", "Din l-istruttura se tintuża bħala ċentru ta' interpretazzjoni u madwarha se tkun żona ta' rikreazzjoni.", "Il-Kap Eżekuttiv tal-Aġenzija għall-Enerġija u l-Ilma, Manuel Sapiano qal li l-proġett qed isir f'diversi fażijiet bix-xogħlijiet ikollhom isiru fis-sjuf.", "\"Dal-proġett beda sentejn ilu u mistenni jitlesta matul din is-sena.\"", "Is-Segretarju Parlamentari għal Fondi Ewropej, Zrinzo Azzopardi qal li dan huwa proġett ambjentali li qed isir b'investiment ta' 5 miljun ewro part minnhom fondi ewropej.", "Qal li f'dan il-proġett qed joħloq bilanċ bejn l-iżvilupp u l-konservazzjoni tal-ambjent u l-biodiversità.", "\"Il-Ministru tal-Enerġija u l-Immaniġġjar tal-Ilma Michael Farrugia spjega li dan huwa proġett ukoll għall-konservazzjoni tal-ilma.", "Il-Ministru Farrugia qal li l-ħażna tal-ilma tenħtieġ ippjanar u l-Aġenzija rat kif l-inġinerija li ntużat mill-Ingliżi għall-ħażna tal-ilma 150 sena ilu qed tkun konservata bl-aħjar mod." ]

[ "L-MEP Francis Zammit Dimech ingħata l-fiduċja mill-Grupp tal-PPE fil-Parlament Ewropew biex iservi bħala r-Rapporteur tal-Grupp dwar liġi li tikkonċerna l-whistleblowers, wara li f’April li għadda, l-Kummissjoni Ewropea proponiet liġi ġdida li ssaħħaħ il-protezzjoni tal-whistleblowers fl-Unjoni Ewropea.", "Waqt li kien qed jirreaġixxi għal din il-ħatra, Zammit Dimech qal “Il-protezzjoni tal-whistleblowers hi dwar il-protezzjoni taċ-ċittadini kollha tal-UE.", "Wara li ddefendew it-tajjeb u kixfu ksur tal-liġijiet Ewropej li jagħmlu ħsara lis-soċjetà in ġenerali, whistleblowers qed jaffaċċjaw riskji kbar ta’ ritaljazzjoni.", "Għalhekk hu d-dmir tagħna li niproteġu aħjar lil dawn in-nies onesti.”", "Waqt li emfażizza r-rwol kruċjali li għandhom il-whistleblowers fis-soċjetà, Zammit Dimech qal li kieku ma kienx għall-whistleblowers, kieku ma konniex inkunu nafu bi skandli bħall-Panama Papers u Cambridge Analytica, skandli li jaffettwaw iċ-ċittadini tal-UE.", "Il-protezzjoni tal-whistleblowers mhix l-istess madwar l-UE.", "F’rapport dwar il-Libertà u l-Pluraliżmu tal-Media, Zammit Dimech spjega kif il-whistleblowers huma kruċjali għall-ġurnaliżmu investigattiv.", "F’dan ir-rigward, hu rrimarka li l-liġi trid tissaħħaħ għaliex il-Gvern Malti qed jiftaħar b’Att dwar il-Whistleblowers, iżda fil-verità, qed juża din il-liġi biss biex jiproteġi u jagħti tenders lil whistelblowers li jixkfu xi ħaġa li togħġob lill-Gvern.", "Zammit Dimech se jaħdem mill-qrib mal-Lead Rapporteur l-MEP Curzio Maltese, li Zammit Dimech ħadem viċin tiegħu dwar ir-rapport tal-Libertà u l-Pluraliżmu tal-Media.", "Il-liġi proposta se tkun skrutinizzata wkoll mill-Kumitat għall-Affarijiet Legali, li Zammit Dimech hu membru tiegħu.", "Il-liġi proposta se tkun qed tistabbilixxi metodi siguri għar-rappurtaġġ, toħloq standards fl-UE kollha għall-protezzjoni tal-whistleblowers, u tiżviluppa mekkaniżmi li jiproteġu l-whistleblowers kontra r-ritaljazzjoni.", "Il-Kumitat li hu responsabbli mill-media ngħata sa Ottubru biex jiprepara l-pożizzjoni tiegħu." ]

[ "Hekk kif qrobna lejn l-aħħar tas-sena li rriżultat bħala waħda mill-aktar ta' sfida fl-istorja ta' ħajjitna, Jesmond Mizzi Financial Advisors Limited (JMFA) temmet is-sena fuq nota pożittiva billi ppreżentat donazzjonijiet magħmula mill-Kumpanija u mill-membri tal-persunal tagħha.", "L-entitajiet li bbenefikaw minn dawn id-donazzjonijiet, li nġabru permezz ta' inizjattivi differenti, jinkludu l-YMCA, Hospice Malta, Children's Dreams, Inspire, il-Community Chest Fund u d-Dar tal-Providenza.", "L-idea li jsiru donazzjonijiet fuq bażi regolari matul is-sena kollha nbdiet minn donazzjoni magħmula minn JMFA bħala entità korporattiva, permezz tal-parteċipazzjoni tagħha fil-Kampanja YMCA 365, fil-bidu tal-2020.", "Il-YMCA kienu qed ifittxu l-appoġġ minn kumpaniji, familji u individwi biex jiġbru €365, jiġifieri Ewro kuljum, biex jgħinhom ikomplu jipprovdu s-servizzi lil dawk bla dar u liż-żgħażagħ.", "Din l-inizjattiva mbagħad ġiet estiża għall-impjegati ta' JMFA, li kienu mħeġġa jikkontribwixxu fuq bażi regolari lejn din il-kawża tajba ħafna.", "Is-Sur Jesmond Mizzi, direttur maniġerjali ta' Jesmond Mizzi Financial Advisors qal 'Aħna nagħmlu ħilitna biex ngħinu lin-nies jibnu l-finanzi tagħhom billi jfaddlu regolarment għall-futur u dan huwa eżempju ta' kif wieħed jista' jikkontribwixxi lejn assistenza soċjali mtejba.'", "Fi żmien il-Milied, il-persunal ta' JMFA ġeneralment jorganizzaw 'Secret Santa' fejn l-impjegati jiskambjaw rigali waqt il-festin tal-Milied.", "Minħabba r-restrizzjonijiet tal-Covid-19 u l-miżuri kollha ta' sikurezza li kellhom jittieħdu, il-persunal iddeċieda li jieħu approċċ differenti għas- 'Secret Santa' ta' din is-sena.", "JMFA ngħaqdet mal-kampanja Children's Dreams, proġett bl-unika missjoni li x-xewqat tal-Milied isiru realtà għat-tfal identifikati mill-Fondazzjoni għas-Servizzi ta' Assistenza Soċjali.", "Barra minn hekk, saret donazzjoni lil Inspire għax-xiri ta' tagħmir, bħala riżorsi, biex jgħinu lit-terapisti okkupazzjonali jkollhom l-għodda meħtieġa biex il-programmi ta' taħriġ tagħhom ikunu effettivi kemm jista' jkun.", "Hospice Malta, il-Community Chest Fund u id-Dar tal-Providenza dejjem kienu fil-lista tal-benefiċjarji għall-JMFA.", "Minħabba d-diffikultajiet li ltaqgħu magħhom fil-ġbir ta' fondi permezz tal-attivitajiet tas-soltu bħal maratoni u walkathons , minħabba l-pandemija, kien biss naturali li nuru solidarjetà ma' dawn l-entitajiet u ngħinu biex inpattu għan-nuqqas ta' fondi tagħhom.", "L-organizzazzjonijiet kollha esprimew il-grazzi mill-qalb u l-gratitudni tagħhom għall-appoġġ finanzjarju mogħti minn JMFA, speċjalment matul dawn iż-żminijiet diffiċli, fejn kull ftit jgħodd.", "Dawn id-donazzjonijiet żgur li se jagħmlu differenza fil-ħajja tan-nies.", "Jesmond Mizzi kkonkluda billi qal li 'Aħna se nkomplu nikkontribwixxu lejn il-Filantropija li hija waħda mill-pilastri prinċipali tal-programm ta' Responsabbiltà Soċjali Korporattiva tagħna, li fih dejjem konna attivi ħafna.", "Immexxija mill-valuri korporattivi tagħna, aħna kuntenti li stajna niddiversifikaw aktar din is-sena u nagħtu donazzjonijiet lil diversi organizzazzjonijiet u karitajiet biex insaħħu l-benesseri tal-komunità tagħna'.", "Jesmond Mizzi Financial Advisors Limited (JMFA) (IS30176) li tinsab f'67/3, Triq Nofsinhar, il-Belt Valletta, VLT 1105 hija liċenzjata biex toffri s-servizzi ta' investiment f'termini tal-Att dwar Servizzi ta' Investiment mill-MFSA ta' Mdina Road, Zone 1, Central Business District, Birkirkara CBD 1010 u hija kumpanija membru tal-Borża ta' Malta ." ]

[ "L-investigazzjoni tal-Pulizija dwar dan l-inċident għadha għaddejja.", "Mara anzjana ta' 81 sena ttajret minn vettura fI Triq ix-Xatt, l-Imsida.", "Skont l-ewwel informazzjoni tal-Pulizija jidher li l-inċident seħħ għall-ħabta tal-10:50 am.", "Il-Pulizija tad-Distrett marru minnufih fuq il-post u mill-ewwel stħarriġ li sar, irriżulta li mara Taljana ta’ 81 sena, sfat milquta minn vettura li kienet qed tinstaq minn raġel ta’ 51 sena, residenti r-Rabat.", "Fuq il-post issejħet ambulanza li ħadet lill-mara l-Isptar Mater Dei għall-kura meħtieġa.", "Iktar tard hija ġiet iċċertifikata li qiegħda ssofri minn ġrieħi gravi.", "L-investigazzjoni tal-Pulizija dwar dan l-inċident għadha għaddejja." ]

[ "Miktub minn Victor Vella", "Bħal ħafna oħrajn, kemm qablu u anke warajh, Alazar ra biss futur jekk jaħrab mill-Eritrea.", "Ir-raġunijiet kienu diversi.", "Jispiċċa f’pajjiżna wara li għamel il-vjaġġ bil-baħar mil-Libja.", "F’Malta qatt mis-sena 2004 sa Jannar tas-sena 2007.", "Jiddikjara li hu grat għal dejjem b’dak li Malta għamlet miegħu.", "Iqis li ż-żmien li għamel f’Malta kien kruċjali f’ħajtu.", "Inewsmalta tkellmet ma’ Alazar li llum hu persuna ggradwat fl-Istati Uniti.", "Jgħidilna li “mill-esperjenza tiegħi jien tgħallimt inkun grat lejn dawk li tawni l-għajnuna u l-id tal-ħbiberija meta kont għaddej minn żmien diffiċli.", "Illum ma nħossx li nappartjeni lill-Eritrea.", "Inħossni nappartjeni lejn il-postijiet kollha li kont fihom u li għandi ħafna ħbieb.", "Dawn huma is-Sudan, il-Libja u Malta.", "Niftakar f’esperjenzi koroh fil-pajjiżi kollha li jien kont fihom.", "Jien imma dejjem għażilt li niffoka fuq l-aspetti pożittivi u dan biex jgħinuni nimx ‘l quddiem.", "Jien naf li l-affarijiet huma relattivi, u għalhekk ngħid li l-affarijiet kienu minuri meta mqabbli ma’ dak li jien kont esperjenzajt qabel ġejt f’Malta”.", "Jenfasizza li “jien għandi ħafna ħbieb f’Malta li kollha kienu għenuni fis-sitwazzjoni li kont fiha.", "F’Malta għamilt sena nistudja fl-Università ta’ Malta u wara bdejt ngħix fl-Istati Uniti.", "Ma nistax nitkellem għall-oħrajn, imma jien li niftakar f’Malta mhux l-affarijiet il-kbar imma l-affarijiet iż-żgħar.", "Niftakar per eżempju dik it-tazza kafè li tani sid ta’ post tax-xogħol fl-ewwel jum tax-xogħol tiegħi.", "Kienu affarijiet żgħar li lili tawni tama.", "Finalment imbagħad kien hemm il-programm tal-Istati Uniti li permezz tiegħu ġejt ngħix hawn.", "Lili dan bidilli ħajti.", "Malta kienet tarġa importanti f’ħajti”.", "Itenni li “hi ta’ dwejjaq li tara nies li jridu jweġġgħu jew jinsulentaw immigranti, meta dawn ikunu diġà batew ħafna.", "Lili din tweġġagħni.”", "Hu jisħaq li “grat għal dejjem lejn dawk li għenuni.", "Minkejja li ngħix fl-Istati Uniti ma nsejtx il-passat.", "Anki hawn, hawn min ipinġi lill-immigranti bħala kriminali.", "Inweġġa’ ħafna b’dan għax naf li din mhix il-verità”, itemm jgħid Alazar." ]

[ "Rapport tal-Aġenzija Ewropea għall-ambjent ikkonkluda li l-effetti ta' avvenimenti marbuta ma' estremitajiet fit-temp, bħal ammonti kbar ta' xita jew nixfa kbira, swew lil Malta €62 miljun.", "Ir-rapport ikun ippubblikat kull erba' snin u jirriżulta li Malta kellha fost l-agħar effetti għaliex meta wieħed iqis l-ispiża għal kull kilometru kwadru din f'pajjiżna hija fost l-ogħla ħamsa.", "F'termini finanzjarji kienu l-Ġermanja, l-Italja u Franza l-iktar li ħarġu flus biex iwieġbu għall-effetti ta' temp aħrax.", "Ma setax jonqos li r-rapport iħares ukoll lejn l-effetti tal-bidla fil-klima fejn jingħad li r-reġjun Ewropew qed jesperjenza żieda fit-temperaturi sħan li qed ikollhom effetti fuq ix-xmajjar, il-biedja u l-biodiversità." ]

[ "L-Għaqda Dinjija tas-Saħħa ddikjarat li tinsab imħassba serjament bil-mod kif qed tiżviluppa s-sitwazzjoni tal-COVID-19 fl-Ewropa.", "Dan hekk kif il-każi attivi fil-kontinent qabżu l-għadd ta' każi f'Marzu li għadda.", "L-imxija tal-COVID-19 madwar l-Ewropa qed terġa tiżdied, hekk kif fi Franza kien hemm ftit anqas minn għaxar t'elef każ ġdid (9,784) fl-aħħar 24 siegħa, filwaqt li fi spanja kien hemm ftit inqas minn 5,000 każ ġdid (4,728).", "Fil-kapitali Spanjola, Madrid, huwa mistenni li jerġgħu jidħlu fis-seħħ numru ta' restrizzjonijiet biex jiġu mrażżna l-każi ġodda tal-virus.", "Fir-Renju Unit fejn fl-aħħar 24 siegħa ġew reġistrati madwar 4,000 (3,991) każ ġdid, numru ta' reġjuni mhumiex ilaħħqu man-numru ta' persuni li qed jitolbu li jagħmlu test tal-COVID-19.", "Ingliża qalet li biex tingħata test qisek ser tirbaħ il-lotterija.", "Fl-Istati Uniti, Il-President Donald Trump qal li sal-aħħar ta' din is-sena l-Istati Uniti ser tkun qiegħda tqassam mal-100 miljun tilqima tal-COVID-19.", "Mhux tal-istess fehma iżda id-direttur taċ-Ċentru tal-mard infettiv Amerikan, Robert Redfield, li qal li wisq probabli l-vaċċin ser ikun aċċessibli għall-pubbliku lejn nofs is-sena d-dieħla u li dan mhux ser ikun effettiv 100 fil-mija.", "Saħaq fuq l-ilbies tal-maskri.", "L-Istati Uniti jibqa' l-agħar pajjiż milqut mill-COVID-19 b'aktar minn 6 miljun każ." ]

[ "The Maltese national side will tonight face off the Armenian national team, in a bid to gain its first points in the World Cup Group B.", "Bereft of a victory, the National side is raring to go, with players expressing their determination to our correspondent, Peter Cossai.", "Currently in Armenia, Peter Cossai sent us this feature; where he speaks not only to some of the players and Maltese Coach, Pietro Ghedin, but also to the locals.", "Will the Maltese National side pose a threat to the Armenian side?", "All will be revealed tonight at 6p.m. on TVM2." ]

[ "Il-Fjamingi huma fost l-ewwel speċi li jitfaċċaw fil-passa tal-ħarifa, spiss fl-eqqel tas-sajf", "Meta grupp ta' persuni jitfgħu ħarsithom fuq xi ħaġa, il-probabbiltà tkun li kull individwu jgħaddilu ħsieb li, ftit jew wisq, ivarja minn tal-kumplament.", "Konvint li meta wieħed jirrifletti ftit fil-fond lejn kif in-nies tħares lejn l-għasafar f'pajjiżna, jiskopri diversi sfumaturi, u mhux sempliċiment tnejn, favur jew kontra l-kaċċa.", "Il-frażi \"jien inħobb l-għasafar\" jaf ikollha qawsalla ta' interpretazzjonijiet, b'waħda minnhom tgħodd għalija: it-tgawdija tal-ħbieb tagħna miksija bir-rix permezz tal-kamera tar-ritratti.", "L-għasafar kienu parti minn ħajti sa minn ċkuniti, bir-razza u r-radika jipprattikaw il-kaċċa u l-insib b'mod pjuttost akkanit.", "Dan aktarx wittieli t-triq biex in-namra lejn l-għasafar tikber matul is-snin, iżda f'waqt partikolari f'ħajti ħassejtni f'salib it-toroq.", "Bdejt niġi dejjem aktar konxju li l-mod kif jiena kont qiegħed ingawdi l-għasafar, aktar kien qed ifixkel milli jgħin lill-istess ħlejjaq li tant jaffaxxinawni.", "Li ngħix mingħajr l-għasafar żgur ma kinitx soluzzjoni għalija, għalhekk bdejt naħseb f'alternattiva ta' kif stajt inkompli nagħmel dak li tant inħobb, iżda b'mod li ma jkunx ta' kuntrarju għall-għasafar.", "Kien f'dan iż-żmien partikolari ta' ħajti li bdejt nesperimenta fil-fotografija, liema pass wassalni biex niskopri perspettiva totalment ġdida, imma fl-istess ħin relatata, ma' dak li kont imdorri nagħmel.", "Nammetti li fil-bidu kont se naħbat naqta' qalbi għaliex ftit li xejn kelli ħiliet fotografiċi, u għaliex inzertajt eżatt fi żmien tranżitorju għall-fotografija.", "Mill-ewwel kelli niddeċiedi jekk immurx għall-konvenzjonali, inkella għad-diġitali, li dak iż-żmien kien għadu fi stadju rudimentali.", "L-għażla waqgħet fuq id-diġitali, u minn meta xtrajt l-ewwel kamera sal-lum, ma ħaristx lura, intejjeb l-għodda fotografika minn żmien għal żmien b'dak li jipermettu s-suq u l-but.", "Limitu ta' kemm wieħed jonfoq f'apparat fotografiku tista' tgħid ma jeżistix, iżda jekk wieħed jagħmel naqra kalkoli, għandu jsib dak il-kompromess li jippermettilu jidħol f'dan il-passatemp.", "Meta nħares lejn l-apparat li kont nuża fil-passat kważi nitbissem, iżda meta niftakar kemm l-istess apparat tani sodisfazzjon dak iż-żmien, dlonk nirrealizza kemm l-avvanz fit-teknoloġija, inkluż dik fotografika, għaddej b'pass mgħaġġel.", "Jekk għadek bidu fil-fotografija, nissuġġerilek tibda b'apparat modest, għax inħoss li matul iż-żmien, ix-xogħol waħdu jurik.", "Kull meta nbiddel xi element mill-apparat fotografiku, permezz tal-prattika, niprova niskopri l-potenzjal tal-għodda li jkolli f'idi, biex b'hekk inkun nista' nagħmel l-almu kollu tiegħi biex, b'mod realistiku, nilħaq il-livell mixtieq.", "Ħsieb li dejjem iberren f'moħħi jgħidli li r-ritratt li jmiss se jkun aħjar mill-aqwa ritratt li diġà ħadt, għalhekk, nieħu kemm nieħu ritratti nibqa' dejjem għatxan għal xi ħaġa aħjar.", "Ritratt jista' jkun sabiħ għax jirnexxilek taqbad għasfur rari għall-Gżejjer Maltin, iżda jaf ukoll ikun sabiħ għaliex jirnexxilek taqbad għasfur komuni f'kompożizzjoni, jew poża, partikolari.", "Fil-fotografija tal-għasafar, qatt ma jkollok ċans ieħor biex tiġbed l-istess ritratt.", "Ritratt simili jista' jkun li tieħu, iżda jekk tlift iċ-ċans li taqbad mument, tliftu darba għal dejjem.", "Dan jagħti laqta speċjali lil dan il-passatemp partikolari, li minbarra s-sodisfazzjon li tgawdi l-għasafar madwarek, joffri possibbiltà biex taqbad mument li, eżatt meta ħadt ir-ritratt, jkun għadda darba għal dejjem.", "Ikolli nammetti li personalment ma nikkunsidrax lil pajjiżna bħala post ideali biex persuna tipprattika l-fotografija tal-għasafar, madanakollu, wara dawn is-snin kollha nipprattika dan id-delizzju, għadni mimli b'ħeġġa biex kull ċans li jkolli, nerħilha 'l barra għal aktar għasafar, u possibbilment aktar ritratti.", "Id-densità tal-popolazzjoni dejjem tikber, il-firxa tal-bini li bħal donnha ma tafx limitu, storbju u dawl eċċessiv, kif ukoll ċertu attitudni minn Maltin oħra meta jarawk b'kamera tar-ritratti u tromba fil-kampanja, huma kollha ntoppi li b'mod jew ieħor, itappnu l-pjaċir ta' min jagħżel li jgawdi l-għasafar f'pajjiżna permezz tal-fotografija.", "Inħoss li trid ċertu perseveranza biex tkampa.", "Il-maġġoranza tal-ispeċi li niltaqgħu magħhom f'pajjiżna huma migratorji, jiġifieri jżuruna matul il-passa.", "Fir-rebbiegħa, ħafna speċi ta' għasafar jitilqu mill-kontinent Afrikan lejn l-Ewropa biex ibejtu, biex imbagħad jerġgħu lura lejn l-Afrika fil-ħarifa.", "Grazzi għall-pożizzjoni ġeografika tagħna, għalkemm għal żmien pjuttost qasir, nistgħu ingawdu lista twila mhux ħażin ta' speċi ta' għasafar.", "In-numru ta' għasafar tal-passa li wieħed jara jiddependi ħafna mit-temp, u għalhekk huwa diffiċli biex wieħed jippjana meta se tkun ġurnata tajba.", "Mhux l-ewwel darba li wara ġimgħa ma jidher kważi xejn, il-kampanja Maltija timtela għasafar sempliċement għaliex ikun dar ir-riħ.", "Ovvjament, aktar ma persuna toħroġ, aktar jikber iċ-ċans li jkollha opportunitajiet ta' ritratti, iżda jgħin ukoll meta wieħed jidra jifhem liema temp hu aktar favorevoli għal dak il-perjodu tas-sena.", "Minbarra t-temp, iż-żmien tas-sena huwa wkoll element kruċjali għall-fotografu tal-għasafar.", "Mhux li kemm tgħid \"matul il-passa\", għaliex passa tkun maqsuma f'diversi fażijiet.", "Pereżempju, l-hekk imsejħa passa tal-ħarifa tibda ferm aktar kmieni għal ċertu għasafar, ġimgħat qabel dik ta' speċi oħra, għalhekk nissuġġerixxi ktieb tajjeb tal-għasafar ta' Malta biex b'hekk wieħed ikun konxju liema speċi hemm ċans jintlemħu.", "Jekk fotografu jkun jaf liema għasafar ikunu qed ipassu dak iż-żmien, ikun jista' jagħżel il-post fejn imur.", "Dan għaliex ħafna għasafar huma marbuta ma' ambjent partikolari, allura taf tkun ġurnata eċċellenti iżda xorta waħda ma tara xejn, sempliċiment għaliex tkun f'ambjent ħażin.", "Importanti wkoll tkun konxju tal-ħin.", "Ċertu speċi għandhom tendenza jidhru f'ħin partikolari, imbagħad bħal kważi b'maġija, jisparixxu matul il-kumplament tal-jum.", "Pereżempju, jaf ikun hemm għexieren ta' Kwakk fis-siġar tal-Buskett matul il-jum, iżda jekk trid tipprova tieħu ritratt tagħhom, trid tkun fil-post ma' nżul ix-xemx, meta jibdew jittajru ħalli jerħulha għal għonq it-triq lejn id-destinazzjoni tagħhom 'il bogħod minn xtutna.", "Huwa minnu li meta nilmħu xi ħaġa li nkunu nixtiequ neħdulha ritratt, nimxu lejha b'mod awtomatiku, iżda jekk is-suġġett huwa għasfur, nissuġġerixxi mod ieħor.", "Ħlief għal ftit speċi li ma jitnaffrux bil-preżenza umana, normalment għasfur jippreferi jżomm ċertu distanza mill-bniedem, għalhekk ikun aħjar li tintasab ma' xi ħajt, taħt xi siġra, jew ġo xi 'hide', u tistenna li l-għasfur jiġi lejk, mhux il-kontra.", "Ritratt sabiħ juri l-għasfur f'pożizzjoni naturali, u mhux imwaqqaf għax ikun lemħek.", "Ingredjent fundamentali fil-fotografija tal-għasafar f'pajjiżna, speċjalment matul il-pases, huwa l-paċenzja.", "Wara ritratt sabiħ jaf ikun hemm sigħat sħaħ ta' stennija.", "Jekk persuna tippretendi li se toħroġ fil-kampanja Maltija u tibda tieħu r-ritratti bl-addoċċ, naħseb li tkun wisq pożittiva.", "Ġieli jkun hemm ġranet verament tajbin, li bilkemm tieħu nifs minn ritratt għal ieħor, iżda dan żgur mhux in-norma.", "Nemmen li biex persuna tirnexxi fil-fotografija tal-għasafar, irid ikollha tagħrif kemm fuq l-għasafar kif ukoll fuq il-fotografija, speċjalment f'pajjiż bħal tagħna fejn ħafna mill-għasafar narawhom biss waqt il-passa.", "Ħafna għarfien fuq waħda iżda mhux fuq l-oħra jaf ma jkunx biżżejjed biex tieħu l-massimu minn dan id-delizzju.", "Illum il-ġurnata għandna minjiera ta' sorsi minn fejn persuna tista' ttejjeb l-għarfien tagħha, kemm dwar l-għasafar f'pajjiżna kif ukoll dwar il-fotografija.", "Fejn tirrigwarda l-fotografija, normalment il-problema tkun li tant hemm informazzjoni u tagħlim, li persuna tiġi bejn ħaltejn minn fejn se tibda.", "Jiena nissuġġerixxi letteratura li tkun speċifikament marbuta mal-fotografija tal-għasafar.", "Personalment, il-fotografija hija għodda li permezz tagħha jirnexxili niffriża mument, liema mument imbagħad inkun nista' naqsmu ma' ħaddieħor.", "Bħala edukatur, nemmen ħafna li l-viżwal għandu rwol essenzjali biex wieħed jirnexxilu jwassal messaġġ b'mod effettiv.", "Mingħajr il-fotografija, kien ikun prattikament impossibbli għalija naqsam dak li kelli x-xorta nesperjenza matul is-snin, speċjalment minħabba l-fatt li biex ingawdi l-għasafar mill-viċin, kważi dejjem inkun mistoħbi xi mkien waħdi.", "Illum il-ġurnata għaddew ħafna snin minn meta ħadt id-deċiżjoni li nżewweġ il-fotografija mal-imħabba tiegħi lejn l-għasafar, u għalhekk inħossni kunfidenti ngħid li kienet deċiżjoni pożittiva ħafna, u ninkoraġġixxi oħrajn jippruvaw din l-esperjenza.", "Ekru raġel fil-Buskett.", "Din l-ispeċi tidher l-aktar fil-passa tal-ħarifa, l-aktar bejn Ottubru u Diċembru", "Teftifa Kwakk toħroġ mis-sigar ma' nzul ix-xemx, wara jum tistrieħ", "Qerd in-Naħal jistrieħu ftit waqt il-passa tal-ħarifa fil-limiti tal-Buskett", "Monakella Imperjali tieqaf tistrieħ ftit mal-kosta tan-Nosfinhar ta' Malta waqt il-passa", "Merill f'xifer tal-irdum fil-Park tal-Majjistral.", "Għasfur li nistgħu ngawduh is-sena kollha", "Kuċċarda tfittex siġra fejn tqatta' l-lejl biex l-għada filgħodu tkompli tpassi", "Il-Fjamingi huma fost l-ewwel speċi li jitfaċċaw fil-passa tal-ħarifa, spiss fl-eqqel tas-sajf", "Ġlieda bejn żewġ Tertux fir-Riserva tal-Għadira.", "Din hija speċi pjuttost komuni fil-pases tar-rebbiegħa u tal-ħarifa", "Għasfur ta' San Martin jiekol Bużaqq fir-Riserva tal-Għadira fejn jaf iqatta' numru ta' xhur", "Daqquqa tat-Toppu f'Awwissu, waħda mill-ispeċi bikrin fil-passa tal-ħarifa Il-kampanja #onthemove Din is-sena BirdLife Malta nidiet il-kampanja #onthemove biex tesponi s-sbuħija li jipprovdi l-ispettaklu tal-passa tal-għasafar fil-ħarifa.", "Il-kampanja għandha l-għan li tispira lill-pubbliku biex igawdi, jieħu ħsieb u jħares l-għasafar li jpassu minn fuq Malta tul il-ħarifa.", "Żur is- sit biex tiskopri aktar dwar din il-kampanja.", "Il-pubbliku qed jiġi mħeġġeġ ukoll iniżżel l-għasafar li josserva f' formola li nħolqot apposta għal din il-kampanja.", "Ritratt: Birdlife Malta Dan it-tagħrif twassal minn Aron Tanti, fotografu tan-natura u membru ta' BirdLife Malta." ]

[ "Jidher li l-immigranti telqu mil-Libja abbord id-dgħajsa fit-13 ta’ Ottubru", "Għall-ħabta tal-ħamsa, 76 immigrant se jkunu qed jiddaħħlu Malta wara li ġew salvati mill-Forzi Armati ta’ Malta.", "Kelliema għall-Forzi Armati kkonfermat mas-sit illum.com.mt li l-immigranti ġew salvati fiż-żona ta’ Tiftix u Salvataġġ Maltija.", "Jidher li l-immigranti telqu mil-Libja abbord id-dgħajsa fit-13 ta’ Ottubru.", "Fost l-immigranti hemm 15-il mara, fosthom waħda tqila u anke tarbija" ]

[ "Imtella' Ġunju 20, 2020 - Aġġornata 20 Ta' Ġunju, 2020 7:21am", "L-orizzont", "L-Orizzont tikkwota lill-Prim Ministru Robert Abela jgħid li lbieraħ kien jum storiku għad-demokrazija, fejn il-Kummissjoni Venezja laqgħet prattikament ir-riformi kollha proposti mill-Gvern Malti favur it-tisħiħ tas-saltna tad-dritt.", "Fir-rapport ewlieni tgħid ukoll li wara l-allegazzjonijiet li saru fl-aħħar sigħat dwar il-każ 17 Black, il-Prim Ministru wissa li jekk hemm xi ħadd involut aħjar jieħu l-pass ħu milli jieħu passi huwa nnifsu.", "It-tieni rapport jikkwota lill-eks Ministru tal-Intern Manuel Mallia jgħid li aħjar minn sentenza tal-Qorti ma jistax ikollok.", "Sostniet li huwa jaqbel mas-sentenza mogħtija mill-Qorti dwar il-promozzjonijiet fl-Armata fejn jispjega li l-allegazzjonijiet tal-Oppożizzjoni sfumaw fix-xejn.", "The Malta Independent turi ritratt ta' suldati Russi libsin il-maskra minħabba l-imxija tal-coronavirus filwaqt li sostniet li kellha tkun posposta l-parata militari li tfakkar il-75 sena mit-telfa tar-reġim Nażista.", "Il-parata kellha ssir fid-9 ta' Mejju iżda issa ser tinżamm fl-24 ta' Ġunju.", "Rapport ieħor jgħid li l-kumpanija 17 Black li s-sid tagħha huwa Yorgen Fenech kellha qligħ ta' 4.6 miljun ewro mill-Enemalta wara li nxtara windfarm fil-Montenegro.", "Dan ħareġ minn investigazzjoni li għamlet l-Aġenzija Reuters flimkien mat-Times of Malta.", "It-tielet rapport jgħid li espert fit-tekonoloġija tal-informatika qal li huwa teknikament possibbli lit-telephone ta' Chris Cardona kien ġewwa Verbert fil-Ġermanja fejn allegatament mar f'burdell iżda sostna li ma jistax jikkonferma eżatt il-post ibbażata fuq l-informazzjoni li kellu.", "Keith Cutajar huwa wieħed mill-esperti li qed jixhed fl-inkjesta dwar il-qtil tal-ġurnalista Daphne Caruana Galizia.", "In-Nazzjon", "In-Nazzjon tiddedika l-ewwel paġna kollha għall-konferenza tal-aħbarijiet li jngħatat mill-Kap tal-Oppożizzjoni Adrian Delia fejn tikkwotah jgħid li l-Prim Ministru Robert Abela għandu jkeċċi issa lil Joseph Muscat u lil Konrad Mizzi.", "Dr Delia qal li l-Partit Nazzjonalista qed jistenna li dak li nsteraq mill-poplu għandu jerġa' jinstrad lura issa, meta bħalissa hemm familji li qegħdin isofru.", "Ir-rapport jispjega li Dr Delia qal li huwa jistenna li l-Gvern jġib lura dawn il-flus kollha u jużahom man-negozjanti onesti u mal-ħaddiema onesti Maltin u Għawdxin.", "Jigħad lis-serqa multimiljunarja li nħadmet mill-Uffiċċju tal-Prim Ministru meta Robert Abela kien konsulent ta' Joseph Muscat.", "Jingħad li bil-ftehim li sar il-poplu nsteraq 7 miljun ewro li marru fil-kumpanija 17 Black li kienet ser titfa' flus fil-kumpaniji ta' Konrad Mizzi u Keith Schembri.", "The Times of Malta permezz ta' ritratt ta' Joseph Muscat u Konrad Mizzi jinawguraw il-windfarm fil-Montenegro f'Novembru tal-2019 tgħid li l-kumpanija 17 Black ta' Yorgen Fenech daħlet 4.6 miljun ewro minn dan il-ftehim.", "Tispjega li kemm Joseph Muscat kif ukoll Konrad Mizzi qalu li ma kinux jafu b'din ir-rabta.", "Jingħad li r-records pubbliċi tal-Enemalta li hija tal-Gvern ħalset 10.3 miljun ewro biex tixtri l-ishma tal-windfarm mingħand il-kumpanija Cifidex f'Diċembru tal-2015 li nxtraw ġimagħtejn qabel għas-somma ta' 2.9 miljun ewro.", "Ilbieraħ il-Prim Ministru Robert Abela sejjaħ għal investigazzjoni sħiħa dwar il-windfarm fil-Montenegro.", "Sostna li għandha ssir investigazzjoni mill-istituzzjonijiet u għandhom jitressqu persuni l-Qorti jekk tinstab responsabiltà kriminali." ]

[ "Raġel ta' 31 sena residenti x-Xgħajra qed isofri minn ġrieħi gravi wara li kien qed iħott xi xogħol fuq trailer.", "Il-każ seħħ għall-ħabta tas-13:45 illum fiż-żona industrijali ta' Bulebel, iż-Żejtun.", "Fuq il-post issejħet ambulanza li ħadet minnufih lill-vittma l-Isptar Mater Dei għall-kura.", "Iktar tard kien ikkonfermat li dan qed isofri minn ġrieħi gravi.", "L-invevstigazzjonijiet tal-Pulizija dwar dan il-każ għadhom għaddejjin." ]

[ "Is-Segretarju Ġenerali tal-Motor Sports Association UK jikkontradixxi dak li kkonkludiet l-inkjesta maġisterjali", "Rappreżentant ta’ entità internazzjonali li toħroġ il-liċenzji għall-karozzi sportivi kkontradixxa lill-Maġistrat Consuelo Scerri Herrera li fl-inkjesta dwar l-inċident ta’ Paqpaqli għall-Istrina kienet tefgħet parti mit-tort fuq is-sewwieq Paul Bailey.", "Permezz tax-xhieda tiegħu fuq", "Skype,", "Simon Blunt, is-Segretarju Ġenerali tal-Motor Sports Association UK, qal lill-Maġistrat Aaron Bugeja li Bailety għandu l-liċenzja Nazzjonali A, il-liċenzja Nazzjonali B, u l-Liċenzja Nazzjonali Ċ, li ddeskriviha bħala l-ogħla liċenzja li jista’ jkollu sewwieq għal GT racing.", "Dan jikkontradixxi l-inkjesta maġisterjali li saret wara l-inċident tal-2015, meta l-Maġistrat Scerri Herrera kienet ikkonkludiet li Bailey kellu “nuqqas ta’ esperjenza fis-sewqan professjonali.”", "Huwa qal dawn waqt li bejn ilbieraħ u llum kompla jinstema’ l-każ miftuħ mit-23 persuna li weġġgħu, uħud minnhom b’mod kritiku, wara dan l-inċident.", "It-13-il membru tal-kumitat organizzattiv, Paqpaqli għall-Istrina, fosthom is-sewwieq, qed ikunu akkużati li involontarjament ikkawżaw ġrieħi gravi fuq persuni u li kkawżaw ħsara fuq diversi vetturi, minħabba imprudenza, traskuraġni u nuqqas ta’ osservanza tar-regolamenti.", "Dawk li fetħu l-każ qed jinsistu li l-pubbliku tħalla joqgħod f’żoni perikolużi tat-trakka wara barrieri li ma kinux biżżejjed." ]

[ "Bħalissa huwa l -aqwa zmien għat-għasir tat-tadam.", "Hekk iddeskr iv a dan il-perjodu John Magro , wieħed mis-sidien ta' fabbrika ewlenija f'Għawdex li tipproduċi prodotti magħmulin mit-tadam .", "Fi żjara tas -Segretarju Parlamentari Clint Camilleri nnutajna numru ta ' bdiewa Għawdxin li minkejja x-xemx tiżreġ fuq rashom", "komplew b il-ħidma tagħhom fil-qtugħ tat-tadam.", "Dehret ċara d-dedikazzjoni ta' dawn il-bdiewa li sena wara sena ikunu qed jistennew dan iż-żmien biex wara staġun ta' ħidma j kunu jistg ħu ibi għu l-prodotti tagħhom u jgħadduhom għall-ipproċessar.", "Emanuel Bartolo , kordinatur ta ' kumpanija ewlenija fl-ipproċessar tat-tadam , spjeg alna l-proċess minn x'ħin jitqassmu ż-żerriegħa sa meta jinqata t-tadam." ]

[ "Il-Membru tal-Parlament Ewropew tal-Partit Nazzjonalista David Casa ġie konfermat bħala membru tad-delegazzjoni tal-Parlament Ewropew għar-relazzjonijiet mal-Peniżola Għarbija.", "F’reazzjoni għal dan ir-rwol ġdid, Casa qal: “Irridu noħolqu koperazzjoni aħjar ma’ pajjiżi bħall-Emirati Għarab Magħquda.", "Jeżistu każi fejn il-koperazzjoni mal-awtoritajiet Ewropej dwar korruzzjoni internazzjonali u ħasil ta’ flus ma ħadmitx.", "Dan għandu jinbidel.", "L-UAE għandu jkun aktar viġilanti biex jassigura li s-sistema finanzjarja tiegħu ma tintużax għall-kriminalità, u li meta jkun ovvju li dan ikun seħħ, jittieħdu miżuri biex titwettaq il-ġustizzja.”", "L-MEP Casa għażel speċifikament biex ikun parti minn din id-delegazzjoni biex ikun f’pożizzjoni aħjar biex ikompli l-ħidma tiegħu fuq 17 Black, il-kumpanija sigrieta li s-sid tagħha hu d-direttur tal-Power Station li ġiet ikkummissjonata mill-Gvern Laburista.", "Dokumenti li ġew illeakjati juru wkoll li 17 Black kellha titrasferixxi €150,000 kull xahar f’kull kumpanija tal-Panama taċ-Chief of Staff tal-Prim Ministru Keith Schembri u l-Ministru Konrad Mizzi.", "Id-delegazzjoni għar-relazzjonijiet mal-Peniżola Għarbija hi waħda mill-“idejn diplomatiċi tal-Parlament Ewropew” u tikkontribwixxi biex tirrapreżenta lill-Unjoni Ewropea fir-reġjun tal-Golf, u biex tippromwovi l-valuri tal-Unjoni Ewropea, b’mod partikolari l-prinċipji tad-demokrazija, r-rispett għad-drittijiet tal-bniedem u s-saltna tad-dritt.", "Casa se jifforma wkoll parti mill-Kumitat Parlamentari Konġunt bejn l-Unjoni Ewropea u t-Turkija, fejn se jkompli l-ħidma tiegħu fil-protezzjoni tal-ġurnalisti.", "Casa mar Istanbul fejn iltaqa’ mal-ġurnalista investigattiva Pelin Ünker li kienet qed tiffaċċja akkużi wara r-rappurtaġġ fattwali dwar il-Paradise Papers.", "L-akkużi kontra Ünker issa twaqqgħu.", "Din il-ġimgħa fi Strasburgu, l-MEP Casa beda x-xogħol tiegħu wkoll bħala Kwestur tal-Parlament Ewropew.", "Hu pparteċipa fil-laqgħa tal-Bureau tal-Parlament Ewropew, kif ukoll waqt il-Kulleġġ tal-Kwesturi.", "Minħabba dan ir-rwol ġdid, li jpoġġi lil Casa fl-ogħla kariga bħala MEP Malti, hu kellu jirrinunzja mir-rwol ta’ Koordinatur tal-Grupp tal-PPE fil-Kumitat tal-Impjiegi u l-Affarijiet Soċjali, iżda se jibqa’ attiv fil-leġiżlazzjoni dwar l-affarijiet soċjali." ]

[ "Il-każ kien seħħ l-għada tal-Milied waqt li r-raġel kien qed iwaħħal sistema tal-arja kkundizzjonata", "Tilef ħajtu r-raġel ta’ 45 sena li waqa’ madwar ħames filati minn fuq sellum fil-power station ta’ Delimara.", "Ir-raġel kien qed iwaħħal sistema tal-arja kkundizzjonata f’parti mill-bini tal-impjant meta waqa’ għal isfel.", "Il-każ kien seħħ l-għada tal-Milied waranofsinhar", "Huwa kien ingħata l-ewwel għajnuna mill-Protezzjoni Ċivili iżda ssejħet minnufih għajnuna medika minħabba l-fatt li r-raġel ma bedix jieħu nifs kawża tal-ġrieħi li ġarrab f’rasu.", "Dwar dan il-każ kienet infetħet inkesta maġisterjali." ]

[ "Ftit tal-ħin ilu f’Helsinki fil-Fillandja għadu kif tħabbar min se jkun il-kandidat f’isem il-Partit Popolari Ewropew għall-kariga ta’ President tal-Kummissjoni Ewropea – bil-kandidat rebbieħ ikun Manfred Weber.", "L-istess kandidat li sab l-appoġġ tal-Kap tal-Partit Nazzjonalista Adrian Delia u d-delegazzjoni Nazzjonalista", "F’elezzjoni fi ħdan il-Partit Popolari Ewropew, l-akbar familja politika Ewropea li jifforma parti minnha l-Partit Nazzjonalista,  iċ-Chairman tal-Grupp tal-Partit Popolari Ewropew il-Ġermaniż Manfred Weber ġie elett bħala l-persuna li se jkun qiegħed jikkontesta għall-waħda mill-aktar karigi importanti fl-istituzzjonijiet tal-Unjoni Ewropea – il-President tal-Kummissjoni Ewropea.", "Manfred Weber kiseb 79% tal-voti – b’492 vot minn total ta’ 621 voti mitfugħa.", "Fid-diskors tar-rebħa tiegħu, quddiem il-mexxejja Ewropej preżenti għall-Kungress tal-Partit Popolari Ewropew f’Helsinki, inkluż il-Kap tal-Partit Nazzjonalista Adrian Delia, Manfred Weber tenna l-viżjoni tiegħu – dik li jingħata l-mandat biex ibiddel l-Ewropa preżenti u jinħoloq kapitlu ġdid tal-ħolma Ewropea.", "Fid-diversi punti elettorali li semma’ matul il-kampanja u matul il-Kungress, semma’ kif se jaħdem sabiex isaħħaħ il-fruntieri tal-Unjoni Ewropea u jwaqqaf l-immigrazzjoni illegali.", "Tkellem ukoll dwar is-settur tas-saħħa fejn tenna li wara esperjenza personali fejn tilef lil ħuh kawża tal-marda tal-kanċer, hu joħlom f’poplu Ewropew li jsib il-kura għal din il-marda kiefra.", "Manfred Weber kategorikament stqarr li jrid jipproteġi l-identita’ Ewropea – u flimkien ma’ dan il-punt rabat li hu għalhekk li t-Turkija ma tistax tkun stat membru fl-Unjoni Ewropea.", "Matul  din il-kampanja, f’dawn l-aħħar xhur, il-Kap tal-Partit Nazzjonalista Adrian Delia żamm kuntatt kontinwu ma’ Manfred Weber.", "Anke l-Erbgħa, lejliet l-elezzjoni għall-għażla tal-kandidat għall-President tal-Kummissjoni Ewropea, id-delegazzjoni Nazzjonalista ltaqgħet f’laqgħa bilaterali miegħu fejn ġew diskussi diversi realtajiet li l-Maltin qegħdin jaffaċċjaw – fosthom il-problemi ta’ immigrazzjoni, sigurta’, u żbilanċ politiku fl-istituzzjonijiet.", "Dwar din l-elezzjoni għażla ta’ kandidat f’isem il-PPE għall-President tal-Kummissjoni Ewropea, il-Kap tal-Partit Nazzjonalista Adrian Delia diġa’ ħabbar fil-jiem li għaddew li se jkun qiegħed jivvota Manfred Weber biex ikun il-kandidat fuq f’isem il-PPE.", "Għal dan il-Kungress importanti għall-futur tal-Unjoni Ewropea, id-delegati Nazzjonalisti bid-dritt tal-vot huma l-Kap tal-Partit Nazzjonalista Adrian Delia, il-Viċi Kap għall-Affarijiet Parlamentari David Agius, is-Segretarju Ġenerali tal-Partit Nazzjonalista Clyde Puli, il-President tal-Kunsill Ġenerali Kristy Debono, il-President tal-Eżekuttiv Mark Anthony Sammut, is-Segretarju Internazzjonali Roslyn Borg Knight, il-Whip tal-Grupp Parlamentari Robert Cutajar, u t-tliet MEPs f’isem il-Partit Nazzjonalista David Casa, Roberta Metsola u Francis Zammit Dimech." ]

[ "Waqt li kulma jmur qed tiżdied il-pressjoni fuq il-Proġett Food Aid,  dan il-proġett immexxi mill-Malta Trust Foundation din il-ġimgħa se jieħu ftit tan-nifs wara li Palumbo Malta Shipyard offriet 13-il tunnellata ta’ oġġetti tal-ikel bħala donazzjoni.", "It-tarzna, li dejjem appoġġjat il-kawżi u l-bżonnijiet tar-reġjun tal-Kottonera f’dawn l-aħħar 10 snin, ordnat kontejner ta’ 20 pied ippakkjat bl-oġġetti tal-ikel għall-Proġett Food Aid, li qed iħabbat wiċċu ma’ qabża kbira fid-domanda għall-ikel hekk kif il-pandemija COVID-19 heżżet l-ekonomija.", "Il-President tat-tarzna Antonio Palumbo qal: “Bħal kull industrija f’Malta u madwar id-dinja, ħadna daqqa ta’ ħarta, iżda wara 10 snin, Malta saret id-dar tagħna u f’dawn il-mumenti diffiċli ħassejna li issa huwa żmien ta’ solidarjetà mal-vulnerabbli u ma’ dawk li l-aktar huma fil-bżonn.”", "Il-kontejner, li wasal mill-Italja din il-ġimgħa, fih fost l-oħrajn 6,240kg għaġin, 9,336 bott piżelli u 4,704 bottijiet tadam, flimkien ma’ proviżjonijiet oħra ta’ ikel bażiku li se jsib ruħu fil-pakketti ta’ emerġenza li se jgħinu biex numru ta’ familji u individwi jkollhom biex jgħaddu għal ġimagħtejn.", "Il-Proġett Food Aid, li twaqqaf malajr f’Marzu meta feġġ il-coronavirus f’Malta, qed iwieżen lil organizzazzjonijiet mingħajr skop ta’ qligħ li qed ibatu biex ilaħħqu, u fl-istess waqt qed jieħu ħsieb persuni riferuti għall-għajnuna mill-Fondazzjoni Foodbank Lifeline, li ma setgħetx tilqa’ każijiet ġodda.", "Is-Sur Palumbo qal: “Inħossuna obbligati lejn it-tim li hemm wara l-Malta Trust Foundation, li qed taħdem tant iebes biex tagħti nifs lil dawk li f’daqqa waħda sabu ruħhom mingħajr dħul u ma jistgħux jaqilgħu l-għajxien għalihom infushom u għall-familji tagħhom.”", "Il-Malta Trust Foundation irringrazzjat lil Palumbo Malta Shipyard talli ngħaqdet ma’ numru impressjonanti ta’ negozji u individwi li qed jersqu ‘l quddiem biex ikomplu jsostnu l-Proġett Food Aid, li bħalissa qed jgħin lil aktar minn 5,000 persuna.", "Il-Malta Trust Foundation qed tikkollabora ma’ organizzazzjonijiet oħra mingħajr skop ta’ qligħ – bħall-Caritas, il-Millennium Chapel, Little Sisters of the Poor, il-Fondazzjoni Richmond, St Jeanne Antide u l-Fondazzjoni għall-Ħarsien Soċjali f’Għawdex, fost oħrajn – u qed tirċievi numru dejjem jikber ta’ talbiet imqanqla għall-għajnuna waqt li qed tibqa’ tkarkar il-kriżi ekonomika." ]

[ "Sa nofs siegħa qabel ma għalqet il-votazzjoni fl-elezzjoni ġenerali fil-Libja, 400,000 biss minn miljun u nofs votant eliġibbli kienu vvutaw.", "L-elezzjoni kienet ukoll imtappna bi vjolenza fatali.", "Mill-inqas tliet suldati inqatlu f’Bengażi f’dak li uffiċjali qalu kien attakk mill-miliżji Iżlamiċi.", "Kien hemm ukoll spluzzjoni f’postazzjoni tal-votazzjoni f’Sirte fejn il-miliżji huma b’saħħithom.", "F’Derna, fejn ukoll hemm prezenza qawwja ta’ Iżlamiċi, ma vvutawx għax bezgħu minn xi attack waqt li f’Kufra fetħu biss ħamsa minn 15-il postazzjoni għal raġunijiet ta’ sigurtà.", "TINQATEL ATTIVISTA U JAĦTFU LIL ŻEWĠHA", "Sadanittant, nies armati mhux magħrufa daħlu fid-dar f’Bengażi ta’ Salwa Abugaigis, attivista tad-drittijiet ċivili, u sparawlha f’rasha wara li laħqet ivvutat.", "Bughagis kienet prominent fir-rivoluzzjoni li neħħiet mis-setgħa u qatlet lil Gaddafi.", "Għad mhux magħruf x’sar minn żewġha, li aktarx ħaduh magħhom dawk li sparawlha." ]

[ "L-Assoċjazzjoni Medika Maltija fi stqarrija dalgħodu qalet li d-direttivi li għaddejjin bħalissa se jiġu estiżi u se jibqgħu fis-seħħ sal-Ġimgħa 14 ta' Awwissu.", "F'laqgħa tal-Kunsill tal-MAM li saret ilbieraħ ġie deċiż ukoll li d-direttivi tagħha se jiġu sospiżi għall-ġimgħa bejn il-15 ta' Awwissu u l-Ħadd 23 ta' Awwissu.", "Żiedet li jekk sa dik id-data, il-kabinett ma jiħux aktar miżuri biex iġġib b'mod effettiv il-pandemija taħt kontroll, l-Assoċjazzjoni Medika Maltija se terġa' ddaħħal fis-seħħ id-direttivi kollha inkluż is-sospensjoni tal-operazzjonijiet li mhumiex urġenti mit-Tnejn 24 ta' dan ix-xahar.", "Fl-istqarrija, l-Assoċjazzjoni Medika Maltija qalet li d-direttivi tagħha ġew segwiti minn 95% tal-membri.", "Żiedet li tabib f'ċentru tas-saħħa nstab pożitiv għall-COVID-19 u ieħor jinsab fi kwarantina u qed jistenna r-riżultat tat-test.", "Qalet li s-sitwazzjoni ddetterjorat b' mod sinfikanti b'żieda qawwija fl-għadd ta' każi tant li skont il-MAM illum mistenni jkun hemm rekord ta' każijiet.", "Żiedet li l-bieraħ, erba' pazjenti ġew rikoverati fl-isptar Mater Dei b'sintomi serji tal-COVID-19 biex b'hekk telgħu għal sebgħa l-pazjenti fl-isptar." ]

[ "Sliema Wanderers baqgħu sal-aħħar mumenti tas-suq tat-trasferimenti jirreżistu talbiet minn Gżira United u Birkirkara għal tliet plejers tagħhom.", "Replay żvela li Birkirkara baqgħu sal-aħħar sigħat tas-suq tat-trasferimenti jwettqu pressjoni biex fost oħrajn jiksbu lil Jean Paul Farrugia.", "L-attakkant internazzjonali Malti ta’ 27 sena, li fil-passat lagħab ukoll għal Chiasso u Spartak Trnava, kien irritorna ma’ Sliema Wanderers fil-bidu tal-istaġun li għadda u sar plejer regolari tal-klabb.", "Replay għamel kuntatt ma’ uffiċjali ta’ Birkirkara li kkonfermawlna li l-klabb xtaq ukoll lid-difensur ta’ 20 sena Kurt Shaw.", "Madankollu anke hawn Sliema Wanderers baqgħu jirreżistu t-talbiet għalih, wara li Gżira United ukoll kienu ilhom ġimgħat jagħmlu pressjoni fuq is-Slimiżi biex jippruvaw jikkonkludu dan it-trasferiment.", "Dawn tal-aħħar kienu qed jippruvaw jakkwistaw ukoll lid-difensur ta’ 21 sena Michele Sansone iżda Sliema Wanderers ukoll irreżistew b’suċċess.", "Filfatt il-President ta’ Gżira United Sharlon Pace t-Tnejn stess, mumenti qabel għalaq is-suq tat-trasferimenti, waqt il-programm Replay Ikompli iddikjara li kien għadu qed jittama li jirċievi telefonata mingħand il-President Keith Perry.", "Madankollu, sa minn ġimgħat qabel fuq l-istess programm, Perry kien diġà għamilha ċara li l-klabb irid iżomm liż-żgħażagħ Maltin tiegħu.", "Kien biss Ryan Fenech l-iktar plejer lokali prominenti tal-klabb, li baqgħu jirreżistu sal-aħħar jiem biex iżommuh iżda ma rnexxielhomx.", "Finalment hu ngħaqad ma’ Birkirkara FC." ]

[ "Benjamin Netanyahu jinsab akkużat b’tixħim, frodi u korruzzjoni", "Il-Prim Ministru Iżraeljan, Benjamin Netanyahu talab formalment lill-Parlament sabiex jagħtih immunita’ minn prosekuzzjoni kontrih f’akkużi ta’ korruzzjoni u tixħim.", "F’Novembru li għadda, l-Avukat Ġenerali tal-pajjiż ressaq akkużi formali fil-konfront tal-Prim Ministru ta’ tixħim, frodi u korruzzjoni fi tliet każi separati.", "Hu jinsab akkużat li aċċetta rigali minn negozjanti sinjuri u li abbuża mill-pożizzjoni tiegħu billi għamel diversi pjaċiri biex ikollu rappurtaġġ pożittiv fil-gazzetti.", "Hu għamel din it-talba permezz ta’ messaġġ fuq it-televiżjoni ftit siegħat qabel jintemm iż-żmien fejn seta’ jirrikorri għal din l-immunita’.", "Netanyahu għandu bżonn l-appoġġ tal-maġġoranza tad-Deputati fil-Knesset – il-Parlament Iżraeljan – sabiex jingħata l-immunita’.", "Skont il-liġi Iżraeljana, l-immunita’ għal Deputat tal-Parlament mhix awtomatika, iżda tista’ tintalab lill-istess Parlament.", "F’każ li ssir talba bħal din, il-proċeduri fil-Qorti ma jistgħux jibdew qabel ikun hemm deċiżjoni fil-Parlament.", "Iżda l-Parlament Iżraeljan bħalissa hu xolt hekk kif f’Marzu li ġej, il-pajjiż se jgħaddi mit-tielet elezzjoni ġenerali fi żmien sena." ]

[ "Andrè Callus mill-Moviment Graffitti jgħid illi l-qtil ta' Lassana Cisse Souleyman huwa 'l-agħar ħaġa li qatt ġrat f'Malta'", "Fl-ewwel reazzjoni tiegħu għall-aħħar żviluppi fil-każ tal-arrest ta' żewġ persuni akkużati bil-qtil ta' immigrant, Andrè Callus mill-Moviment Graffitti fakkar lil dan is-sit illi dan il-qtil ma kien xejn jekk mhux attakk terroristiku u l-aktar ħaġa gravi li qatt ġrat f'Malta.", "Callus irringrazzja lill-Pulizija għax-xogħol tagħhom u esprima s-sodisfazzjon tiegħu għall-fatt li dan il-każ ittieħed b'serjetà kbira.", "Huwa qal illi issa għandha ssir investigazzjoni profonda għax dan \"mhux każ iżolat.", "Anke jekk huwa l-aktar gravi.", "Żgur mhux każ iżolat.", "Hemm bżonn li tittieħed azzjoni mill-ogħla istituzzjonijiet u anke mill-Forzi Armati stess.\"", "Waqt li fakkar fil-ħidma sfieqa tal-Forzi Armati, sostna illi hemm bżonn li tittieħed azzjoni kontra min jesprimi sentiment ta' mibgħeda kontra persuni oħrajn, fuq bażi razzjali.", "Hu jfakkar fil-mewt ta' żewġ immigranti oħrajn fl-aħħar snin, liema każijiet għadha ma seħħitx ġustizzja dwarhom." ]

[ "Sewwieq ta’ karozza u t-tliet passiġġieri barranin li kienu rekbin miegħu ddaħħlu l-isptar għall-kura wara li kienu involuti f’aċċident tat-traffiku l-Marsa.", "L-aċċident seħħ għall-ħabta tat-8.20 p.m. f’Xatt l-Għassara tal-Għeneb meta l-vettura tal-barranin ħabtet ma’ vettura oħra li kien qed isuq raġel ta’ 42 sena minn Naxxar.", "Għad mhix magħrufa l-identità tal-barranin u lanqas il-kundizzjoni medika tagħhom.", "Il-pulizija għadha qed tinvestiga dan l-aċċident." ]

[ "Il-Kap Eżekuttiv tal-Air Asia, Tony Fernandes, li hu s-sid tat-tim tal-futbol tal-premier fl-Ingilterra – Queens Park Rangers – telaq lejn l-Indoneżja biex jgħin fil-koordinament tat-tiftix.", "F’konferenza tal-aħbarijiet ftit tal-ħin ilu, Fernandes qal li l-kundizzjonijiet tat-temp ma kinux tajbin iżda l-kumpanija ma tridx tispekula x’wassal għall-għibien tal-ajruplan.", "Hu qal li f’dan il-mument, il-ħsibijiet tiegħu huma biss fil-passiġġieri u l-membri tal-ekwipaġġ.", "“We are very devastated about what’s happened, it’s unbelievable, but we do not know what’s happened yet, so we’ll wait for the accident investigation to really find out what’s happened.", "Our concern right now is for the relatives and for the next of kin, there is nothing more important to us for our crew’s family, and for our passengers’ families, that we look after them.", "That is our number one priority at the moment to make sure that we take care of them.", "And to fully cooperate with the investigation”" ]

[ "Parma laħqu lil Torino fil-klassifika wara li rebħulhom fi Stadio Ennio Tardini 3-2.", "Parma kellhom bidu mill-aqwa hekk kif marru fil-vantaġġ wara żewġ minuti b’Gervinho jqassam għan-nofs lejn DEJAN KULUSEVSKI li mattar siequ u skorja mill-viċin.", "Torino ġabu d-draw fit-12-il minuta bi kross mix-xellug isib lil CRISTIAN ANSALDI li skorja b’daqqa ta’ ras.", "It-tim ta’ Roberto D’Aversa kellu ċans li jerġa’ jmurr minn fuq man-nofs siegħa logħob meta xutt minn barra l-kaxxa ħabat ma’ id Bremer.", "Id-deċiżjoni kienet konfermata bil-VAR, bid-difensur jintwera t-tieni karta safra.", "Iżda l-penalty ta’ Gervinho ġie salvat tajjeb minn Salvatore Sirigu.", "Minkejja l-inferjorità numerika, Torino marru fil-vantaġġ fit-43 minuta wara li wkoll b’deċiżjoni tal-VAR ġie ġġudikat li Vincent Laurini waqqa’ lil ANDREA BELOTTI, bl-istess plejer ma jiżbaljax mill-11-il metru.", "Iżda qabel tmiem l-ewwel taqsima, ANDREA CORNELIUS ġab id-draw immedjat b’xutt bix-xellug minn quddiem Sirigu.", "Il-gowl tar-rebħa għal Parma wasal fit-88 minuta, bi kross mil-lemin ta’ Gervinho kien blokkat parzjalment, b’ROBERTO INGLESE jkun pront biex xeħet fix-xibka minn quddiem il-lasta." ]

[ "Il-Ministru għall-Affarijiet Barranin George Vella awgura li dawk kollha li qed jieħdu sehem fil-konferenza f’Montreux dwar is-Sirja jkunu kapaċi jwarrbu d-differenzi li hemm bejniethom u jtemmu it-tbatija tal-poplu Sirjan.", "Meta indirizza laqgħa tal-ministri għall-affarijiet barranin tal-pajjżi membri tal-Unjoni Ewropea, il-Ministru Vella qal li Malta tagħto l-appoġġ kollu tagħha għall-idforzi internazzjonali li qed isiru biex permezz tad-diplomazija tintemm il-vjolenza li kissret lis-Sirja f’dawn l-aħħar snin.", "Malta tat €15,000 bħala s-sehem tagħha biex jinqedu l-armi kimiċi tas-Sirja u €25,000 għall-għajnuna umanitarja lis-Sirja." ]

[ "Il-Gvern u l-forzi li qed jopponuh qed iwaħħlu f'xulxin għal dan l-attakk li ħalla wkoll 80 persuna mweġġgħa", "Attakk f'ċentru ta' detenzjoni fi Tripli ħalla madwar 40 immigrant mejjet u dan skont informazzjoni uffiċjali mill-Gvern Libjan.", "Apparti dawn, madwar 80 persuna oħra weġġgħu f'dan l-attakk.", "Skont il-Gvern Libjan, l-attakk fuq dan iċ-ċentru ta' detenzjoni seħħ mill-ajru, meta ajruplani għaddew u waddbu l-bombi.", "Intant, forzi kontra l-Gvern immexxija minn Gen Khalifa Haftar qed jakkużaw lill-Gvern għal dan l-attakk.", "Jidher li l-maġġoranza ta' dawk li tilfu ħajjithom huma Afrikani li kienu qed jippruvaw jilħqu l-Ewropa billi jaqsmu bil-baħar mil-Libja.", "Meta jkunu waslu biex jaħarbu, eluf ta' immigranti jitwaqqfu mill-Gvern u jinżammu f'dawn iċ-ċentri ta' detenzjoni.", "Għalfejn hemm il-ġlied fil-Libja?", "Il-Libja ma ħaditx ruħ minn dak iż-żmien, lura fl-2011, meta forzi qamu u qatlu lid-dittatur Muammar Gaddafi.", "Minn dakinhar, l-ebda awtorità ma kellha kontroll sħiħ fuq il-pajjiż, bil-Libja tispiċċa maqsuma bejn diversi fazzjonijiet politiċi u militari, bl-aktar tnejn importanti huma dawk immexxija mill-Prim Ministru Sarraj (li għandu l-appoġġ tal-Ġnus Magħquda) u Gen Haftar.", "Il-Ġeneral Gen Haftar ilu attiv fil-politika Libjana għal għexieren ta' snin u kien persuna viċin ħafna Gadaffi sakemm kellu xi jgħid miegħu u fl-1980 spiċċa eżiljat fl-Istati Uniti", "Huwa rritorna fil-Libja fl-2011, meta beda l-ġlied kontra Gaddafi minn fejn reġa' bena l-appoġġ u l-poter li kellu.", "Hemm Libjani li ma jarawx għajn ma għajn miegħu minħabba l-assoċjazzjoni tiegħu ma' Gadaffi u anke mal-Istati Uniti, iżda oħrajn ifaħruh għax kien hu li ħareġ lill-militanti Iżlamiċi minn Benghazi.", "Gen Haftar beda offensiva kontra l-Gvern f'April li għadda." ]

[ "Permezz ta’ TVM u TVM2 matul ix-xahar tat-Tazza tad-Dinja se jkun qiegħed jingħata spazju estensiv għal din l-akbar manifestazzjoni sportiva fid-dinja.", "Total ta’ 64 logħba, kif ukoll programmi speċjali, qabel u wara kull partita, li permezz ta’ dawn il-programmi d-delettanti u mhux biss, se jkollhom xalata ta’ futbol fuq l-istazzjon nazzjonali, fejn se jkun qed isir aġġornament bl-aħħar informazzjoni dwar it-32 pajjiż li se jipparteċipaw f’din l-edizzjoni.", "Ingħaqdu ma’ TVM, TVM2 u tvm.com.mt  mill-Ħamis, 12 ta’ Gunju ‘l quddiem, fejn se nkunu qegħdin insegwu wkoll iċ-ċerimonja tal-ftuħ.", "L-ewwel konfront inawgurali se jkun bejn il-pajjiż organizzatur Brażil u l-Kroazja." ]

[ "Imtella' Awwissu 22, 2020 - Aġġornata 22 Ta' Awwissu, 2020 7:06pm", "Eluf ta' ħaddiema, partikolarment dawk li jaħdmu fis-settur tal-manifattura, jieħdu l-btajjel tas-Sajf waqt il-ġimgħatejn tas-shutdown, tipikament fit-tieni u t-tielet ġimgħa ta' Awwissu.", "Din is-sena, is-shutdown seħħ f'ċirkostanzi eċċezzjonali hekk kif il-Covid ħalliet impatt sinifikanti fuq il-mod kif tħaddmu il-prattiċi tax-xogħol f'diversi setturi.", "Is-Segretarju Ġenerali tal-GWU Josef Bugeja qal li hemm tliet kategoriji ta' ħaddiema li ma ġewx affettwati bl-istess mod u dan kien rifless fil-mod kif ġew organizzati is-shutdowns u t-teħid tal-leave.", "\"Kien hemm min għamel ix-shutdown normali ta' Santa Maria f'Awwissu u baqa' għaddej normali għax f'ħafna postijiet tax-xogħol kellna fuq 60 sa 70 fil-mija tal-postijiet tax-xogħol baqgħu għaddejjin normali fis-settur tal-manifattura.", "Kellna postijiet tax-xogħol li aġġustaw ix-shutdown minħabba li kien hemm industriji li bdew matul is-sena iqassmu l-leave u kellna postijiet tax-xogħol speċjalment fl-avjazzjoni li kellhom ibiddlu l-pattern tagħhom għax il-mantuenzjoni fuq l-ajruplani issir dejjem meta li jkun rikjest għalih jiġifieri dawn fis-sajf ikunu qed jaħdmu kollha u issa l-manutenzjoni qed issir issa,\" qal is-Segretarju Ġenerali tal-GWU Josef Bugeja.", "Il-viċi president tal-kamra tal-kummerċ Marisa Xuereb qalet li l-maġġoranza tal-ħaddiema tal-fabbriki partikolarment dawk li huma impjegati fl-oqsma tal-manifattura kellhom shutdown.", "\"Il-produzzjoni ma waqfietx fil-perjodu fejn għalqu ħafna stabbilimenti oħra, ovvjament kien shutdown differenti minn tas-snin l-oħra fejn kulħadd qagħad naqra lura ma kienx hawn il-festi u kulħadd kien avżat beix ma jmurx fejn imorru ħafna nies għax dawn iridu jiġu għax-xogħol u importanti li l-manifattura tibqa għaddejja,\" qalet il-Viċi President tal-Kamra tal-Kummerċ Marisa Xuereb.", "Joe Farrugia mill-Assoċjazzjoni ta' min iħaddem qal li din is-sena spikkaw arranġamenti speċjali ta' teħid tal-leave li kienu nnegozjati bejn dawk li jħaddmu u l-impjegati.", "\"Kien hemm impjegati użaw ħafna mill-leave diġà u ma tantx kien baqgħalhom għax-shutdown tas-sajf u din se taffettwa x-xhur li ġejjin u hemm oħrajn imbagħad li xtaqu jieħdu l-leave l-impjegati imma minħabba li ma setgħux jieħdu vaganza ddeċidew li jikkanċellaw ukoll, dawn l-iktar għal kumpaniji li m'għandhomx shutdown għax fejn għandhom shutdown jagħlaq kulħadd,\" qal id-Direttur Ġenerali tal-Assoċjazzjoni ta' Min Iħaddem Joe Farrugia.", "Mistoqsija dwar jekk il-covid biddlitx il-perċezzjoni dwar kif il-ħaddiema jħarsu lejn it-teħid tal-leave u l-prattiċi tax-xogħol, ir-rappreżentanti mill-GWU, il-kamra tal-kummerċ u l-Assoċjazzjoni ta' min iħaddem qalu li l-covid ħalliet impatt sinifikanti fuq kif isir ix-xogħol.", "Qalu li se jsiru diskussjonijiet ma' l-awtoritajiet biex uħud mill-prattiċi li tħaddmu mill-impjegati bħat-teleworking u prattiċi ta' xogħol iżjed flessibli jinżammu fejn huwa possibli." ]

[ "Bħal-lum 77 sena ilu twieled Carmel Casha, magħruf fil-qasam letterarja bħala Charles Casha.", "Huwa twieled bħal-lum fil-21 ta' Settembru tal-1943.", "Matul is-snin Charles kiteb numru kbir ta' kotba iżda bla dubju li wieħed mill-ikbar suċċessi tiegħu kien meta fl-1967 ħoloq il-karattru ta' Fra Mudest.", "Dawn il-kotba baqgħu popolari sal-lum il-ġurnata, tant li qed jerġgħu jiġu ppublikati. ​Fl-2002, waqt il-Jum tal-Ilsien Malti, il-Kunsill, Għalliema u Studenti fl-Iskola Maria Goretti taw ġieħ lil Charles Casha.", "Fl-2007 Charles Casha ngħata Ġieħ il-Marsa mill-Kunsill Lokali tal-Marsa għas-sehem tiegħu fil-letteratura Maltija filwaqt li fl-2013 huwa ngħata wkoll Ġieħ Ħaż-Żabbar mill-Kunsill Lokali ta' Ħaż-Żabbar.", "Ritratt: Jeremy Wonnacott / DOI Fl-2014 Charles Casha ngħata apprezzament mill-Għaqda Storika Kulturali Marsa għall-ħidma fil-qasam tal-letteratura Maltija filwaqt li fl-2012 Casha ġie onorat bil-Midalja Għall-Qadi tar-Reppubblika.", "Charles huwa miżżewweġ lil Mary nee' Casingena u għandu tlett ulied, Stefania, Mark u Kristjana, li hija attriċi li fost oħrajn interpretat lil Ġiżimina fis-sensiela Ġiżelle.", "Charles u martu Mary huma wkoll nanniet.", "Nawgurawlu l-isbaħ xewqat f'għeluq sninu." ]

[ "Minkejja li għad fadal kważi 10 xhur għall-elezzjoni tal-Parlament Ewropew u l-Kunsilli Lokali madwar il-pajjiż kollu, sorsi qrib il-Partit Nazzjonalista li tkellmu ma’ din il-gazzetta sostnew illi l-PN qed ibati", "ħafna biex isib kandidati għall-elezzjonijiet lokali, filwaqt li sostnew li għad hemm inċertezza jekk fil-fatt il-partit hux se jkollu kandidat għall-elezzjoni tal-Parlament Ewropew Għawdxi.", "“Il-partit għandu problemi serji saħansitra biex isib kandidati li se joħorġu fiż-żewġ lokalitajiet li dejjem kisbu maġġoranza Nazzjonalista, jiġifieri r-Rabat Għawdex u n-Nadur.", "Dan minħabba li Edward Said, is-Sindku preżenti u ħu Chris Said, diġà pubblikament qal li mhux se joħroġ għall-Kunsill Lokali (għalkemm m’għamilx pubblika r-raġuni), kif  żvela li se jagħmel Samuel Azzzopardi, is-Sindku tar-Rabat, ukoll.", "Kienet il-gazzetta ILLUM li żvelat illi hemm ċans illi Samuel Azzopardi ikun fuq il-lista tal-PN għall-elezzjoni tal-Parlament Ewropew, jidher issa li anke din il-kandidatura hija inċerta.", "Għalkemm l-elezzjoni tal-Parlament Ewropew (PE) mhux waħda li fiha jivvutaw in-nies skont id-distrett u allura l-pajjiż jiġi distrett wieħed, kandidat Għawdxi jista’ jkun meqjus bħala għodda tajba biex partit jattira lejh aktar votanti f’distrett illi fl-aħħar elezzjonijiet dejjem kellu riżultat qrib ħafna bejn il-PL u l-PN, bil-Partit Laburista saħansitra jirbaħ dan id-distrett għall-ewwel darba fl-istorja fl-2017.", "Ikkuntattjat minn din il-gazzetta, is-Segretarju Ġenerali tal-PN Clyde Puli aċċerta lil din il-gazzetta illi l-PN se jkollu kandidat Għawdxi għal din l-elezzjoni partikolari għalkemm ma elaborax meta mistoqsi min jistgħu jkunu l-kandidati Nazzjonalisti għall-elezzjoni.", "Is-sorsi li tkellmu ma’ din il-gazzetta qalu illi jeżisti diżappunt fost l-għeruq tal-partit, hekk kif minkejja li dawk li vvutaw lil Delia pretendew li jseħħu ċerti bidliet, diversi attivisti qed jinsistu li dawn il-bidliet ma seħħewx.", "“Il-Kumitat Reġjonali ta’ Għawdex huwa l-unika kumitat fil-PN li ma nbidilx .", "Kollox baqa’ kif kien u min kien imexxi dan il-kumitat baqa’ hemm.", "L-istess nies, l-istess storja.”", "Is-sors li tkellem ma’ din il-gazzetta sostna li kienu bosta Nazzjonalisti li ppretendew li mal-bidla fit-tmexxija tal-partit, se jkun hemm bidla fil-Kumitat Reġjonali.", "Puli wieġeb u filwaqt li ammetta li huwa vera li dan il-kumitat għadu l-istess li kien qabel ma kien elett Adrian Delia Kap tal-PN, sostna li kien hemm diversi bidliet fil-kumitati tal-PN madwar il-pajjiż inkluż Għawdex u “kif kien hemm bidliet f’kumitati oħrajn ikun hemm bidliet fil-Kumitat Reġjonali ta’ Għawdex, li jista’ jinbidel jew li jista’ jiġi rikonfermat.”", "Imma ħafna aktar minn hekk is-sors li tkellem mal-ILLUM sostna li fost in-Nazzjonalisti kollha, inkluż f’Għawdex hemm diżillużjoni kbira.", "“Ftit huma dawk li jridu joħorġu għall-elezzjoni, jistaqsuna x’se noħorġu għall-elezzjoni nagħmlu meta l-probabilità hija li nitilfu l-elezzjoni tal-Parlament Ewropew?”", "Mal-ILLUM Puli nnega li hemm xi problema biex il-PN isib kandidati madwar il-pajjiż anzi sostna li qatt daqs din l-elezzjoni il-PN ma kien ’il quddiem fl-għażla tal-kandidati.", "Huwa sostna illi minkejja li jista’ jkun li hemm distretti fejn instabu aktar kandidati minn Għawdex, il-partit qed jaħdem fuq dan id-distrett ukoll.", "It-tielet raġuni li kellimna dwarha kienet in-nuqqas ta’ preżenza tal-partit, meta mqabbel mal-preżenza qawwija tal-Labour, speċjalment il-Ministru Justyne Caruana, “li qed iddur u taħdem ħafna man-nies.”", "Is-sorsi li tkellmu ma’ din il-gazzetta sostnew li l-unika “pożittiv” għall-PN f’Għawdex huwa li Anton Refalo m’għadux Ministru u sezzjoni mill-votanti tiegħu, li jivvutaw lilu biss, huma jew kienu rrabjati dwar dan.", "“Inti għaliex taħseb li jrid iżommu kuntent  lil Refalo?", "Ħalli Refalo jerġa’ jkun kandidat u jekk hemm min ma jridx jivvota, eventwalment jivvota.”", "“Il-Labour jieħu ħsieb in-nies tiegħu.", "Inti taħseb,” irrimarka s-sors tal-ILLUM, “li n-nies ta’ Franco Mercieca li għalissa m’għadux fix-xena ma ħadux ħsiebhom?”", "L-aħħar stħarriġ tal-Kamra tal-Aħbarijiet tagħna wera illi meta mistoqsijin lil min jafdaw 49.7% tal-votanti Għawdxin wieġbu ‘Joseph Muscat’ filwaqt li kienu biss 24% li wieġbu ‘Adrian Delia’.", "L-istess stħarriġ wera li l-istess persentaġġ li jafdaw aktar lil Muscat, kieku kellha ssir elezzjoni llum jivvutaw lill-PL.", "Min-naħa l-oħra 37% jivvutaw lill-PN, li juri illi persentaġġ ta’ Nazzjonalisti Għawdxin,  għalkemm lesti li jivvutaw lill-PN, ma jafdawx jew għadhom mhux ċerti minn Delia." ]

[ "Adrian Delia jisħaq li dan huwa inaċċettabbli u talab lill-Gvern biex jieħu azzjoni", "Kienu diversi dawk li lmentaw, anke ma' dan is-sit, bit-traffiku li dalgħodu nġabar biswit l-Isptar Mater Dei.", "Il-Kap tal-Oppożizzjoni Adrian Delia kien fi triqtu biex jara pazjent meta waqaf u ppubblika filmat qasir li fih saħaq li huwa inaċċettabbli li fl-10:00am, it-triq li tagħti lejn Mater Dei u anke ċ-Ċentru tal-Onkoloġija kienet imwaħħla bit-traffiku.", "Fi kliemu biex wieħed jasal mill-Bypass ta' Birkirkara sal-entratura ta' Mater Dei qed jieħu madwar 20 minuta.", "Temm jisħaq li l-Gvern għandu jieħu azzjoni.", "Din il-gazzetta staqsiet persuni li jgħaddu ta' spiss minn din it-triq u saħqu li għalkemm illum inġabar it-traffiku din it-triq mhijiex xi waħda traffikuża u normalment it-traffiku, anke jekk ġieli bil-mod, jimxi u jgħaddi.", "53 Likes, 1 Comments - Adrian Delia (@adriandelia_pn) on Instagram: \"Stretchers in the corridors Waiting in the lobbies Stuck in traffic Welcome to Mater Dei 10am...\"" ]

[ "Mistoqsi dwar il-kummenti ta' Helena Dalli, Mizzi saħaq li anke hu kien jaġġixxi b'mod differenti", "Il-Ministru għat-Turiżmu Konrad Mizzi qal li meta jħares lejn ir-reazzjonijiet li kellhom in-nies, jirrealizza li qatt ma messu fetaħ il-kumpanija fil-Panama.", "Mizzi qal dan meta kien qiegħed iwieġeb mistoqsijiet tal-gazzetta The Times of Malta wara li l-Kummissarju Ewropew Helena Dalli dehret xettika meta kienet mistoqsija mill-Ewroparlamentari dwar dak li għamlu l-Ministru Konrad Mizzi u ċ-Chief of Staff f’Kastilja Keith Schembri.", "Dalli qalet li kieku hi kienet taġixxi b’mod differenti.", "Fil-kummenti tiegħu mat-Times, il-Ministru Mizzi saħaq li issa, li għandu l-lussu li jħares lura, anke hu jaħseb li kien jagħmel l-affarijiet differenti u l-kumpanija ma kienx jiftaħha.", "Il-Ministru ċaħad li hu qatt ma refa’ r-responsabbilità politika dwar din il-kwistjoni waqt li fakkar li huwa reġa’ kien ġie elett fl-elezzjoni tal-2017, fejn saħansitra żied il-voti.", "Insista li jrid jaħdem biex isaħħaħ il-governanza t-tajba f’Malta u li bil-koperazzjoni tal-Oppożizzjoni Malta tista' tkun l-ewwel f'dan." ]

[ "Il-Gvern ħabbar il-mewt ta' persuna oħra li kellha l-Covid-19.", "Dan huwa raġel anzjan ta' 70 sena li issa huwa 39 vittma tal-coronavirus f'Malta.", "Fi stqarrija, il-Ministeru għas-Saħħa qal li l-anzjan kien ikkonfermat pożittiv għall-Covid-19 fid-29 ta' Settembru u ddaħħal l-Isptar Mater Dei dakinhar stess, fejn miet aktar kmieni llum.", "Huwa kellu kundizzjonijiet ta' saħħa ulterjuri.", "Il-Ministeru għas-Saħħa, filwaqt li jagħti l-kondoljanzi lill-familjari tal-anzjan, jappella biex il-poplu jibqa' jsegwi l-appelli tad-Dipartiment tas-Saħħa, fosthom il-ħasil tal-idejn ta' spiss, id-distanza soċjali u l-użu tal-maskra. il-każi tal-lum 65 każ ġdid ta' coronavirus; ifiqu 43" ]

[ "Imtella' Ġunju 21, 2020", "Bħal-lum tliet xhur għalaq l-ajruport għal titjiriet kummerċjali minn u lejn Malta.", "Dilettanti tal-avjazzjoni qalu li l-ajruport qatt ma jiftakruh hekk u għalihom hi ħasra kbira!", "Jinsabu ħerqana biex minn għaxart'ijiem oħra jerġgħu jibdew jirrankaw il-movimenti tal-ajruplani u bil-mod il-mod ikomplu jipprattikaw id-delizzju tagħhom, bħal qabel, f'Malta u barra.", "\"Bħalissa qed nisimgħu magna.", "Għaddej ajruplan tal-armata, jiġifieri ħoss sabiħ għalina.", "Nieħdu pjaċir kultant ikun hawn il-Forzi Armati ta' Malta ikunu qegħdin jagħmlu daqsxejn training, allanqas tara xi ħaġa.", "Imma l-bqija li tara l-airport hekk mhix xi ħaġa sabiħa,\" qal Paul Spiteri Lucas.", "\"F'dak li hu avjazzjoni diżappunt, għax tara ħafna affarijiet madwarek li mhumiex tas-soltu.", "Ikollok sħabek li tilfu x-xogħol, oħrajn għandhom ix-xogħol f'riskju,\" fisser Saviour Schembri.", "Għad-dilettanti tal-avjazzjoni, l-aħħar tliet xhur kienu kwieti u ta' diżappunt.", "Saviour Schembri ilu fuq ħamsin sena, ma' kull ċans li jkollu jintasab barra l-ajruport, jiffotografa u jiddokumenta l-movimenti tal-ajruplani.", "Jistqarr li għall-militar l-aktar bieżel kien żmien is-servizzi Ingliżi.", "It-traffiku ċivili żdied ħafna fl-aħħar snin.", "Fl-aħħar tliet xhur l-uniku attività li baqgħet l-istess – jekk ma żdiditx xi ftit ukoll – hi dik ta' ajruplani li jwasslu l-merkanzija, fejn ġew ukoll xi ajruplani ta' interess.", "\"Bħal Antonov 12, li hu ajruplan li għandu 50 sena, għadu jtir, ghadhom itajruh, ajruplan robust, Russu, 'Russian built', għalkemm kienu tal-Ukrajna dawk li rajna hawnhekk, imma huma ta' interess.\"", "Irrimarka li titjiriet ta' ripatrijazzjoni organizzati mill-gvernijiet ta' pajjiżi oħra ġabu l-ajruport xi ajruplani ta' interess u linji tal-ajru li mhux soltu jtiru minn u lejn Malta.", "\"Bħal LOT mill-Polonja, rajna Tarum mir-Rumanija, rajna Libyan Arab Airlines, xi Kuwait, Air Serbia, Aeroflot mir-Russja li ma jiġux hawn, Turkish operaw ajruplan akbar milli jiġi mis-soltu, A330 kellna xi żewġ titjiriet.\"", "L-interess ta' Paul Spiteri Lucas hu l-aktar fl-ajruplani militari.", "Qalilna li fl-aħħar tliet xhur kienu skarski ħafna.", "\"Kull ma kellna kienu xi 5 titjiriet mill-istess ajruplan tal-qawwiet tal-ajru Tuneżini li kien qed jiġi Malta biex jiġbor xi cargo.", "Mill-informazzjoni li għandna ma kellu x'jaqsam xejn mal-COVID.", "Hu ajruplan antik.", "Jiġifieri xorta tieħu pjaċir tarah.", "Hu Hercules, verżjoni waħda mill-antiki.\"", "Paul u ħbieb tiegħu jżommu aġġornata l-paġna Horizon fuq Facebook li biha jiddokumentaw movimenti ta' ajruplani f'Malta u aħbarijiet internazzjonali dwar l-avjazzjoni li nnota tul il-pandemija kienu karaterizzati minn rapporti koroh dwar diffikultajiet li qed jiffaċċjaw linji tal-ajru.", "\"Użajna l-ħin li forsi qabel konna niġu l-ajruport nieħdu r-ritratti biex irranġajna u komplejna nkabbru l-arkivju tagħna.", "Eżempju jien kelli numru ta' air shows li jew sifirt barra jew anke li kienu ta' Malta u kont għadni lanqas biss dorthom ir-ritratti.\"", "L-aħħar domanda ħallejniha għall-veteran: x'jippreferi l-aktar, itir jew jara l-ajruplani?", "\"It-tnejn inħobbhom ta!\" qalilna bid-daħka, \"Pero li tiffotografhom hi xi ħaġa vera li tħobb tagħmel.", "Illum qiegħed ingawdi ritratti li ħadt 50 sena ilu, per eżempju.", "Dawk li kellna 50 sena ilu spiċċa kollu u jkunu ta' interess aktar.\"" ]

[ "Il-Ministru Owen Bonnici jinsisti li l-Gvern se janalizza l-proposti kollha bir-reqqa iżda jisħaq li hemm proposti li huma prijorità’", "Ir-rapport Greco dwar Malta qed jipproponi li l-persuni ta’ fiduċja impjegati direttament mill-Ministri (Persons of Trust) jibdew jiddikjaraw l-assi tagħhom ukoll, xi ħaġa li bħalissa jagħmluha biss id-Deputati Parlamentari.", "F’kummenti ma’ din il-gazzetta, Owen Bonnici ma jurix wisq entużjażmu għal din il-proposta u għalkemm jgħid li hija “importanti” jinsisti wkoll li mhix “prijorità”.", "Dikjarazzjoni tal-assi ssir biex tkun aċċertata t-trasparenza u jkunu evitati, kemm jista’ jkun, każi ta’ kunflitt ta’ interess.", "Dan il-proċess, persuni fdati u qrib ħafna ta’ Ministru, ma jgħaddux minnu u allura jibqa’ jkun hemm ‘tieqa’ miftuħa għall-abbuż.", "Din il-gazzetta staqsiet lil Bonnici jekk il-Gvern huwiex qed jippjana li jintroduċi din il-proposta, b’Bonnici jgħid li l-Gvern “se jevalwa kull waħda mit-23 suġġeriment tar-rapport.", "Nistudjawhom u nanalizzawhom bir-reqqa, kif wara kollox il-Greco stess tagħtina parir nagħmlu.", "U dan nagħmluh biex inkomplu nimplimentaw il-bidliet għall-avvanz ta’ Malta.”", "Ifakkar illi l-Greco għandha mekkaniżmu illi permezz  tiegħu tkun tista’ ssegwi liema proposti kienu attwati mill-pajjiż u liema ma kinux.", "“Pereżempju dan huwa l-ħames rapport, ir-raba’ kien ikkritika l-fatt li ma kellniex Att dwar l-Finanzjament tal-Partiti.", "Issa dan aħna bħala Gvern wettaqnieh.”", "Il-gazzetta tistaqsi lil Bonnici jekk il-Gvern eventwalment hux se jgħid ma’ liema proposti tal-aħħar rapport tal-Greco jaqbel.", "“Hemm prijorità ewlenija u din mhix il-proposta dwar il-Persons of Trust,” sostna l-Ministru Bonnici li kompla jgħid li bħalissa l-prijorità hija l-metodu tal-ħatra tal-ġudikanti, kif ukoll l-irwol tal-Avukat Ġenerali.", "Dwar l-irwol tal-Avukat Ġenerali l-Gvern diġà ħabbar li se jkun qed inaqqas il-poteri tiegħu biex dan ma jibqax Prosekutur Ġenerali." ]

[ "Il-Prim Ministru Robert Abela u l-Ministru tas-Saħħa Chris Fearne ltaqgħu ma’ ħaddiema fil-qasam tal-kura primarja fiċ-ċentru tas-saħħa ta’ Raħal Ġdid.", "Bħala miżura ta’ prekawzjoni, huma sellmu lill-ħaddiema minn barra, irringrazzjawhom u appellaw lill-poplu biex jirrikonoxxi ħidmiethom iżjed billi jisimgħu mill-istruzzjonijiet mogħtija mill-awtoritajiet tas-saħħa.", "Dr Abela u Dr Fearne tkellmu ma’ uħud mill-ħaddiema u sellmu wkoll lill-ħaddiema li baqgħu fiċ-ċentru tas-saħħa li ħarġu jittawlu mit-twieqi b’messaġġi bil-kitba fuqhom ‘Stay Home, Stay Safe’.", "F’mumenti partikolari, dawk preżenti ngħaqdu f’ċapċipa ta’ ringrazzjament u ta’ solidarjetà lejn xulxin u lejn il-poplu Malti u Għawdxi tal-koperazzjoni tiegħu." ]

[ "Matul il-jum tal-Erbgħa, il-Partit Nazzjonalista organizza dik li ssejħet mini maratona ġbir ta’ fondi, bħala parti mill-attivitajiet li l-Partit Nazzjonalista qed jorganizza biex ifakkar il-55 anniversarju mill-Kisba tal-Indipendenza.", "Matulha, il-Kap tal-Partit Nazzjonalista tkellem dwar it-tifsira tal-Indipendenza llum, anke fid-dawl tad-dħul ta’ pajjiżna fl-Unjoni Ewropa.", "Adrian Delia qal li wieħed irid jara x’inhi l-politika li qed iħaddan il-pajjiż tagħna llum, fosthom dwar il-libertà tal-espressjoni.", "C", "Hu spjega wkoll kif din is-sena se jittellgħu 55 attività, bl-għan li juru xi tfisser soċjetà li jimpurtaha.", "Biex issegwi l-intervista sħiħa agħfas", "hawn", "Fil-jiem li ġejjin, il-Partit Nazzjonalista se jkun qed itella’ ċelebrazzjonijiet varji, fosthom attivitajiet sinonimi ma’ dawn il-Festi bħall-Konkors Kanzuneta Indipendenza u Konkors Kanzunetta Indipendenza Junior, kif ukoll attiviatjiet oħrajn li huma differenti minn tas-soltu.", "Dawn jinkludu żewġ clean-ups – waħda fuq l-art u l-oħra taħt il-baħar – kif ukoll riċevimenti, wirjiet, diskussjonijiet varji, tournaments fosthom tal-Playstation, taċ-chess, tas-Subbuteo u tal-Waterpolo kif ukoll attività ta’ ċiklizmu.", "Il-Ġimgħa 20 ta’ Settembru jsir meeting quddiem id-Dar Ċentrali biex imbagħad iċ-ċelebrazzjonijiet jagħlqu s-Sibt 28 ta’ Setteembru f’riċeviment f’’lukanda f’Marsalforn għat-tesserati tal-gżira Għawdxija." ]

[ "Mument ta' tensjoni dalgħodu fi Triq ir-Repubblika wara li wieħed mill-immigranti li kien qed jitressaq il-Qorti għall-ħabta tal-11am irnexxielu jaħrab minn taħt għajnejn l-uffiċjali tal-Pulizija.", "Dan l-immigrant (ritratt fuq) li għadu żgħir fl-eta', ġie miżmum fi ftit minuti wara li ġrew warajh l-uffiċjali tal-ħabs u l-Pulizija.", "L-immigranti kienu biss grupp minn nurmu ta' persuni li dalgħodu tressqu b'urġenza l-Qorti.", "Fost l-oħrajn, tressqu persuni akkużati bi vjolenza domestika u pussess ta' dokumenti foloz.", "Ritratti: Martin Agius //= $special ?>" ]

[ "Grupp ta' tfal Żabbarin ippreżentaw l-ideat tagħhom dwar kif art tal-gvern mitluqa fil-lokalità tista' tinbidel f'żona ta' rikreazzjoni għalihom.", "Dan sar fuq l-inizjattiva tal-Fondazzjoni għall-Ġid tas-Soċjetà permezz ta' kunċett ġdid; Mat-Tfal Għat-Tfal.", "Fl-ewwel fażi tal-proġett, għadd kbir ta' tfal Żabbarin ingħataw ċans isemmgħu leħinhom u jippreżentaw disinji ta' kif din l-art – li ġiet allokata mill-Gvern għal dan il-għan – jixtiequha tinbidel fi spazju fejn ikunu jistgħu jiltaqgħu, jitgħallmu b'mod informali u jilgħabu.", "Dan l-eżerċizzju jagħmel parti minn kunċett ġdid li nediet il-Fondazzjoni għall-Ġid tas-Soċjetà – \"Mat-Tfal Għat-Tfal\" – bil-għan li t-tfal ikollhom sehem fi proġetti li jsiru fil-komunità fejn jgħixu.", "It-tfal ma ħasbux biss fihom, imma anke fl-anzjani – b'uħud iddisinjaw faċilita' fejn l-anzjani jistgħu jilgħabu l-boċċi.", "Id-disinji jinkludu fost oħrajn: park għall-klieb, siġar, parkeġġ taħt l-art, żona fejn jilgħabu, bandli għal tfal bi bżonnijiet speċjali, zip-line, u faċilitajiet sportivi.", "Ħasbu wkoll fl-istallazzjoni ta' pannelli tax-xemx.", "\"Issa l-periti qabdu l-ideat tagħna diġà llum ħadu nota tagħhom u ħa jagħmluhom realtà issa jipprovaw.", "Mhux ħa jagħmlu ta' kulħadd ovvjament għax ma jistgħux,\" qalet Aaliyah Debattista.", "\"L-ideat tiegħi huma li dan il-park ikun għal kulħadd u qed inħossni kuntenta ħafna li kemm it-tfal u anke l-kbar ħadu dan il-proġett bis-serjetà,\" qalet Hayley Coleiro.", "It-tfal ippreżentaw l-ideat u d-disinji tagħhom lill-periti li se jkunu qed jaħdmu fuq dan il-proġett, lill-President Emeritus Marie-Louise Coleiro Preca, lill-Gvern u lis-Sindku ta' Ħaż-Żabbar.", "Il-proġett beda fuq l-inizjattiva tal-President Emeritu Marie-Louise Coleiro Preca, li saħqet fuq il-valuri li għandhom dawn it-tfal.", "Qalet li t-tfal għandhom dritt isemmgħu leħinhom fi proġetti għall-komunità.", "Ħaż-Żabbar hu l-ewwel minn seba' lokalitajiet fejn se jitnieda l-proġett komunitarju – li fih se ssir konsultazzjoni mat-tfal u ż-żgħażagħ fuq l-aspirazzjonijiet tagħhom dwar spazji kommunitarji inklussivi, edukattivi u parteċipattivi." ]

[ "Il-pulizija fil-belt ta' Lugano arrestaw mara wara li din, allegatament, attakkat u darbet lil żewġ nisa oħra ġo stabbiliment kummerċjali ewlieni.", "Ir-rapporti qalu li l-mara pruvat tifga waħda mill-vittmi qabel ħebbet għal mara oħra u bdiet tagħtiha daqqiet ta' sikkina f'għonqha.", "Ingħad ukoll li l-mara spiċċat imrażżna minn persuni oħra fil-ħanut, bil-pulizija qed tissuspetta li l-azzjoni kienet xprunata minn intenzjoni terroristika.", "Jidher li waħda mill-midruba qed tbati minn ġrieħi serji iżda mhix f'periklu li titlef ħajjitha.", "Il-vittma l-oħra, intant, ġarrbet biss il-ġrieħi ħfief fl-attakk.", "Il-mara arrestata, li għandha 28 sena, kienet magħrufa lill-pulizija federali minħabba konnessjoni li kellha ma' investigazzjoni dwar 'it-terroriżmu ta' elementi ġiħadisti' li tmur lura għall-2017.", "L-aggressur għandha ċittadinanza Żvizzera u hi residenti fir-reġjun ta' Ticino.", "Norman Gobbi, il-President tal-Gvern ta' Ticino, ikkundanna l-attakk u sostna li 'l-estremiżmu mgħandu l-ebda post fil-komunità tagħhom'." ]

[ "Il-ġurija ma taċċettax it-talba tal-akkużat dwar l-istat mentali tiegħu ... issa jibda l-ġuri", "Il-ġurija li kienet qed tisma' l-każ ta' Michael Emmanuel m'emmnitx it-talba tiegħu biex jinħeles fuq bażi ta' insanità.", "Il-ġurija iddeċidiet dan bi tmien voti, kontra wieħed.", "Issa tista' tkun deċiża d-data ta' meta se jibda jinstema l-każ ta' dan ir-raġel li qed ikun akkużat bil-qtil tal-għarusa tiegħu, Maria Lourdes Agius.", "Din il-mara kienet instabet fgata fl-appartament tagħha f'Raħal Ġdid f'Settembru 2018.", "Il-Maġistrat Consuelo Scerri Herrera qalet li mhux kull tip ta' mard mentali iwassal għal stat ta' insanità, kif definita bil-liġi.", "Hija qalet illi d-difiża trid tipprova li meta l-akkużat wettaq l-att ma kienx kapaċi jikkontrolla r-riżultati tal-azzjoni tiegħu.", "Innotat kif l-akkużat irrifjuta l-għajnuna legali u kien falla milli jidher il-qorti l-ewwel darba għax kien qed jinżamm fi sptar ta' saħħa mentali." ]

[ "Imtella' Ġunju 21, 2020 - Aġġornata 21 Ta' Ġunju, 2020 7:58am", "Nagħtu ħarsa lejn l-ewwel paġni tal-ġurnali illum, il-Ħadd 21 ta' Ġunju 2020.", "Yorgen Fenech kien qal lill-investigaturi f'Novembru tal-2019 jekk Joseph Muscat kienx staqsieh dwar Keith Schembri u jekk jissemmix fir-recordings li ittieħdu bil-moħbi ta' konversazzjonijiet li Fenech kellu mal-intermedjarju Melvin Theuma.", "L-isuspettat ewlieni fil-qtil, Fenech kien assigura lil prim ministru li kien qed jagħmel mill-aħjar biex jipproteġi lil Keith Schembri meta kien mistoqsi dwar dawn ir-recordings.", "Iżda meta kkuntattjat mill-ġurnal, Joseph Muscat ċaħad b'mod kategoriku l-allegazzjonijiet u qal li huma xrara ta' l-immaġinazzjoni ta' xi ħadd.", "Fenech alluda li Muscat iddiskuta lil Theuma miegħu darbtejn, waqt festin li sar f'għeluq sninu fil-Girgenti u waqt laqgħa li kellu ma' Muscat u Schembri Kastilja.", "Skont stħarriġ tal-ġurnal, il-partit Laburista igawdi vantaġġ fost l-elettorat ta' 23 fil-mija. minkejja li iżjed minn wieħed minn tlieta jgħidu li ma jafux lil min se jivvotaw jekk ikollha issir elezzjoni għada.", "38 fil-mija qalu li jivvotaw għall-partit laburista, iżjed mid-doppju tal-ħmistax fil-mija li qalu li jivvotaw għall-partit nazzjonalista jekk ikollha issir elezzjoni ġenerali għada.", "37 fil-mija qalu li ma jafux lil min se jivvotaw filwaqt li għaxra fil-mija qalu li ma jivvotawx.", "L-istħarriġ sar bejn id-9 u t-tmintax ta' Ġunju.", "Il-Mument bl-istorja ewlenija iddedikata għall-inawgurazzjoni tal-Windfarm fil-Montenegro akkumpanjata b'ritratt taż-żjara li kienet saret mill-ex prim ministru Joseph Muscat ma delegazzjoni ministerjali li inkludiet l-ex ministru Konrad Mizzi u Keith Schembri.", "Bit-titlu, Robert Abela kien jaf f'Novembru li għadda.", "Il-kap tal-partit nazzjonalista Adrian Delia jsejjaħ ir-reazzjoni tal-prim ministru Robert Abela dwar l-iskandlu tal-Montenegro bħala serqa ta' 7 nmiljun ewro, u li Robert Abela għandu idejh marbuta.", "Illum jissejjaħ b'urġenza l-Grupp Parlamentari Nazzjonalista/", "Twissija lil Robert Abela mill-iktar ministru anzjan fil-kabinett.", "Il-ministru Evarist Bartolo wissa f'post fuq facebook bit-theddida ikkawżata mill-intriċċi koroh ta' politika u negozju bejn l-2013 u l-2019 li tista' ddaħħal lill-ekonomija tagħna fil-lista l-griża u s-sena d-dieħla jkollna COVID21 ekonomika li nbatu biex noħorġu minnha.", "Kullħadd:", "Bl-istorja ewlenija akkumpanjata minn ritratt tal-kap tal-partit nazzjonalista Adrian Delia.", "Qagħdu jfettqu fuq partit ġdid li riedu ismu.", "Il-ġurnal jiżvela kien ix-xahar li għadda l-oppożizzjoni oġġezzjonat fil-kummissjoni elettorali fuq applikazzjoni għal partit ġdid, bl-iskop li l-partit nazzjonalista ikun jista juża l-istess isem hu.", "Jemmnu li t-tibdil fil-isem u l-motto huma soluzzjoni għall-eżistenza.", "Bl-istorja ewlenija dwar kif l-intermedjarju fil-qtil ta' Daphne Caruana Galizia, Melvin Theuma kien iddiskuta l-possibilta li jingħata proklama li biex jikxef dwar id-delitt mas-sieħeb fin-negozju ta' Yorgen Fenech, Johann Cremona qabel ma ngħatalu, minħabba li kellu fil-pussess tiegħu ir-recordings li ħa bil-moħbi ta' konversazzjonijiet ma' Yorgen Fenech li allegatament ikkummissjona l-qtil.", "Il-pulizija qalet li kienet ilha tinvestiga l-kuntratt dwar il-wind farm tal-Montenegro li issa jinsab fiċ-ċentru ta' allegazzjonijiet ta' korruzzjoni għal xi żmien.", "Illum:", "Robert Abela jikkunsidra elezzjoni kmieni.", "Il-prim ministru Robert Abela huwa rrabjat u xxukkjat bl-aħħar allegazzjonijiet ta' korruzzjoni u skont rapport tal-ġurnal Illum jgħid lil ta' madwaru li min huwa kolpevoli ma jistax jibqa' fil-partit.", "Qed tiġi kkunsidrata u diskussa l-possibilta' ta' elezzjoni kmieni.", "Fil-ġurnal ukoll, analiżi dwar in-neo liberalizmu fi żmien il-pandemija, rapport li jistaqsi jekk il-ġurnaliżmu jinsabx fi kriżi finanzjarja.", "U l-kelliem tal-oppożżizzjoni għar-riforma kostituzzjonali u Għawdex Chris Said jgħid li huwa konvint li l-partit laburista m'għadux fil-quċċata tiegħu.", "Il-ġurnal illum jagħti wkoll ħarsa Chris Cardona u s-sitt daqqiet li niżżluh.", "Ħarsa lejn kif kien implikat fl-assasinju.", "It-Torċa: It-Tnejn tkun diskussa l-ħatra ta' Angelo Gafa' bħala kummissarju tal-Pulizija.", "Ma ntbagħtet l-ebda mistoqsija bil-miktub mill-oppożizzjoni.", "Malta bl-ikbar pjan ta riġenerazzjoni ekonomija fost pajjiżi tal-Unjoni Ewropea u eluf ta' impjiegi salvati b'ħafna sagrifiċċji. is-segretarju tal-GWU Taqsima Marittima u Avjazzjoni Sandro Vella isostni hekk mal-ġurnal." ]

[ "Propju bħal lum 24 sena ilu, Fr Martin Micallef, id-Direttur tad-Dar tal-Providenza, kien ordnat saċerdot.", "Permezz ta' post fuq Facebook, Fr Martin radd ħajr lill-Mulej għal dak kollu li għamel miegħu.", "Talab ukoll biex il-Mulej jagħtih is-saħħa biex ikompli jservih.", "Kienu għexieren tal-persuni li kkummentaw fuq il-post ta' Fr Martin u filwaqt li awgurawlu f'dan il-jum tant speċjali għalih, għamlulu l-kuraġġ għal dak li se jkun qed jaffaċċja fil-jiem li ġejjin.", "Fl-okkażjoni tal-24 anniversarju tal-ordinazzjoni saċerdotali tiegħi nixtieq inrodd ħajr lill-Mulej għal dak kollha li għamel miegħi.", "Nitlob lill-Mulej jagħtina s-saħħa nkompli nservieħ.", "Posted by Martin Micallef on Saturday, July 4, 2020 Fl-aħħar jiem, id-Dar tal-Providenza ħabbret li Fr Martin se jkun qed jieħu pass lura mill-irwol uffiċjali tiegħu, b'mod temporanju, sakemm jiġġieled il-marda tal-kanċer.", "Waqt intervista ma' Jes Saliba fuq il-programm Newsbook Hour fuq 103 Malta's Heart, Fr Martin spjega li nhar it-Tnejn se jibda t-trattament għall-kanċer li ħakmu, li t-tobba qalulu li jista' jitfejjaq.", "Filmat: \"Jekk Alla jrid din il-ġlieda nirbaħha\" – Fr Martin dwar il-kanċer Fr Martin kien spjega kif il-pandemija tal-coronavirus affettwat lid-Dar.", "Stqarr li beża' fil-bidu tal-pandemija minħabba li ma kienx jaf x'se jiġri, meta beda jisma' bi djar simili barra minn Malta fejn mietu ħafna residenti.", "Għalhekk, bdew pjan ta' kontinġenza billi, pereżempju, bdew jieħdu t-temperatura tal-ħaddiema, jitolbuhom jinżgħu ż-żraben u jbiddlu ħwejjiġhom meta jaslu.", "Tista' turi l-apprezzament tiegħek lil Fr Martin u l-ħidma tad-Dar tal-Providenza billi tagħti donazzjoni minn hawn .", "Sabiħ Li Tagħti – Titnieda l-itwal 'maratona' b'risq id-Dar tal-Providenza" ]

[ "Stewart Said", "“Għandna logħba diffiċli quddiemna imma hemm rabja kbira fil-plejers.", "Ix-xewqa tagħna hi li noħorġu b’xi ħaġa mil-logħba kontra n-Norveġja.”", "Kliem il-kowċ nazzjonali Ray Żażu Farrugia lejliet l-aħħar konfront mill-grupp ta’ kwalifikazzjoni għall-Kampjonat Ewropew.", "Wara t-telfa umiljanti tat-tim Malti kontra Spanja l-Ġimgħa, Farrugia kellu jaħdem biex jgħolli l-moral tat-tim, bil-kowċ Malti jgħid li l-fatt li se jilagħbu ftit jiem wara hi ħaġa pożittiva.", "“Ir-riżultat hu li hu, ma nistgħux noqogħdu ninħbew,” qal Farrugia b’aċċenn għall-konfront kontra Spanja.", "Malta lagħbet l-aħħar kontra n-Norveġja fil-5 ta’ Settembru f’Oslo, b’telfa ta’ 2-0.", "Farrugia ħares lejn dak il-konfront u qal li ż-żewġ gowls waslu minn daqqa ta’ ras wara throw-in u penalty.", "Għal din il-logħba, Ray Farrugia kkonferma li se jibdel nofs tim biex ikun hemm plejers friski filwaqt li qal ukoll se jkun qed jilgħab bi tliet plejers b’moħħ offensiv.", "Għalhekk mhux eskluż li plejers bħal Jake Grech u Luke Gambin ikunu nklużi mill-bidu.", "Ritorn żgur se jkun dak tad-difensur Steve Borg li kien sospiż kontra Spanja filwaqt li Juan Corbalan jinsab imweġġa’.", "Il-kuntratt ta’ Farrugia jiskadi x-xahar id-dieħel iżda l-kowċ nazzjonali saħaq li mhux qed jaħseb dwar il-futur tiegħu.", "Hu kien maħtur kowċ nazzjonali fil-bidu ta’ Mejju tas-sena l-oħra u ta rendikont lejn il-ħidma tiegħu.", "Jispikkaw it-tliet punti fil-UEFA Nations League u r-rebħa kontra l-Gżejjer Faroe f’Marzu li għadda.", "“Ma tistax tagħmel mirakli.", "Ftakru, fil-bidu kont għidt li l-frott ta’ din il-ħidma se jibda jidher sentejn oħra.", "Iktar ma jilagħbu dawn iż-żgħażagħ iktar ikun hemm xaqq ta’ dawl għall-futur.", "Il-plejers ta’ esperjenza xorta kienu hemm imma xi darba trid tintroduċi ż-żgħażagħ.", "Batejna imma l-ewwel pass hu lest u min jiġi warajja se jsib biċċa mix-xogħol lesta,” qal il-kowċ nazzjonali.”", "Ir-riżultat ta’ kontra Spanja reġa’ ħoloq diskussjoni fost id-diżappunt tad-dilettanti tal-futbol f’pajjiżna.", "Ray Farrugia tkellem dwar dan l-aspett fejn qal li “it-triq ‘l quddiem għall-futbol Malti hu li kulħadd jibqa’ flimkien.", "Jien tajt kollox minn qalbi.", "Hu faċli tikkritika imma ddejjaqni li meta l-affarijiet ikunu sejrin ħażin, mhux inkissru lil xulxin.", "Meta nkunu magħqudin, nistgħu nimxu ‘l quddiem.”", "Preżenti wkoll il-midfielder ta’ Hibernians Dunstan Vella qal li ovvjament l-atmosfera fit-tim ma kinitx sabiħa wara t-telfa kontra Spanja u kulħadd għandu jerfa’ r-responsabbiltà tal-logħba.", "Hu saħaq li qed iħarsu lejn prestazzjoni pożittiva kontra n-Norveġja.", "Vella kien wieħed mill-plejers li ġew introdotti mat-tim nazzjonali minn Ray Farrugia.", "Mistoqsi dwar il-fiduċja li ngħata, il-midfielder ta’ 23 sena qal li kollox jibda mill-ħidma li l-plejer jagħmel mal-klabb tiegħu li twassal biex ikun imsejjaħ." ]

[ "The Sunday Times of Malta", "tikkwota lill-Ministru il-ġdid li taħtu jaqa il-korp tal-pulizija Carmelo Abela, li qal li hu kalm u mhux dgħajjef hekk kif ta kelma li jsolvi il-problemi li hemm fil-korp.", "Din il-gazzetta tirraporta ukoll dak li qal iċ-chairman tal-kumpanija Corinthia Alfred Pisani, fejn qal li il-politiċi u n-negozjanti għandhom jieħdu miżuri biex minflok Malta tibqa tħares lejn l-ammonti ta’ nies fil-qasam turistiku, għandha timxi lejn kwalità għolja.", "U ritratt separat juri lil Princep mis-Saudi, multi billjunarju li ilbieraħ inħatar bħala kumpann Ononorarju tal-ordni Nazzjonali tal-Mertu waqt iċ-ċerimonja ta’ unur ta’ Jum ir-Repubblika.", "The Malta Independent on Sunday", "tgħid li il-persuna li għadda ir-recording tat-telefonati bejn il-kuntistabli Paul Sheehan u l-control room tal-pulzija mhux protett bl-att tal-Whitleblower.", "Rapport ieħor jgħid li l-kummissarju il-ġdid tal-Pulizija Michael Cassar kien diġa ġie offrut il-kariga ta’ Kummissarju f’Lulju li għadda iżda dak iż-żmien, ma kienx aċċettaha.", "Din il-gazzetta tfakkar l-40 sena anniversarju mil-kisba tar-Repubblika b’ritratt li juri lill-Prim Ministru Joseph Muscat fuq id-diace waqt li kien qed jingħata salut nazzjonali.", "Maltatoday", "turi email mibgħut mill-mara ta’ George Farrugia, li s-sena l-oħra ngħata l-proklama fuq l-iskandlu tax-xiri taż-żejt, li kienet responsabbli minn dokumenti tal-kumpanija sigrieta ta’ żewġha Aikon Ltd.", "Din il-gazzetta tgħid li din hija xhieda ewlenija f’dan l-iskandlu iżda qatt ma ġiet interrogata mill-pulizija.", "Rapport ieħor jirreferi għad-diskors li sar ilbieraħ mill-President Marie Louise Coleiro Preca li fost oħrajn qalet li l-poplu għandu jikkonsidra demokrazija li tista’ tgħati spazju għall-proċess sekulari u diversita’ reliġjuża.", "Mument", "bit-titlu Top Secret tgħid li Il-gvern qed jaħbi li l-proġett tal-monorail hu miftiehem maċ-Ċiniżi hekk kif tiżvela kontenut mid-dokument sigriet li l-Gvern ffirma mal-Gvern Ċiniż f’Lulju li għadda u tgħid li żasmmu moħbi b’kunidzzjoni maqbila mal-awtoritajiet Ċiniż.", "Torċa", "tiddedika il-faċċata kollha għall-anniversarju tal-40 sena mill-kisba tar-Repubblika.", "Tirreferi għad-diskors tal-President li fost l-oħrajn wissiet kontra il-prekarjat kif ukoll tagħmel ritratt tal-proġettazzjoni li sar fuq il-Palazz tal-president ilbieraħ li jinkwadra lill-Presidenti kollha li kellha Malta bħala Repubblika.", "Kullħadd", "tgħid li l-Ministru il-Gdid għall-Intern u s-Sigurtà Nazzjonali Carmelo Abela qal li huwa kruċjali li jkun hemm fiduċja reċiproka f’dawn iż-żewġ oqsma ta’ servizz għaċ-ċittadin.", "Stejjer oħra li jkomplu fil-paġni ta’ ġewwa jinkludu l-iffirmar tal-ftehim bejn il-gvern Shangai Electric Power u l-Enemalta, tgħid ukoll li l-membru parlamentari Nazzjonalista Ryan Callus skond il-gazzetta jippreżenta lilu nnifsu bħala wiċċ ġdid tal-PN kien parti integrali taħt il-Gvern preċedenti billi kien jaħdem fis-segretarjat Privat tal-Ministeru tal-Affarijiet Barranin.", "Hu rrapurtat ukoll li l-eks ministru tal-finanzi Tonio Fenech kien infurmat mis-segretarju privat Noel Borg Hedley dwar iċ-ċekkijiet li kien jirċievi dwar attivitajiet politiċi tiegħu.", "Illum", "tgħid li l-Ministru Owen Bonniċi, li fl-aħħar jiem żdied ix-xandir pubbliku mal-portafoll tiegħu, qal li m’għandux problema jaħdem ma Anton Attard u Lou Bondi.", "Din il-gazzetta tinnota li waqt il-programm Xarabank ta’ nhar il-Ġimgħa, il-viċi kap tal-Partit Nazzjonalista u Jeffrey Pulliċino Orlando ma rreferewx għall-eks Chief of Staff tal-Ministru Manwel Mallia, Silvio Scerri.", "Ritratt separat ifakkar ukoll l-40 sena ta’ Malta Repubblika." ]

[ "Minn Awwissu sa Novembru l-konsumaturi saru iktar ottimisti dwar il-qagħda finanzjarja tagħhom, iżda fl-istess waqt żdiedet l-ansjetà fost ix-xerrejja tant li mill-istħarriġ tal-kumpanija EY jirriżulta li x-xiri online hu meqjus bħala l-iktar wieħed preferut f'dan iż-żmien ta' pandemija.", "Stħarriġ tal-kumpanija EY juri li fl-aħħar 3 xhur il-konsumaturi ma baqgħux pessimisti dwar il-qagħda finanzjarja tagħhom, tant li minn 19 fil-mija b'perċezzjoni negattiva l-ammont niżel għal 12%.", "57% tal-konsumaturi intervistati qalu li huma kawti kif jonfqu flushom u 20 fil-mija qed jippjanaw li jipposponu xirjiet kbar, jiġifieri ammont li naqas bi ftit iktar min-nofs (45%) ta' dawk li ġew intervistati f'Awwissu li għadda.", "L-istħarriġ wera wkoll li 37 fil-mija tal-parteċipanti m'għandhomx pjan li jieħdu sehem f'attivitajiet fejn jistgħu jonfqu ħafna, bħal Black Friday u l-festi tal-Milied, bil-maġġoranza ta' dawk li wieġbu l-istħarriġ qalu li jippjanaw li jagħmlu x-xiri tagħhom online.", "Gilbert Gullaumier mill-EY, qal li l-possibbilita' ta' tilqima kontra l-covid qed tqawwi qalb il-konsumaturi.", "\"Il-maġġoranza tan-nies iridu jixtru, jiġifieri l-konsumaturi d-domanda hemm qegħda.", "Wieħed mill-messaġġi li veru joħroġ hu n-nies kif iridu jixtru.", "Osservajna wkoll li ċertu prodotti qed jinbgigħu iktar minn qabel, bħal ikel jew home improvement, dak żdied.", "Naħseb il-konsumaturi li jixtiequ hu iktar preżenza online.", "Anke f'daż-żmien li fadal ta' dawn l-aħħar ġimgħat importanti għan-negozjanti, min għandu website li jista' jagħmilha iktar aċċessibbli, iktar sempliċi għall-konsumaturi biex jixtru hemm opportunita' importanti ħafna.\"", "Min-naħa l-oħra żdiedet l-ansjetà fost il-konsumaturi minn Awwissu 'l hawn.", "Fost dawn l-eżempji hemm il-fatt li f'Awwissu li għadda 65 fil-mija kienu komdi li jmorru jieklu f'restorant u issa dan niżel għal 54 fil-mija.", "Anke fl-istabbilimenti tal-ħwienet kummerċjali hemm tnaqqis fl-għadd ta' nies li jħossuhom komdi li jmorru, tant li f'Awwissu 56 fil-mija kienu komdi li jmorru jixtru fil-ħwienet u issa l-perċentwal niżel għal 47 fil-mija.", "Mistoqsija x'se jħossuhom komdi jagħmlu l-iżjed ladarba tgħaddi l-pandemija, l-iktar persentaġġ għoli kien li jmorru jixtri minn ħwienet tal-merċa, l-inqas li jmorru cruise.\"", "Min-naħa l-oħra naqset l-ansjetà biex il-ġenituri jibagħtu t-tfal l-iskola.", "F'awwissu 31 fil-mija tal-ġenituri kienu komdi jagħmlu dan u issa dan tela' għal 67 fil-mija." ]

[ "Il-proċess ta’ due diligence li l-Gvern għamel dwar il-qagħda finanzjarja tas-sidien ta’ Vitals Global Healthcare se jibqa’ fil-kexxun minkejja li l-kumpanija ħarġet mill-kuntratt li kellha mal-Gvern biex tmexxi l-Isptarijiet San Luqa, Karen Grech u l-Isptar Ġenerali ta’ Għawdex.", "Dan kien deċiż mill-Kummissarju għall-Informazzjoni u l-Protezzjoni tad-Data Saviour Cachia wara l-appell magħmul minn The Times of Malta.", "Fid-deċiżjoni tiegħu, Cachia qal li d-dokument ma jistax jinħareġ għax fih hemm dettalji personali li ma jistgħux ikunu ppubblikati.", "Iżda mhux talli baqa’ ma jridx jippubblika dan ir-rapport, talli l-Gvern baqa’ lanqas ma qal liema kumpanija ta’ awditjar għamlet l-eżerċizzju qabel l-iffirmar mal-Vitals.", "Minflok, kien ippubblikat biss parti mill-kuntratt għax il-kumplament tiegħu kien immarkat b’kaxxi suwed.", "U dan minkejja l-wegħdiet tad-Deputat Prim Ministru Ministru tas-Saħħa Chris Fearne kien wiegħed li l-kuntratt kien se jkun ippubblikat.", "Bil-kuntratt mal-Gvern, Vitals suppost kienet marbuta tinvesti madwar €200 miljun fl-ewwel erba’ snin biex ikunu aġġornati diversi faċilitajiet fit-tliet Sptarijiet.", "U min-naħa tiegħu, il-Gvern kellu jħallas madwar €80 miljun fis-sena biex jikri l-faċilitajiet mediċi mingħand il-Vitals.", "Skont il-ftehim, kellha tibda tinbena wkoll Skola Medika ġdida f’Għawdex.", "Iżda sa meta tal-Vitals telqu minn Malta, fil-post kien għad fadal biss toqba.", "Kellhom isiru wkoll għadd ta’ servizzi addizjonali, bil-Gvern iħallas għall-ispejjeż, iżda lanqas hawn baqa’ ma sar xejn." ]

[ "Il-Kummissjoni Interdjoċesana Ambjent tisħaq li qabel ngħidu li art reklamata se tintuża għal spazji miftuħa, l-ewwel għandna nieħdu ħsieb l-ispazji li diġà għandna", "Il-Kummissjoni Interdjoċesana Ambjent (KA) saħqet li ma tistax tifhem kif f’daqqa waħda qed jingħad li l-pajjiż qed jiffaċċja kriżi ta’ fejn għandu jintrema l-iskart tal-kostruzzjoni meta dan ilu ovvju għal min iħares fil-futur.", "Fid-dawl tal-kwistjoni dwar ir-reklamazzjoni tal-art, il-KA akkużat lill-awtoritajiet, għax fi kliemha, abdikaw mir-responsabbiltà tagħhom li jippjanaw fit-tul biex ma jtellfux l-hekk imsejjaħ ‘progress’ u minħabba f’hekkk ħallew lil setturi ekonomiċi jistagħnew kemm jifilħu biex id-dannu qed ibatih kulħadd.", "“Issa nippretendu li, bla ma noqogħdu naħsbuha darbtejn, neħilsu minnha billi nwaddbu kollox fil-baħar,” qalet il-KA iżda appellat biex almenu, jitqiesu dawn il-punti:", "Kien għalhekk li l-KA spjegat, kif l-ewwel pass għandu jkun li jitrażżan l-iskart tal-kostruzzjoni u niefqu nħarsu lejh bħala problema li llum jew għada jrid isolvi ħaddieħor.", "“Jeħtieġ jitħaddmu standards għal twaqqiegħ ikkontrollat bi skop ta’ separazzjoni u riċiklaġġ tal-materjali, u jitħaddmu prattiċi aktar sostenibbli ta’ xogħol li jnaqqsu l-ħela.", "Għandna fuq kollox nesploraw aktar il-potenzjal li hemm fl-iskart tal-kostruzzjoni u tal-iskavar bħala riżorsa!” insistiet il-KA.", "Filwaqt li rreferiet għal “proġetti ta’ bini mostruż” li qed ikunu approvati, appellat biex il-pajjiż nikun sensittiv għall-karba tal-parti l-kbira tal-Maltin li ma jifilħux jaraw lil pajjiż “jinqered.”", "“Il-KA tħoss li wasal iż-żmien li f’din il-kwistjoni wkoll, min hu responsabbli għandu jiddefendi, l-ewwel u qabel kollox, l-interessi ta’ kull Malti, billi jfassal pjani fit-tul u politika li verament joffru qafas ta’ sostenibbiltà li permezz tagħhom igawdu mhux il-ġenerazzjonjiet preżenti biss, iżda anke dawk tal-ġejjieni,” saħqet il-Kummissjoni." ]

[ "L-Erbgħa filgħaxija, Team Malta permezz ta’ Christian Spiteri u Dunstan Vella rebħu l-logħbiet tagħhom kontra l-Portugall u Spanja.", "Dawn il-logħbiet ta’ ħbiberija huma parti mit-tournament FIFA eNations Stay and Play.", "Dan it-tournament kellu jkun wieħed uffiċjali iżda l-FIFA rtirat fl-aħħar minuta minħabba kwistjonijiet tekniċi.", "L-Assoċjazzjonijiet Membri xorta ħadu l-inizjattiva li jorganizzaw it-tournament bejniethom.", "Kull tim għandu plejer tal-eFootball u plejer tat-tim nazzjonali jew ċelebrità tal-pajjiż.", "Fl-ewwel logħba, Spiteri għeleb lil Diogo Mendes 5-1 filwaqt li l-midfielder ta’ Hibernians u Malta Dunstan Vella rebaħ 5-3 kontra l-plejers ta’ Wolves u l-Portugall Diogo Jota 5-3.", "B’hekk Malta rebħet b’total ta’ 10-4 kontra l-Portugiżi.", "Il-koppja Maltija rebħet ukoll kontra Spanja iżda f’logħbiet aktar missielta.", "Spiteri spiċċa fi draw ta’ 2-2 kontra Jamie ‘Gravesen Alvarez u Vella rebaħ 1-0 kontra l-gamer Spanjol Dj Mariio 1-0 għal total ta’ 3-2.", "B’din ir-rebħa, Team Malta rebaħ il-grupp bi tliet rebħiet minn tliet logħbiet wara li l-Italja li kienet fl-istess grupp, irtirat mit-tournament.", "Mal-aħħar tmienja, Malta tilgħab kontra Wales u f’każ ta’ rebħa t-tim Malti jilgħab kontra r-rebbieħ bejn l-Iżrael u l-Għarabja Sawdija.", "B’kollox kellu jkun hemm 28 tim parteċipant maqsuma fi tmien gruppi iżda l-Italja, l-Eġittu, l-Irlanda ta’ Fuq u l-Ingilterra rtiraw qabel il-bidu tat-tournament.", "Biex ikun hemm rebbieħ f’konfront iridu jiġu magħduda r-riżultati taż-żewġ membri tat-tim.", "Jingħataw tliet punti għal rebħa u punt għal draw.", "Minħabba li t-tim Malti ma jinsabx fil-logħba, it-tim Malti lagħab il-logħob bit-tim ta’ Liverpool, iżda biex il-logħob ikun bilanċjat, intużat il-kwalità overall tat-tim ta’ 85.", "Il-logħbiet kollha xxandru b’mod dirett fuq https://www.fifa.gg/enations-friendlies." ]

[ "Għandna wieħed f'Malta u l-ieħor f'Għawdex.", "Huma tnejn il-fanali li għandna fuq binjiet li jixbhu ħafna lil xulxin.", "Sa ftit aktar minn 30 sena ilu, meta f'Dellimara ma kienx hemm iċ-ċmieni tal-power stations, il-fanal kien l-ogħla struttura li tixref waħidha fil-ponta tax-Xlokk tal-Gżejjer Maltin.", "Il-binja tal-fanal għadha hemm u minkejja li m'għadhiex taqdi l-funzjoni għal xiex inbniet, għandha bosta oġġetti ta' valur.", "Mibni mill-Ingliżi fis-seklu 19, għal snin twal il-Fanal ta' Dellimara serva bħala punt ta' referenza għall-baħħara u s-sajjieda fix-Xlokk ta' Malta.", "\"Dak iż-żmien ma kienx hawn mobiles.", "Allura kien importanti jekk xi ħadd jara l-art mhux biss ikun jaf li qiegħed viċin l-art imma jkun jaf li qiegħed Malta u li qiegħed fil-Ponta ta' Dellimara.", "Fil-fatt aħna naħsbu li l-kelma Dellimara ġejja mill-kliem Dejr l-Imnara li tfisser id-Dar tad-Dawl,\" qal Stanley Farrugia Randon, volontier minn Din l-Art Ħelwa.", "Il-Fanal ta' Dellimara beda jitħaddem 165 sena ilu.", "Dak iż-żmien kien mgħammar bi tlitt iftieli li l-fjammi tagħhom kienu jirriflettu fuq lenti li kienet twassal ir-raġġi tad-dawl sa mili 'l bogħod.", "Din il-lenti għandha preġju kbir għax hi unika f'Malta.", "\"Dan il-Franċiż Fresnel ivvinta sensiela ta' priżmi li bihom seta' juża priżmi żgħar biex joħloq dawl ikbar.", "Allura ma kienx hemm bżonn lenti enormi biex ikun jista' jipproġetta dan id-dawl għal 20 mil 'il bogħod,\" kompla s-Sur Farrugia Randon.", "Bil-ħġieġ bojod u ħomor, il-lenti tpoġġiet fuq mejda li titħaddem bil-ħabel.", "L-istess bħall-arloġġi antiki.", "\"Dak kien ikun riesaq lejn hawnhekk, kull 30 sekonda jara dawl abjad u 30 sekonda oħra jara dawl aħmar u b'hekk seta' jinduna li qiegħed Malta u mhux Malta biss imma Dellimara wkoll,\" qal Stanley Farrugia Randon.", "Billi mal-ġurnata d-dawl ma kienx jidher, it-turretta nżebgħet b'faxxi bojod u suwed.", "Fit-turretta, kien jgħix il-gwardjan li kien jara li kollox miexi ħarir.", "\"Jara li s-sistema tal-lanterna hux taħdem sew.", "Jekk ma kinitx taħdem sew kien ikollu forsi jżid il-pitrolju, forsi l-ftila kellha tinbidel, forsi l-arloġġ sintendi kellu bżonn il-ħabel, forsi l-ħabel ma kienx qed jaħdem sew,\" kompla is-Sur Farrugia Randon.", "Fil-bidu ta' dan is-seklu, id-dawl b'sinjal għall-bastimenti beda jinxtegħel minn binja tal-Forzi Armati biswit il-Fanal ta' Dellimara.", "L-għaqda Din l-Art Ħelwa ilha mill-2005 tieħu ħsieb dan il-wirt storiku li rrestawrat ħames snin ilu u biddlet il-kmamar tal-gwardjani f'akkomodazzjoni turistika." ]

[ "Is-sistemi edukattivi jridu jaddattaw għall-istudenti dyslexic, li għandhom jingħataw aktar appoġġ permezz ta’ teknoloġiji ġodda, għaliex is-sistemi attwali għadhom ibbażati fuq l-istampa.", "Din hi waħda mir-rakkomandazzjonijiet li ressqet l-Assoċjazzjoni Maltija tad-Dyslexia, kif ukoll ġenituri ta’ studenti dyslexic, u li l-MEP Francis Zammit Dimech ressaq ‘il quddiem waqt laqgħat fil-Parlament Ewropew, fid-dawl tal-inizjattiva ġdida biex isir Charter Ewropew tad-Dyslexia.", "L-MEP Francis Zammit Dimech organizza laqgħa mal-Assoċjazzjoni Maltija tad-Dyslexia biex jisma’ mingħandhom l-opinjoni dwar iċ-Charter Ewropew tad-Dyslexia.", "Hu ressaq dawn ir-rakkomandazzjonijiet lill-Istitut tad-Dyslexia tar-Renju Unit, li qed imexxi ‘l quddiem din l-inizjattiva, u ltaqa’ wkoll mal-grupp ta’ ħidma biex jiddiskuti dawn il-proposti f’aktar dettall.", "Fost proposti oħra mressqa, hemm dik li dawn il-persuni jkunu inklussivi aktar fis-soċjetà.", "Ġenituri sostnew ukoll għall-għajnuna finanzjarja biex tintuża għal programmi ta’ interventi li jeżaminaw lil uliedhom.", "Ladarba persuni bid-dyslexia ħafna drabi jkollhom profil ‘co-morbid’, saru sejħiet biex din tkun riflessa fiċ-Charter.", "Saru wkoll proposti biex jidħlu fis-seħħ l-impenni tat-Trattat ta’ Marrakesh, biex jiġi ffaċilitat l-aċċess għal xogħol ippubblikat għall-persuni dyslexic.", "L-Istitut tad-Dyslexia tar-Renju Unit diġà kellu laqgħat dwar iċ-Charter mal-President tal-Parlament Ewropew Antonio Tajani, u numru ta’ MEPs minn diversi pajjiżi tal-Unjoni Ewropea, li qed jappoġġjaw l-inizjattiva.", "L-għan taċ-Charter hu li jimplimenta qafas fil-pajjiżi kollha tal-Unjoni Ewropea, biex jappoġġja u jiproteġi individwi dyslexic ta’ kull età.", "Id-dyslexia taffettwa bejn 10% u 20% tal-popolazzjoni; li jfisser li mal-100 miljun Ewropew huma dyslexic.", "Peress li d-dyslexia hi waħda mill-kawżi ewlenin tal-faqar, bi tfal foqra ikunu fiċ-ċans li jkunu dyslexic 4 darbiet aktar minn tfal oħra, iċ-Charter hu maħluq biex jgħin lin-nies joħorġu mill-faqar.", "Iċ-Charter għandu 5 għanijiet ewlenin: kura tas-saħħa, edukazzjoni, impjiegi, is-sistema tal-ġustizzja, u t-teknoloġija.", "Dan iċ-Charter għandu l-għan ukoll li jibda jindirizza ħafna mill-isfidi li għandhom il-persuni dyslexic fil-ħajja personali u professjonali ta’ kuljum, mhux biss b’għajnuna lilhom, iżda anke lill-familji u l-komunità.", "Roger Broadbent, id-Direttur tal-Istitut tad-Dyslexia tar-Renju Unit, irringrazzja lill-MEP Francis Zammit Dimech għall-impenn tiegħu biex jappoġġja din l-inizjattiva." ]

[ "....l-organizzaturi tal-Fondazzjoni Leeuwarden-Fryslân 2018 jagħtu daharom lil Micallef...", "Jason Micallef, bħala Ċermen tal-Valletta 2018, qed jiffaċċja bojkott mill-organizzaturi tat-tieni Belt Kapiltali tal-Kultura tal-Ewropa.", "F'messaġġ fuq is-sit tagħhom", "Leeuwarden-Fryslân 2018 Foundation (LF2018)", "iddeċidiet li ma tibgħatx rappreżentant uffiċjali l-Belt Valletta għalissa \"sakemm l-organizzazzjoni tal-Valletta 2018 ma jżommux id-distanza mit-ton li jweġġa illi qed jużaw xi wħud.\"", "I", "ktar minn hekk LF2018 mhux se tkun qed tibgħat stediniet lil Valletta 2018 għalissa hekk kif qalet illi tħoss li l-valuri tal-Belt Kapitali tal-kultura huma \"taħt pressjoni mir-rappreżentanti tal-V18 minħabba l-mod kif l-oganizazzjoni qed timmanifesta ruħha fil-midja soċjali.\"" ]

[ "Id-direttivi maħruġa għall-infermieri mill-Unjin tal-Infermieri u l-Qwiebel jistgħu jpoġġu għarkupptejh lill-Isptar Mater Dei f'nofs din it-taqbida mal-pandemija.", "Hekk qal lis-Sunday Times of Malta, iċ-Chairman tad-Dipartiment tal-Emerġenza Michael Spiteri, li spjega kif id-direttivi – li twaqqfu temporanjament b'ordni mill-Qorti – jaf ikollhom impatt serju mhux biss fuq l-andament tal-Isptar innifsu, iżda fuq saħħet il-pazjenti.", "Fid-direttivi ordnati mill-MUMN, l-Infermiera kienu mitluba ma jittrasferrixxux pazjenti bejn żona u oħra tal-Isptar, kif ukoll li ma jirrapportawx ħsarat fis-swali..", "Iżda Spiteri insista li l-koordiment u l-komunikazzjoni fi sptar hi essenzjali, anke meta d-direttivi qalu wkoll li l-Infermieri ma kellhomx jagħtu hand-over lil xulxin.", "Madankollu, il-President tal-MUMN Paul Pace insista li preżentament l-Infermieri qed isibu ma' wiċċhom ħafna trufijiet, b'responsabbiltajiet enormi mitluba minnhom, inkluż xogħol żejjed li fil-verità mhux suppost qed iwettquh huma.", "Pace saħaq li l-Infermieri huma mgħobbijin b'xogħol żejjed, għajjiena u mingħajr tama realistika li xi darba dan kollu se jintemm fil-futur qrib.", "Għaldaqstant, qal li tal-anqas, huma qed jistennew li l-Gvern ta' Abela jismaghhom u jistmaghhom b'mod serju.", "Minflok, Pace argumenta li l-Gvern qed jipprova jixħet id-difetti kollha li hemm fl-Isptar Mater Dei fuq l-Unjin biex jagħlqilha ħalqha." ]

[ "Il-kumpanija tal-ajru British Airways qed topera l-iskeda kollha tat-titjiriet wara li problemi tekniċi fis-sistema tal-informazzjoni teknoloġika li waslet lill-kumpanija tħassar eluf ta' titjiriet matul tmiem il-ġimgħa li għadda.", "British Airways qalet li s-sistemi tagħha reġgħu qed jaħdmu kif suppost u t-titjiriet se jkun qed jaħdmu kif skedat f'Heathrow u Gatwick.", "Madanakollu, hija avżat li jaf ikun hemm bżonn ta' iżjed ħin biex il-passiġġiera jieħdu l-bagalji tagħhom.", "Iktar qabel, il-kap eżekuttiv tal-British Airways Alex Cruz weħħel f'kurrent qawwi fl-elettriku li wassal għall-interruzzjoni, b'75,000 persuna affettwati." ]

[ "Dan instab li fih ammont kbir ta’", "boron", "li jista'  jikkawżaw ħsara lis-sistema riproduttiva tat-tfal", "L-Awtorità ta’ Malta għall-Kompetizzjoni u għall-Affarijiet tal-Konsumaturqed tirtira minn fuq is-suq", "slime", "għat-tfal wara li nstab li fih ammont kbir ta’", "boron", "L-inġestjoni jew saħansitra l-kuntatt dirett ma’ kwantità eċċessiva ta’", "boron", "jistgħu jikkawżaw ħsara lis-sistema riproduttiva tat-tfal.", "Fi stqarrija ġie sġjegat ukoll li l-prodott ma jikkonformax mal-kodiċi rekwiżiti tad-Direttiva dwar is-Sigurtà tal-Ġugarelli u l-i", "standard", "Ewropew rilevanti EN 71-3.", "Il-konsumaturi qed ikunu mħeġġa  jevitaw l-użu ta’ dan is-", "slime", "u huma mħeġġa jirritornawhom fil-ħwienet minn fejn xtrawhom.", "L-operaturi huma ordnati li jieqfu milli jbiegħu jew iqiegħdu dan il-prodott fuq is-suq.", "L-MCCAA se tieħu azzjoni, kif prevista mil-liġi, kontra dawk l-operaturi ekonomiċi li jkomplu jqiegħdu dan il-prodott fuq is-suq.", "Għal mistoqsijiet u tagħrif ieħor rigward dan is-", "slime", "jew xi prodotti oħrajn li mhumiex tal-ikel misjuba fuq is-suq Malti, wieħed jista’ jikkuntattja lill-MCCAA fuq 23952000,", "jew billi jżur", "www.mccaa.org.mt" ]

[ "Il-Partit Nazzjonalista talab formalment biex jitlaqqa' malajr kemm jista' jkun il-Kumitat Parlamentari ghal Ghawdex, biex issir diskussjoni dwar kif l-imxija tal-coronavirus qed tolqot lil Għawdex.", "Fi stqarrija mill-kelliema tal-Oppożizzjoni Chris Said, Fredrick Azzopardi u Kevin Cutajar, intqal li l-Gvern għandu jassigura fost oħrajn kif l-aċċess għal Għawdex qed jiġi kkontrollat, kif l-ekonomija Għawdxija se tintlaqat u kif is-servizzi tas-saħħa f'Għawdex qed jilqgħu għall-effetti tal-virus." ]

[ "Madwar mitt tifel u tifla li qed jattendu SkolaSajf f'Pembroke tgħallmu l-proċess ta' kif titħawwel siġra.", "Dan f'attivita' fl-iskola Primarja tal-lokal, fejn b'kollaborazzjoni mal-Kunsill Lokali, tħawlu żewg siġar tal-għargħar fit-triq tal-iskola.", "Kull tifel u tifla partecipi ħawlu wkoll żerriegha tas-siġra indigena tal-fraxxnu, li f'pajjizna hija rari ħafna, u li se jkunu jistgħu jeħduha magħhom id-dar bħala simbolu tal-attivita'.", "Min m'għandux post fejn iżommha f'daru, il-pjanta tittieħed mid-Dipartiment tal-P.A.R.K.S. fi ħdan l-MSDEC biex titħawwel fil-Buskett.", "Intant, dan l-eżerċizzju qed isir f'kull lokalita li fiha hemm SkolaSajf, bil-għan li t-tfal jitrawmu minn eta' zghira dwar l-aspett ta' ambjent aktar nadif." ]

[ "Triq Repubblika fil-Belt Valletta imtliet kollha kuluri bil-bnadar tal-Gay Pride.", "Dan hekk kif fl-erba’ ta’ wara nofsinhar ġiet iċċelebrata Gay Pride fejn numru kbir ta’ nies attendew il-parata organizzata għal din l-okkażżjoni.", "“I’m not ashamed of what I am, gay or straight”", "Net News tkellem ma’ wieħed mill-organizzaturi ta’ din il-parata, Russell Sammut, li spjegalna li l-għan ta’ din l-okkażjoni kien biex jiġu mfakkra d-drittijiet ta’ LGBTIQ u biex ifakkru li kulħadd għandu jiġi meqjus indaqs.", "“Niċċelebraw id-diversità, l-imħabba u l-ħajja” – Russell Sammut", "Fl-1 ta’ Settembru daħlu fis-seħħ l-emendi f’numru ta’ liġijiet li permezz tagħhom, koppji tal-istess sess setgħu jiżżewġu b’mod ċivili f’Malta.", "Malta kienet saret il-25 pajjiż fid-dinja, u l-15 fl-Ewropa, li introduċiet din it-tip ta’ liġi.", "Għal din il-parata attendew il-Kap tal-Oppożizzjoni Simon Busuttil, akkumpanjat minn Kristina.", "Attendew ukoll David Aguis, Claudette Buttigieg u Karl Gouder.", "Simon Busuttil bagħat tweet bil-messaġġ ‘Equality for all’." ]

[ "Għal xi raġuni jew oħra ż-żagħżugħ kien ġie ordnat biex jitlaq miċ-ċentru miftuħ", "Dalgħodu fil-Qorti, żagħżugħ ta’ 23 sena mill-Eritreja ġie ikkundannat sentenza ta’ sena priġunerija, sospiża għall-sentejn u mmultat €4,000 wara li aggredixxa uffiċjali tas-sigurtà taċ-ċentru miftuħ ġewwa Ħal-Far.", "Hu mifhum li l-frakas qam wara li għal xi raġuni jew oħra, ir-refuġjat kien ġie ordnat biex jitlaq miċ-ċentru miftuħ.", "Jidher li r-refuġjat m'għobdiex l-istruzzjonijiet mogħtija lilu filwaqt li aggreddixxa l-gwardjani taċ-Ċentru Miftuħ li ppruvaw joħorġuh il-barra miċ-ċentru miftuħ.", "Il-Maġistrat wissiet liż-żagħżugħ li kull xorta ta’ reat fis-sentejn li ġejjin awtomatikament jfisser li s-sentenza ta’ priġunerija tiġi attivata.", "Ir-refuġjat mistenni jħallas, il-multa tiegħu ta' €4,000 f’pagamenti fix-xahar ta’ €115." ]

[ "Wara kollaborazzjoni ferm tajba ma’ David Correy (mill-fama ta’ X Factor USA), Ira Losco tidher li għandha konnessjoni tajba mal-Brazil.", "Id-ditta popolari taż-żraben Brażiljana, IPANEMA li ikkollaboraw magħha biex hi tniedi il-video il-ġdid tagħha.", "“Shouldn’t Have to Bother” hija is-single il-ġdida mill-iktar album riċenti  ‘The Fire’ u għandha ħoss sajfi u bir-ritmu SoCa.", "Il-video li jaqa’ taħt direzzjoni  u produzzjoni ta’ ‘The Bigger Picture’ inġibed f’M’Scala u fiċ-Ċirkewwa, fuq ċattra kif ukoll fuq dgħajsa f’temp ta’ f’jumejn.", "Dan huwa it-tieni video li sar f’kollaborazzjoni  ma ‘The Bigger Picture’ wara “Me Luv U Long Time.”", "Ira Losco fisret il-ġbid ta’ dan il-video fil-baħar bħala sfida għax wieħed ikollu jħabbat wiċċu ma l-elementi.", "Qalet li madankollu ħadet gost ukoll għax setgħet tgawdi l-baħar sabiħ Malti malli bdiet is-sħana ta’ Ġunju.", "Ira Losco qalet ukoll li toħroġ video ma’ kull single mhix ħaġa faċli, pero dak kien l-għan tagħha b’dan l-album.", "“Shouldn’t Have To Bother” huwa il-ħames video mill-album ‘The Fire’ li żamm il-pożizzjoni numru no.1 għall-iktar minn 22 il-ġimgħa  fuq I tunes Malta kif ukoll baqa’ fit-Top 10 sa llum.", "Ira Losco qalet li din kienet waħda mill-ewwel siltiet li kitbet għal dan l-album li tgħallmek tieħu il-ħajja kif tiġi u tgħix għall-mument." ]

[ "B'kollox bħalissa qed isiru 133 sessjoni b'superviżjoni bejn ġenituri u wlied li nfirdu minħabba l-coronavirus.", "Dan ikkonfermatu ma' Newsbook.com.mt kelliema għall-Ministeru għall-Familja hi u twieġeb diversi mistoqsijiet tal-kamra tal-aħbarijiet dwar id-digriet li daħal fis-seħħ ix-xahar li għadda.", "Fl-24 ta' April, il-Ministeru għall-Familja ħabbar li l-Qorti tal-Familja tat digriet sabiex ikun jista jsir l-aċċess tat-tfal b'superviżjoni b'mezzi awdjoviżivi.", "Il-Ministeru kien spjega li ressaq riskors quddiem il-Qorti tal-Familja, ippreseduta mill-Imħallef Anthony Vella, fejn il-Qorti ntalbet tagħti digriet dwar l-aċċess għall-minuri b'superviżjoni, liema aċċess kien ġie sospiż minħabba l-coronavirus, sabiex dan jibda jsir b'mod diġitali.", "L-aċċess għat-tfal b'superviżjoni se jkun qed isir b'mod awdjoviżiv Intant, f'intervista separata ma' Newsbook.com.mt , Dr Ivan Sammut id-Deputat Dekan tal-Fakultà tal-Liġi fl-Università ta' Malta, spjega li l-ebda Qorti ma tista' tibdel digrieti ta' sentenzi ta' partijiet oħrajn.", "\"Jidher li b'digriet wieħed, l-Aġenzija Appoġġ waslet biex jinbidlu numru ta' digrieti\"", "Dr Sammut sosta li l-Aġenzija Appoġġ għamlet xi proċedura fil-Qorti li wasslet biex jinbidel id-digriet ta' kull min huwa affettwat.", "Insista li jekk xi ħadd għandu kwistjoni ma' persuna oħra, ħadd ma jista' jidħol bejniethom u jbiddel id-deċiżjoni tal-Qorti.", "Hu spjega li dak li għamlet l-Aġenzija Appoġġ kien li rranġa anomalija fid-digrieti preċedenti.", "Spjega li dawn it-tip ta' access visits għandhom u jistgħu jsiru online ukoll.", "Spjega li din hija xi ħaġa pożittiva u li tgħin sabiex jitnaqqas il-parental alienation.", "Hu kompla billi spjega li l-parental alienation splodiet minħabba l-coronavirus.", "Parental alienation hija meta għandek żewġ ġenituri li għandhom l-ulied, u hemm ġenitur wieħed li jipprova jimmina, jimmanipula u jagħmel brain washing tal-ulied biex dawn iduru kontra l-ġenitur l-ieħor u jirriġettawh u jobgħoduh mingħajr ġustifikazzjoni.", "Dr Sammut spjega li kien hemm ħafna nies li ħadu l-vantaġġ li għax hawn talba għall-kwarantina volontarja u t-tfal twaqqfu mill-iskejjel, jistgħu jċaħħdu lil uliedhom mill-ġenitur l-ieħor, min-nanniet jew skont x'inhuma ċ-ċirkustanzi tal-familja.", "Dr Sammut irrimarka li l-coronavirus ma biddel l-ebda digriet tal-Qorti.", "Qal li kull digriet ta' aċċess, kull digriet ta' manteniment, baqa' kif kien.", "Spjega li kull ma nbidel kien il-mod ta' kif wieħed jista' jżomm kuntatt ma' wliedu.", "Filmat: \"Li ċċaħħad ġenitur minn uliedu hi forma sottili ta' vjolenza domestika\" \"Id-digriet inħareġ għal dawk il-każijiet fejn ġenitur jista' jara lit-tfal b'superviżjoni\" Intant, il-kelliema għall-Ministeru għall-Familja spjegat li d-digriet inħareġ biss għal dawk il-każijiet li l-ġenituri ma jistgħux jaraw lil uliedhom jekk mhux bis-supervizjoni tal-professjonisti fi ħdan d-Direttorat Tfal.", "Spjegat li dawn il-każijiet ta' superviżjoni iseħħu f'żewġ istanzi: 1.", "Meta tinħareġ care order u jittieħdu t-tfal minn mal-ġenituri bioloġiċi u allura l-kuntatt ikun biss fil-preżenza tal-professjonisti.", "2.", "Meta l-qorti tordna li l-aċċess tat-tfal ma' parti jew oħra jseħħ biss bis-supervizjoni tad-Direttorat Tfal minħabba allegazzjonijiet li jkun hemm.", "Il-kelliema spjegat li f'dawn il-każijiet biss jista' jkun offrut l-aċċess b'superviżjoni u li għalihom tressqet talba sabiex jitwaqqfu b'mod fiżiku, issa qed isir l-aċċess b'mod elettroniku.", "Dwar jekk hemmx ħsieb li ladarba qed jiġu llaxkati xi miżuri, it-tfal jibdew jitħallew jiltaqgħu mal-ġenitur f'post sigur, il-kelliema fakkret li fejn jidħol l-aċċess fiżiku, wieħed jimxi pass pass fuq l-pariri tal-awtoritajiet tas-saħħa.", "Qalet li sakemm l-awtoritajiet tas-saħħa qed jisħqu li tfal jistgħu iġorru l-virus tal-COVID-19, allura jridu jipproteġu wkoll l-postijiet fejn ikunu qed jinżammu dawn t-tfal.", "Dan għaliex jekk tifel wieħed jieħu l-virus jaf jgħaddi dan il-virus fid-dar residenzjali jew fil-familji fejn ikun qed jgħix." ]

[ "Raġel akkużat bi vjolenza domestika fuq il-ġenituri tiegħu jinfexx jgħajjat mal-pulizija li qed tmexxi l-Prosekuzzjoni", "Raġel li tressaq il-Qorti akkużat bi vjolenza domestika fuq il-ġenituri tiegħu spiċċa jattakka lill-uffiċjal tal-Pulizija li qed tmexxi l-Prosekuzzjoni.", "“Ara x’għamiltli!", "Kissirtli kull ma kelli – iż-żwieġ, il-flus, ħajti.", "Se terġa’ tibgħatni l-ħabs,” beda jgħajjat fil-Qorti waqt li żewġ uffiċjali tal-Pulizija bdew jippruvaw jikkalmawh.", "Ir-raġel kellu jinħareġ mill-awla u jittieħed lura l-ħabs fejn qed jinżamm taħt arrest, bis-smigħ ikompli mingħajru.", "Huwa qed ikun akkużat bi vjolenza domestika fuq ommu u missieru.", "Nhar il-21 ta’ Lulju, ir-raġel mar id-dar tal-ġenituri tiegħu taħt l-effett ta' xi sustanza u wettaq ħsara ta’ €2,500 fuq il-karozza ta’ ommu filwaqt li għamel ukoll ħsara lill-bieb tad-dar.", "Id-Difiża talbet lill-Maġistrat biex tordna lill-midja biex toħroġ mill-awla, minħabba n-natura sensittiva tal-każ, bil-midja terġa’ titħalla tidħol ftit wara.", "Meta l-midja reġgħet irritornat, ir-raġel kien għadu jgħajjat fil-Qorti, jinsulenta lill-Pulizija, jgħafsilha jdejha u jisħaq li kisritlu ħajtu u r-relazzjoni.", "“Għalfejn ma tibgħatx lil Franco Debono l-ħabs?", "Għalfejn taqbad maż-żgħir?”, saħaq ir-raġel.", "L-uffiċjal tal-Pulizija dehret xi ftit emozzjonata iżda reġgħet irritornat fl-awla wara ftit ħin li qattgħet barra biex is-smigħ seta’ jkomplu.", "Waqt li beda jixhed il-missier, il-midja ntalbet tibqa’ barra." ]

[ "Mat-8 miljun persuna ntlaqtu ħażin mit-terremot qawwi fin-Nepal ta' nhar is-Sibt li għadda.", "In-Nazzjonijiet Maqgħuda qalet li mal-1.4 miljun persuna oħra għandhom bżonn l-ikel wara li spiċċaw mingħajr saqaf fuq rashom.", "L-għajnuna internazzjonali diġà bdiet tasal, iżda għad hemm nuqqas ta' apparat mediku u ikel.", "It-terremot li laħħaq 7.8 gradi fuq l-iskala Richter farrak binjiet sħaħ f'Kathamandu.", "L-għadd ta' mejta issa tela' għal 4,310.", "Intant SOS Malta qed tiġbor fondi biex tgħin lill-komunitajiet affetwati u lil dawk li tilfu ħajjithom." ]

[ "Raġel ġie arrestat fil-Mellieħa, weġġa' lilu nnifsu fiċ-ċella u sakemm iddaħħal l-Isptar ikkawża ġrieħi lil Surġent", "Raġel li kien qed jinżamm arrestat fil-Kwartieri Ġenerali tal-Pulizij kellu jiddaħħal l-Isptar wara li beda jaġġixxi b’mod aggressiv u jsabbat rasu mal-bieb taċ-ċella.", "Ir-raġel, mit-Tuneżija, baqa’ aggressiv anke meta ddaħħal l-Isptar tant li weġġa’ wkoll Surġent tal-Pulizija li kien qed jeskortah.", "Il-każ seħħ ilbieraħ filgħaxija, għall-ħabta tal-ħdax, ftit wara li r-raġel kien arrestat fil-Mellieħa meta beda jġib ruħu b’mod aggressiv ma’ diversi persuni waqt attività.", "Apparti li weġġa’ lilu nnifsu, ir-raġel għamel diversi ħsarat ukoll fiċ-ċella." ]

[ "Il-Prim Ministru tan-Norveġja Erna Solberg għada l-Erbgħa se tagħmel żjara uffiċjali f'Malta.", "Matulha hija se jkollha laqgħa ta' korteżija mal-President ta' Malta.", "Wara l-Prim Ministru Norveġiża flimkien mad-delegazzjoni tagħha se jkollha taħdidiet mal-Prim Ministru Joseph Muscat.", "Wara l-laqgħa ż-żewġ pajjiżi mistennija jiffirmaw memoranda of understanding ." ]

[ "Din il-carer sarilha t-test wara li kienet taħdem fl-istess sala fejn kien hemm l-anzjan ta' 81 sena li tilef ħajtu lbieraħ", "Is-Supretendent tas-Saħħa Pubblika, Charmaine Gauci, fil-bulettin mediku ta' kuljum spjegat kif fl-aħħar 24 siegħa saru 1,392 test u minnhom rriżultaw żewġ każijiet oħra ġodda ta' COVID-19.", "Fuq nota pożittiva, fiequ erba' persuni oħra biex hekk it-total huwa ta' 407.", "Hekk Malta għandha 72 każ attiv.", "Waħda mill-pazjenti l-ġodda bil-COVID-19 hija carer li taħdem fl-isptar Karin Grech u kienet waħda mill-persuni li ġew ittestjati wara li lbieraħ miet anzjan ta' 81 sena fl-istess sptar.", "Fil-fatt ġew ittestjati kemm pazjenti u anke ħaddiema.", "Din il-persuna hija mill-Filippini u li għandha 32 sena.", "Jirriżulta li din il-carer kellha xi sintomi fl-4 ta' Mejju, inkluż deni u anke dijarea.", "B'kollox saru testijiet fuq 15-il pazjent li kienu fl-istess sala mal-anzjan li miet ilbieraħ u 56 test fuq l-istaff li seta' kellhom kuntatt mal-pazjent.", "Dawn kollha ħarġu negattivi.", "Il-pazjenta l-oħra hija Maltija ta' 30 sena li kellha diversi sintomi.", "Din ma kinitx qed taħdem u sar kuntatt mal-familja kollha tagħha.", "X'sar mill-pazjenti fiċ-Ċentru Miftuħ ta' Ħal Far?", "Charmaine Gauci fakkret li f'dan iċ-ċentru kien hemm total ta' 50 persuna.", "Minn dawn, 21 persuna fiequ u għamlu sebat ijiem oħra fi kwarantina.", "29 każ ieħor għadhom pendenti u minn dawn 19 ġew iċċertifikati li fiequ iżda qed jagħmlu sebat ijiem ta' kwarantina.", "Ħafna qed jikkoperaw mal-miżuri ta' rilaxxament", "Is-Supretendent tas-Saħħa Pubblika saħqet li l-awtoritajiet qed isegwu mill-qrib is-sitwazzjoni fit-toroq hekk kif ġew irilaxxati xi miżuri.", "Faħħret il-fatt li l-ħwienet qed jimxu mal-istruzzjonijiet u anke nnutat li l-poplu fehem li jrid jilbes il-maskra fil-ħwienet kollha u fuq it-trasport pubbliku.", "Fi kliemha, jekk kulħadd jibqa' jikkopera, is-sitwazzjoni se tinżamm taħt kontroll." ]

[ "Mijiet ta' persuni inġabru fil-belt Kapitali Spanjola Madrid sabiex jipprotestaw kontra l-obbligu li jintlibsu l-maskri l-ħin kollu f'postijiet pubbliċi.", "Dan hekk kif Spanja qed tissielet ma żieda ġdida ta' każi ta' Coronavirus.", "Il-miżura tal-ilbies tal-maskri kienet iddaħħlet f'Mejju li għadda u kienet limitata għal fuq il-mezzi ta' trasport pubbliku, iżda issa ġiet estiża għal kull post pubbliku.", "Din il-miżura iddaħħlet jumejn ilu mill-Gvern Spanjol u kienet parti minn diversi restrizzjonijiet fosthom projbizzjoni ta' tipjip fil-pubbliku.", "Il-pajjiż kien ħareġ minn lockdown ta' tliet xhur fl-aħħar ta' Ġunju li għadda.", "Spanja hu wieħed mill-iktar pajjiżi milquta fl-Ewropa bi 28,600 persuna jitilfu ħajjithom kaġun tal-Coronavirus.", "maskri", "spanja //= $special ?>" ]

[ "Il-President ta’ Malta, Marie-Louise Coleiro Preca attendiet għar-riċeviment li sar fl-okkażjoni ta’ Jum ir-Russja, fil-11 ta’ Ġunju, flimkien ma’ numru ta’ politici, ambaxxaturi u persuni ewlenin mill-qasam tan-negozju.", "Ir-riċeviment sar fir-residenza Russa tal-Ambaxxatur tal-Federazzjoni Russa, is-Sur Marchuk u martu, is-Sinjura Marchuk.", "Il-merħba uffiċjali kienet segwita mill-kant tal-innijiet nazzjonali taż-żewġ pajjiżi, minn l-atturi u kantanti Russi, Alexey Safiulin u Elena Reshetnikova.", "Waqt dan ir-riċeviment kien servut ikel u xorb tradizzjonali Russu, u fuq stedina tal-Ambaxxatur, sar ukoll żfin." ]

[ "Jesmond Cassar, magħruf bħala t-‘Titu’ intbagħat sentejn u disa’ xhur ħabs wara li nstab ħati li kiser il-kundizzjonijiet tal-libertà proviżorja u ħarab mill-kustodja tal-pulizija waqt li l-ġimgħa l-oħra kien l-isptar Mater Dei.", "Nhar l-Erbgħa, jum qabel ħarab, Cassar tressaq il-qorti fuq akkużi relatati mad-drogi.", "Huwa ngħata l-libertà proviżorja bil-kundizzjoni li jingħata kura fl-Isptar Monte Carmeli.", "L-għada, huwa lmenta minn uġigħ fl-istonku u ttieħed l-Isptar Matei Dei.", "Waqt li kien jistenna fl-Emerġenza, huwa ħarab u nqabad il-Marsa għal ħabta tas-1.50 a.m. minn uffiċjali tar-Rapid Intervention Unit.", "Cassar reġa’ tressaq il-qorti nhar il-Ġimgħa u ġie mixli li kiser il-kundizzjonijiet tal-libertà proviżorja  u li ħarab.", "Huwa qal li għamel hekk għax kien qed jingħata fastidju sesswali minn dak li kellu miegħu fiċ-ċella.", "Il-Maġistrat Natasha Galea Sciberras bagħtet lil Cassar sentejn u nofs ħabs talli kiser il-libertà proviżorja u tliet xhur oħra talli ħarab mill-kustudja meta kien qed jagħmel programm ta’ rijabilitazzjoni.", "Il-prosekuzzjoni tmexxiet mill-Ispettur  Spiridione Zammit." ]

[ "Ir-rata ta' tkabbir tal-ekonomija Maltija fit-tielet kwart tal-2018 kienet ta' 7.9%, wara Malta l-Polonja b'5.7%", "Stqarrija tal-Eurostat tindika li fit-tielet kwart tal-2018 Malta rreġistrat l-ogħla tkabbir fil-ġid nazzjonali u fl-impjiegi fost il-pajjiżi kollha tal-Unjoni Ewropea, dan meta kontra dak li ġara madwar l-Unjoni Ewropea, il-qagħda f’Malta kompliet titjieb filwaqt li fl-Unjoni Ewropea r-ritmu ekonomiku naqas.", "Fl-Unjoni Ewropea t-tkabbir naqas minn 2.1% fit-tieni kwart għal 1.8% fit-tielet kwart, filwaqt li f’Malta kien hemm żieda minn 6.2% għal 7.9%.", "Minn sitwazzjoni fejn l-ekonomija Maltija kienet qed tikber bi tliet darbiet ir-rata osservata madwar l-Unjoni Ewropea, issa pajjiżna qed jikber b’erba’ darbiet ir-rata tal-medja Ewropea.", "Fejn tidħol żieda fl-impjiegi, filwaqt li fl-Unjoni Ewropea kien hemm żieda ta’ 1.2%, f’pajjiżna ż-żieda kienet ta’ 4.9%, li jfisser li l-impjiegi f’Malta żdiedu wkoll b’erba’ darbiet ir-rata osservata fl-Unjoni Ewropea.", "L-istqarrija tal-Eurostat tindika distakk qawwi bejn Malta u t-tieni l-aktar pajjiż bi tkabbir ekonomiku fit-tielet kwart.", "Filwaqt li f’Malta r-rata kienet ta’ 7.9%, it-tkabbir fil-Polonja kien 5.7%; l-istess fejn jirrigwardja t-tkabbir fl-impjiegi.", "Fit-tielet kwart tal-2018, meta mqabbel mal-istess żmien sena qabel, f’Malta l-impjiegi żdiedu b’4.9%.", "Fil-pajjiż bit-tieni l-akbar żieda fl-impjiegi, din laħqet 3.7% biss.", "Il-Gvern fi stqarrija sostna li \"Il-fatt li Malta mhux talli kellha l-akbar tkabbir fil-ġid nazzjonali kif ukoll fl-impjiegi, kif ukoll id-distakk dejjem jikber bejn dak li qed jiġri f’pajjiżna meta mqabbel mal-bqija tal-Unjoni Ewropea, jindika kemm ir-rizultati miksuba jirriflettu l-politika ekonomika tal-Gvern.", "Bil-mizuri meħudha fil-baġit, kif ukoll it-twettiq tal-pjan tal-Gvern, pajjiżna ser ikompli jgħix is-suċċess.\"" ]

[ "Ilbieraħ beda roħs fuq il-prezzijiet kummerċjali fil-ħwienet, partikolarment dawk tal-ħwejjeġ u aċċessorji.", "Ikun hawn min jistenna l-prezzijiet jinżlu biex jagħti r-rigali tiegħu anke jekk ikun għadda l-Milied.", "ONE News mar biex ngħidu hekk fil-mekka tax-xiri – tas-Sliema, biex jitkellem man-nies dwar kif kien sejrin issa li bdew dawn l-offerti speċjali.", "X'qed isibu u jekk kif jgħidu l-istennija kinetx worth it." ]

[ "Illum it-tim nazzjonali Malti ħalla pajjżna lejn l-Ungerija biex għat-tielet edizzjoni konsekuttiva jilgħab fil-fażi finali tal-Kampjonat Ewropew.", "Illum stess saret l-ewwel sessjoni tat-tim taħt it-tmexxija ta’ Karl Izzo u l-assistent Anthony Farrugia.", "Għada jsiru żewġ sessjonijiet oħra qabel il-konfront ta’ għada kontra Spanja.", "Mill-aħħar edizzjoni f’Barcelona f’Lulju tal-2018, hemm għaxar plejers li żammew posthom, bl-uniċi bidliet ikunu Alan Borg Cole, Gabriel Pace u Darren Zammit flok Jake Tanti, Nicholas Bugelli u Michael Spiteri Staines rispettivament.", "Il-kowċ nazzjonali Izzo jemmen li din hi l-aktar darba li kellhom preparazzjoni tajba għall-Kampjonat Ewropew.", "Il-plejers Maltin ilhom minn Ottubru li bdew il-preparazzjoni b’taħriġ fil-gym.", "F’Novembru l-plejers bdew jitħarrġu fl-ilma fejn anki kellhom l-opportunità li jilagħbu kontra t-timijiet nazzjonali ta’ taħt l-20 sena tas-Serbja u l-Italja kif ukoll it-tim Taljan ta’ taħt id-19-il sena.", "F’pajjiżna kien hawn ukoll it-tim ta’ Palermo filwaqt li l-ġimgħa l-oħra f’pajjiżna kien hawn Ortigia li lagħbu partiti ta’ ħbiberija.", "Il-mira prinċipali hi r-rebħa kontra t-Turkija li tiggarantixxi post mal-ewwel 12 fil-Kampjonat Ewropew.", "L-iskwadra finali", "Nicky Grixti (Sliema), Jerome Gabarretta (Sliema), Andreas Galea (San Ġiljan), Gabriel Pace (Neptunes), Darren Zammit (San Ġiljan), Matthew Zammit (San Ġiljan), Stevie Camilleri (Neptunes), Jordan Camilleri (Neptunes), Jeremy Abela (Neptunes), Aurelien Cousin (Exiles), Ben Plumpton (San Ġiljan), Dino Zammit (San Ġiljan), Alan Borg Cole (Neptunes)", "Il-logħob ta’ Malta fi Grupp Ċ", "It-Tlieta:", "Malta v Spanja 1.00pm", "Il-Ħamis:", "Malta v Turkija 11.30am", "Is-Sibt:", "Malta v Ungerija 7.00pm" ]

[ "Wieħed u tletin persuna mietu u aktar minn 90 oħra indarbu f’sensiela ta’ spluzzjonijiet f’ Urumqi , il-belt kapitali tar-reġjun Ċiniż ta’ Xinjiang.", "Żewġ karozzi baqgħu deħlin fuq ġemgħa nies li kienu f’suq miftuħ u minnha intefgħu l-isplussjivi.", "Waħda mill-karozzi imbgħad splodiet.", "Il-Ministeru għas-Sigurtà Pubblika Ċiniż qal li l-attak huwa “inċident terroristiku vjolenti serju ħafna” u wiegħed li se jagħmlu minn kollox biex jaqbdu lil min għamlu." ]

[ "Imtella' Diċembru 1, 2020 - Aġġornata 1 Ta' Diċembru, 2020 5:57pm", "Fil-Ġermanja, mill-inqas żewġ persuni nqatlu u għexieren oħra ndarbu wara li raġel saq għal ġo fihom.", "Sezzjonijiet tal-midja Ġermaniżi qed jirrapportaw li l-persuni li tilfu ħajjithom telgħu għal 4.", "Il-każ seħħ fil-belt ta' Trier għall-ħabta tas-2.00 ta' waranofsinhar.", "Il-pulizija qalu li s-sewwieq, raġel ta' 51 sena mill-istess reġjun, ġie arrestat.", "Is-sindku tal-belt ta' Trier iddeskriva x-xena bħala tal-biża' u sostna li fost il-vittmi hemm tifla.", "Qal kif kien miexi fit-triq wara l-attakk u mal-art ra żarbuna li kienet liebsa din it-tifla meta ttajret.", "Qed ikun irrapportat li fost dawk feruti wkoll hemm numru ta' tfal.", "Għalkemm għadhom mhux magħrufa ċ-ċirkostanzi tal-inċident, kollox jindika li dan kien attakk premeditat.", "Il-pulizija avżaw lin-nies biex jevitaw iż-żona." ]

[ "Bdew jingħataw l-ewwel dożi tal-vaċċin ta' Oxford u AstraZeneca hekk kif ir-Renju Unit qed imexxi l'quddiem il-proċess ta' tlaqqim sabiex jindirizza ż-żieda fil-każijiet li esperjenza fl-aħħar ġimgħat.", "Aktar minn nofs miljun doża tal-vaċċin jinsabu lesti għall-użu.", "Is-segretarju tas-saħħa ddeskriva dan bħala mument kruċjali fil-ġlieda tar-Renju Unit kontra l-virus, peress li l-vaċċini se jgħinu biex jitrażżnu l-infezzjonijiet u fl-aħħar mill-aħħar jippermettu li jitneħħew ir-restrizzjonijiet.", "Iżda l-Prim Ministru Ingliż Boris Johnson wissa regoli aktar stretti li huma meħtieġa fuq medda qasira ta' żmien.", "Sal-jum tal-Ħadd ġew irreġistrati aktar minn 50,000 każ ġdid ta' Covid-19 fir-Renju Unit għas-sitt jum u dan wassal biex jintalab it-tielet lockdown nazzjonali fl-Ingilterra.", "L-Irlanda ta' Fuq u Wales jinsabu taħt lockdown, filwaqt li l-kabinett Skoċċiż mistenni jiltaqa' sabiex jikkunsidraw aktar miżuri imposti." ]

[ "Ir-reazzjoni tal-Kap tal-Partit Nazzjonalista Adrian Delia għall-għotja ta’ ħames miljun Ewro mill-Prim Ministru Joseph Muscat waqt il-programm Xarabank, kienet reazzjoni maħsuba sew u li ntlaqgħet tajjeb.", "Kienet reazzjoni moderata u meqjusa.", "Hekk iddeskriva r-reazzjoni tal-Kap tal-Partit Nazzjonalista Adrian, l-editorjal tal-MaltaToday.", "Wara l-kontroversja li qamet wara li l-Prim ministru cempel waqt Xarabank u habbar li kien se jaghti hames miljun ewro mill-fond tal-Programm ta’ bejgħ ta’ ċittadinanza l-Kap tal-Partit Nazzjonalista kien qal f’post fuq Facebook li jemmen li għandna nintrabtu biex nibnu dawn l-appartamenti ġewwa Londra sabiex l-morda tal-kanċer ikollhom għallinqas post fejn jgħixu waqt l-agħar żmien.", "Hu żied li jgħid li jemmen ukoll li għandna naraw x’inhuma l-bżonnijiet fis-settur tas-saħħa kollu.", "“Nemmen li pajjiżna għandu jagħti l-iktar lil min għandu l-inqas; anzjani, fqar, morda u dawk l-iktar fil-bżonn”, qal Adrian Delia waqt li fakkar kif f’Malta hawn ħafna u ħafna voluntiera li jagħtu ħinhom, xogħlhom, ħajjithom għall-karità.", "Il-morda, id-dgħajfa, l-anzjani, il-fqar jistħoqqilhom l-għajuna tal-gvern.", "Anzi l-gvern huwa obbligat li jieħu ħsieb li dawn jingħataw l-aqwa li jista’ l-pajjiz minn żmien għal żmien, għaliex dak huwa xogħol il-gvern –  Obbligu, Dmir u Mhux karita’.", "L-editorjal tal-Malta Today jgħid ukoll li d-donazzjoni u d-dettalji ta’ Muscat minn fejn kienu ġejjin il-flus kienet mossa biex jiġġustifika it-tħaddim tal-fond tal-bejgħ tal-passaport imma minkejja l-mod kif prova jpenġi s-sitwazzjoni is-suspetti dwar dan il-bejgħ hemm jibqgħu." ]

[ "Tlett irġiel akkużati b'attentat ta' qtil permezz ta' bomba ma ngħatawx il-ħelsien mill-arrest", "Tlett irġiel akkużati li poġġew bomba taħt karozza, li kienet falliet milli tisplodi, ġew miċħuda l-ħelsien mill-arrest minkejja li qattgħu l-aħħar erba’ xhur taħt kustodja preventiva.", "Lorenzo Callus, magħruf bħala l-Ħeswes, Paul Farrugia, il-Kwattru u Jonathan Farrugia magħruf bħala Ġanni ta’ Nina, jinsabu akkużat bl-attentat ta’ qtil ta’ Mario Scicluna u s-sieħba tiegħu Elaine Galdes.", "Il-każ seħħ f’Jannar li għadda.", "Callus qed ikun akkużat ukoll li kien qed iġorr arma mingħajr liċenzja u li danke kien fil-pussess ta’ droga.", "Farrugia qed ikun akkużat ukoll bi traffikar tad-droga.", "Farrugia qed ikun akkużat separatament li kien fil-pussess ta’ ammont kbir ta’ sigaretti tal-kuntrabandu.", "L-Avukati tal-akkużati damu sitt xhur jistennew biex jitolbu għall-ħelsien mill-arrest, bil-għan li l-Qorti ma tgħidx li t-talba saret kmieni wisq, fost raġunijiet oħra.", "Minkejja dan, il-Qorti rrifjutat it-talba għall-ħelsien mill-arrest minħabba li r-reat huwa wieħed serju u anke minħabba l-kondotta tagħhom.", "Waqt li kkwotat għadd ta’ każijiet Ewropew, il-Qorti saħqet li għalkemm għalissa huma innoċenti, il-fatt li jistgħu jeħlu sentenzi twal ta’ ħabs, il-Qorti għandha dmir li tipproteġi lis-soċjetà.", "Kien għalhekk li ngħatawx il-ħelsien." ]

[ "Għal darb’oħra, il-kelliema tal-Partit Laburista mhumiex kapaċi jirrispondu għall-azzjonijiet ta’ Joseph Muscat.", "Din id-darba kien imiss lid-deputat Franco Mercieca u l-Ministru Edward Scicluna li ħarġu l’ barra mill-kamra tal-konferenzi tal-aħbarijiet fiċ-Ċentru Nazzjonali Laburista mingħajr ma rrispondew il-mistoqsijiet ta’", "NET News", "NET News", "staqsa dwar il-kummenti ta’ Joseph Muscat fuq il-programm Xtra fuq l-istazzjon nazzjonali:", "Iżda għal dawn it-tliet domandi, bqajna mingħajr ebda risposta u minkejja l-insistenza għal risposta – iż-żewġ kelliema telqu ‘l barra." ]

[ "F'Ġunju li ġej il-Qorti se tiddeċiedi jekk l-akkużat jingħatax il-ħelsien mill-arrest", "Il-Qorti se tiddeċiedi jekk l-infermier ta’ 36 sena akkużat b’stupru jingħatax il-ħelsien mill-arrest f’Ġunju li ġej.", "L-infermier ta’ 36 sena mill-Pakistan qed jinżamm arrestat wara li ġie akkużat li stupra mara għal diversi drabi.", "Huwa wieġeb mhux ħati għal akkużi miġjuba kontrih.", "Illum il-Qorti semgħet ukoll ix-xhieda tal-Ispettur Joseph Busuttil li spjega kif fis-17 ta’ Mejju l-mara għamlet rapport fl-għassa tal-Pulizija ta’ Birżebbuġa.", "Fir-rapport il-mara allegat li l-istupru kien ilu għaddej għal tmien xhur sħaħ u li kienet baqgħet siekta minħabba li fil-kultura tagħha, s-sess qabel iż-żwieġ huwa meqjus bħala tabù.", "Hu mifhum ukoll li qabel ma beda l-istupru, l-mara kienet ħallset l-akkużat sabiex issibilha xogħol hawn Malta, bl-ewwel abbuż iseħħ propju wara festin żgħir li organizza r-raġel biex jilqagħha fil-kommunità Pakistana.", "Fid-deċiżjoni tagħha, l-Qorti qalet li kienet se tiddeċiedi jekk l-akkużat jingħatax il-ħelsien mill-arrest  wara li l-mara tagħti x-xhieda tagħha b’mod elettroniku f’Ġunju li ġej.", "L-avukati Franco Debono u Amadeus Cachia dehru għall-akkużat filwaqt li l-avukat Alfred Abela deher għall-vittma." ]

[ "Aktar kmieni llum il-Pulizija ressqet b’arrest fil-Qorti t’Għawdex, quddiem il-Maġistrat Dr Simone Grech LL.D, raġel Niġerjan ta’ 29 sena residenti r-Rabat, Għawdex.", "Huwa ġie akkużat talli nhar it-3 ta’ Ġunju, 2020, xi ħin bejn nofsinhar u 2:30 p.m waqt li kien fir-Rabat, Għawdex, stupra persuna femminili, kif ukoll li żamm jew issekwestra lill-istess persuna kontra l-volontà tagħha.", "L-akkużat wieġeb mhux ħati għall-akkużi miġjuba fil-konfront tiegħu u qed jinżamm taħt arrest.", "Il-prosekuzzjoni f’dan il-każ tmexxiet mill-Ispettur Bernard Charles Spiteri." ]

[ "Tliet karozzi ħadu n-nar f'bitħa fi Triq il-Kanun, Santa Venera.", "Il-każ seħħ għall-ħabta tal-15:50 m,eta għal xi raġuni, bitħa li fiha hemm il-garaxxijiet ħadet in-nar.", "Konsegwentament, tliet karozzi tat-tip Renault, Volvo u Hyundai inħakmu min-nirien.", "Sa issa għadu mhux stabbilit x' ikkawża n-nar.", "Minnufih intbgħatu żewġ karozzi tat-tifi tan-nar sabiex jikkontrollaw is-sitwazzjoni, filwaqt li l-pulizija mill-Għassa tal-Ħamrun mmexxija mill-Ispettur Wayne Camilleri qed jinvestigaw il-każ.", "Il-Maġistrat tal-Għassa Aaron Bugeja qed imexxi l-inkjesta maġisterjali li nħatret dwar dan il-każ." ]

[ "Il-President Marie-Louise Coleiro Preca u s-Sur Edgar Preca dalgħodu attendew għall-Quddiesa fis-Santwarju Ta’ Pinu f’Għawdex, fejn iltaqgħu wkoll ma’ tfal minn skejjel Għawdxin.", "Saret prietka tradizzjonali qabel il-Quddies li kienet kollha kemm hi animata mit-tfal u li kienet ikkonċelebrata mill-Isqof ta’ Għawdex Mario Grech.", "L-istudenti ppreżentaw id-donazzjonijiet tagħhom lill-President ta’ Malta għall-", "Malta Community Chest Fund.", "Fl-aħħar taċ-ċerimonja, ir-Rettur tas-Santwarju Ta’ Pinu ppreżenta gwarniċ b’kopja tal-inċiżjoni oriġinali tat-titular tas-Santwarju.", "L-Erbgħa li għadda, il-President ta’ Malta u s-Sur Preca attendew ukoll għal Quddiesa li ġiet ikkonċelebrata mill-Isqof Charles Scicluna, flimkien ma’ għadd ta’ tfal minn 60 skola differenti.", "F’diskors fl-okkazzjoni tal-ftuħ tal-kampanja annwali ‘Milied Flimkien’, il-President ta’ Malta spjegat lit-tfal dwar kif inbidlet il-perċezzjoni tagħha tal-Milied.", "Għall-President, il-Milied issa jfisser imħabba u huwa proprju hawn fejn hi għamlet appell lit-tfal.", "L-istudenti tal-iskola Santa Monica kellhom l-inkarigu li jtellgħu l-", "pageant", "tal-Milied li mat-tmiem tagħha, ingħata bidu għall-quddiesa.", "Iċ-ċerimonja spiċċat b’għotjiet ta’ donazzjonijiet minn kull skola preżenti lill-", "Malta Community Chest Fund" ]

[ "Tliet studenti bniet ta’ 14 u 15-il sena fil-belt Taljana ta’ Ventimiglia allegatament ipprostitwixxew lilhom infushom għax il-pocket money li kienu jagħtuhom il-ġenituri ma kienitx biżżejjed.", "Huma tħajjru jagħmlu dan mill-hekk imsejħa “baby-prostituti” li nqabdu jitlajjaw f’Parioli, Ruma.", "It-tfajliet f’Ventimiglia kienu ilhom jitlajjaw xahar sħiħ, isibu “klijenti” minn fuq siti tal-internet dedikati għal laqgħat bħal dawn.", "Huma kienu jitolbuhom bejn €30 u €50 u kienu", "Kien raġel ta’ 30 sena li avviċinaw u offrewlu s-servizzi sesswali tagħhom li rrapurtahom lill-pulizija għax qal li “dak il-ħin iffriżajt u ma stajtx nemmen x’kien qed jiġri”.", "Ħames persuni jinsabu arrestati b’suspett li kienu qed iħaddmuhom." ]

[ "Il-Pulizija Franċiża kkonfermat li arrestat lir-raġel wara l-attakk li seħħ ilbieraħ fuq qassis Ortodoss.", "Kien għall-ħabta tal-4pm ilbieraħ meta l-qassis ta' 45 sena safa vittma ta' tiri ta' arma tan-nar, hu u jagħlaq il-knisja fil-belt ta' Lyon.", "Il-Pulizija spjegat li l-qassis qala' żewġ tiri ġo żaqqu.", "Il-kundizzjoni tiegħu hija waħda serja u potenzjalment jista' jitlef ħajtu.", "L-aggressur ħarab minn fuq il-post.", "Ilbieraħ Fi Franza: Spara fuq qassis Ortodoss; jaħrab minn fuq il-post Għadu mhux magħruf jekk dan l-attakk huwiex marbut mat-terroriżmu, imma ġara tlett ijiem biss wara li seħħ attakk ieħor fi knisja Franċiża f'Nice.", "Għalissa, il-każ mhuwiex jiġi investigat mill-awtoritajiet ta' kontra t-terroriżmu.", "F'Nizza ftit jiem ilu L-ogħla livell ta' sigurtà fi Franza wara l-attakk f'Nizza" ]

[ "Il-Ministru Ian Borg iħabbar investiment ġdid ta' €3 miljun li qed isir minn Malta Maritime Pilots għall-edukazzjoni marittima", "Il-Ministru Ian Borg ħabbar investiment ta' €3 miljun minn Malta Maritime Pilots għal ċentru ta' riċerka u ta' taħriġ state of the art f'Ħal Far.", "Il-faċilità l-ġdida se jkollha l-isem ta' Maritime MT.", "Il-Ministru faħħar lill-individwi, lill-kumpaniji u lill-għaqdiet kollha li joperaw fi ħdan l-industrija marittima – dawk li ġejjin mis-settur pubbliku u dawk li ġejjin mill-privat.", "Tenna l-intenzjoni tiegħu li bħala ministru jkompli jaħdem biex jgħin lis-settur imantni l-pass sostnut li qabad u jkompli jimxi 'l quddiem filwaqt li jżomm l-isem pożittiv li pajjiżna kiseb madwar id-dinja.", "Industrija robusta bħal din ma tistax tkompli tifjorixxi mingħajr il-kontribut ta' investituri u ta' entitajiet dedikati – bħal piloti marittimi u impjegati tagħhom li għandhom ir-rieda u d-determinazzjoni li jkomplu jiżviluppaw l-istatus professjonali tagħhom u jersqu 'l quddiem b'inizjattivi ġodda, qal il-Ministru.", "Qal li hu sodisfatt li jara li flimkien mal-investiment tal-Gvern f'diversi proġetti infrastrutturali, is-settur privat qed jieħu inizjattiva biex jikkumplimentahom b'investimenti oħrajn – fatt li juri li s-settur privat għandu fiduċja soda fil-Gvern.", "Iċ-ċentru l-ġdid, Maritime MT, se jieħu post iċ-ċentru eżistenti għar-riċerka u għat-taħriġ.", "Dan tal-aħħar qeda dmiru sew iżda d-daqs tiegħu m'għadux adattat għall-varjetà ta' bżonnijiet li jitolbu industrija li qed tikber u qafas legali dinamiku.", "Hu essenzjali li jkompli jsir l-investiment fit-taħriġ u fl-iżvilupp professjonali tal-individwi li jagħmlu s-settur marittimu dak li hu.", "Mingħajr id-dedikazzjoni u l-għarfien espert tagħhom, dan ma jkomplix jaħdem u l-industrija ta' suċċess tieqaf ħesrem.", "Il-Ministru Borg faħħar l-element ta' antiċipazzjoni u l-ippjanar fit-tul, l-attitudni li tmexxi s-settur 'il quddiem favur suċċess u tkabbir sostnut.", "Spjega li b'ċentru ta' taħriġ li se jaqdi wkoll lil dawk li joffru s-servizzi fuq is-superyachts u l-industrija tad-divertiment, se jinfetħu ħafna opportunitajiet li jaffettwaw setturi u fornituri tas-servizzi differenti f'pajjiżna.", "L-investiment ta' €3 miljun se jwassal għal taħriġ ħolistiku li jindirizza s-setturi marittimi kollha inklużi dawk li jaħdmu fuq il-baħar, impjegati bażati fuq ix-xatt u jattira liż-żgħażagħ biex ifittxu karriera marittima grazzi għal żieda fl-opportunitajiet.", "Il-Ministru faħħar l-ispirtu ta' diskussjoni u ta' kollaborazzjoni li jkompli jissarraf fis-suċċessi u fil-kisbiet tas-settur u esprima sodisfazzjon li jara l-koperazzjoni bejn il-Gvern, Transport Malta, il-piloti, Tug Malta, l-impjegati li jaħdmu fl-irmiġġ, is-sidien tal-bastimenti u l-operaturi tat-terminals f'dan il-proġett kbir.", "Faħħar l-inizjattiva li ssir regolarment b'mod kollaborattiv minn Transport Malta u minn Malta Maritime Pilots li jikkummissjonaw studji li jindirizzaw realtajiet preżenti biex jaġġornaw u jirrakkomandaw strateġiji u manuvri biex bastiment jidħol fil-portijiet tal-Belt Valletta u ta' Marsaxlokk, fejn is-sigurtà tan-navigazzjoni hi dejjem l-għan prinċipali.", "\"Il-portijiet marittimi huma kruċjali għall-ekonomija ta' kwalunkwe gżira u dan ma jonqosx għal Malta.", "Ma nistgħux nissottovalutaw l-importanza tal-portijiet tagħna.", "It-tkabbir kostanti fid-daqs tal-bastimenti u l-iskedi mimlija, il-kunċett just-in-time u l-kapaċità limitata tal-portijiet jippreżentaw sfidi.", "Madanakollu sfidi bħal dawn ma jbeżżgħuniex, hekk kif aħna għandna l-assigurazzjoni ta' relazzjoni ta' xogħol eċċellenti bejn Transport Malta bħala awtorità tal-portijiet u l-fornituri tas-servizzi li jaqdu d-9,000 bastiment marittimu li jżuru l-portijiet tagħna għal xogħol ta' merkanzija jew għal servizzi oħrajn bħal bunkering u tiswija tal-bastimenti\", qal il-Ministru.", "\"Il-pilotaġġ marittimu hu wieħed mis-servizzi essenzjali li sar aktar relevanti mat-tkabbir tad-daqsijiet tal-bastimenti u maż-żieda ta' pressjoni kummerċjali f'industrija ferm kompetittiva.", "L-approċċ modern li tagħmel taħriġ ta' studji dwar is-sigurtà tal-port u studji nawtiċi permezz ta' simulator tat-tħaddim tal-vapuri b'tagħrif lokali, jgħin biex il-portijiet tagħna jibqgħu joperaw b'mod effiċjenti mingħajr ma jikkompromettu l-istandards tas-sigurtà\".", "L-istudji kummissjonati se jservu wkoll ta' pjattaforma biex jgħaqqdu flimkien lill-istakeholders u jqajmu diskussjonijiet dwar kif għandhom jintlaħqu l-għanijiet u jiġu implimentati l-miżuri rakkomandati fir-rapport b'mod pragmatiku.", "F'dan ir-rigward, il-Ministru rringrazzja wkoll lill-kumpanija Olandiża Marin, mexxejja fir-riċerka dwar is-sigurtà tal-portijiet, u li magħha Transport Malta u l-piloti ffurmaw relazzjoni tax-xogħol professjonali.", "L-għarfien espert u l-kontribut tagħhom, flimkien mal-għarfien lokali, jagħtu kredibilità u valur miżjud lill-istudju dwar is-sigurtà tal-portijiet.", "Il-Ministru kkonkluda li jemmen fl-importanza tad-diskussjoni fis-settur.", "\"Ir-rieda tagħna li nikkollaboraw u napprezzaw l-isforzi li jsiru mill-privat u mill-Gvern hi waħda mill-fatturi li l-aktar jinfluwenzaw is-suċċessi tagħna.", "Ninsab ħerqan biex nara l-benefiċċji li żgur se jirriżultaw minn dan l-investiment u ntenni l-impenn tiegħi favur it-tkabbir u l-benefiċċju tas-settur marittimu\"." ]

[ "Ir-riforma Kostituzzjonali, li ngħatat fil-biċċa l-kbira tagħha karta ħadra ta' approvazzjoni ġiet mgħattna mill-gelgul ta' informazzjoni li ħarġet nhar il-Ġimgħa dwar il-proġett tal-Wind Farms fil-Montenegro.", "Minkejja dan il-bidliet kienu ilhom mistennija u diskussi, u fil-verità jimmarkaw mument storiku u importanti fil-format ta' Kostituzzjoni tagħna li tagħti l-ħajja lir-Repubblika demokratika ta' Malta.", "Id-diskussjoni dwar il-bżonn ta' dawn ir-riformi, kien qajjimhom lura għall-2013, Franco Debono - li fil-fatt kien ippropona riforma sħiħa - ftit minnha li bdiet taħt Gvern Nazzjonalista u ħafna aktar preżenti fir-riforma li tressqet mill-Gvern issa u f'bidliet iżgħar li saru fl-aħħar seba' snin.", "Il-gazzetta ILLUM tagħti ħarsa lejn din ir-riforma - li għad trid tmur għall-approvazzjoni tal-Parlament - fi tmien punti.", "Ħatriet Ġudizzjarji: Il-President b'poteri ġodda wkoll", "Il-Gvern se jkun qed jirristruttura l-Kumitat għall-Ħatriet Ġudizzjarji, li l-Prim Imħallef se jkun iċ-Chairperson tiegħu flimkien ma' sitt membri oħra", "Dawn se jkunu l-Awditur Ġenerali, l-Ombudsman, il-President tal-Kamra tal-Avukati, żewġ Imħallfin u Maġistrat, lkoll magħżula minn sħabhom stess", "B'hekk il-Ġudikatura se jkollha erba' mis-seba' siġġijiet.", "Dwar il-Kummissjoni għall-Amministrazzjoni tal-Ġustizzja, la l-Avukat Ġenerali u lanqas l-Avukat tal-Istat mhuma se jkunu parti minnha", "Dan se jfisser li iktar minn nofs tal-membri se jkunu ġudikanti u għalhekk ser jiġi rispettat il-prinċipju li membri tal-ġudikatura kemm jista' jkun jintagħżlu mill-kollegi tagħhom stess", "Il-Gvern ser ikun qed jagħmel sejħa pubblika sabiex jimtlew vakanzi jew postijiet fil-ġudikatura.", "Ser tibqa fis-seħħ is-sistema eżistenti mis-sena 2016, hekk imsejħa 'public rolling call'.", "Dan ifisser li kull min għandu l-ħajra li jsir membru fil-ġudikatura, jista' japplika mal-Kummissjoni għall-Amministrazzjoni tal-Ġustizzja (JAC) meta jrid.", "Madanakollu, meta jkun hemm vakanza għall-post fil-ġudikatura, xorta waħda jkun hemm sejħa pubblika oħra li tagħti l-opportunità lill-avukati interessati biex japplikaw", "Il-Gvern ser jagħti poteri lill-President tar-Repubblika biex dan jaġixxi waħdu meta jkun mitlub jaħtar Imħallef jew Maġistrat, mil-lista ta' tliet ismijiet provduta lilu mill-JAC", "Il-lista tat-tliet kandidati mgħoddija lill-President ta' Malta se tkun qed issir pubblika", "Il-Ħatra tal-Prim Imħallef biż-żewġ terzi", "Il-Gvern jaqbel li l-persuna li se tokkupa dan l-irwol tkun appuntata mill-President ta' Malta, li jaġixxi skont riżoluzzjoni appoġġjata minn żewġ terzi tal-Kamra tar-Rappreżentanti", "Jekk ir-riżoluzzjoni ma tiksibx żewġ terzi tal-voti, il-Prim Imħallef ikun maħtur b'riżoluzzjoni li tkun kisbet maġġoranza ta' voti", "Dan se jassigura indipendenza assoluta u fiduċja fl-irwol ta' Prim Imħallef", "Dixxiplina Ġudizzjarja ... jitneħħa l-irwol tal-politiku", "Il-Gvern se jara li ma jkunx il-Parlament, iżda l-Kummissjoni għall-Amministrazzjoni tal-Ġustizzja li tneħħi xi membru tal-Ġudikatura", "Dan se jkollu d-dritt li jappella mid-deċiżjoni tal-Kummissjoni quddiem il-Qorti Kostituzzjonali", "B'hekk f'dan ir-rigward tneħħa l-irwol tal-politiku mill-proċess kollu", "Il-Ħatra u t-Tneħħija ta' President tar-Repubblika", "Il-President tar-Repubblika ikun maħtur b'reżoluzzjoni approvata minn żewġ terzi tal-Kamra tad-Deputati", "Jekk ir-riżoluzzjoni ma tiksibx żewġ terzi tal-Kamra, huwa biżżejed li tinkiseb maġġoranza biex il-persuna nominata tinħatar bħala President", "President jitneħħa bil-vot taż-żewġ terzi tal-Parlament għal raġunijiet li nsibu fil-Kostituzzjoni applikabbli għall-Imħallfin", "Il-Gvern se jkun qed jaċċerta poteri lill-Ombudsman, u li dan jingħata saħħa kostituzzjonali, b'riferenza għall-aċċess għal informazzjoni meta jkun qed iwettaq ir-riċerka tiegħu L-Ombudsman se jħejji rapport annwali, li se jkun magħmul minn kumpilazzjoni ta' rapporti li ġew ippubblikati matul din is-sena, liema rapport se jiġi diskuss estensivament fil-Parlament", "Kummissjonijiet Indipendenti: Il-Gvern iċedi mill-poteri tiegħu", "Il-Gvern qiegħed iċedi mill-poteri eżekuttivi tal-Prim Ministru, u jgħaddihom lill-Kabinett tal-Ministri u dan fejn jidħlu poteri tal-ħatra fuq ċertu istituzzjonijiet importanti ġewwa pajjiżna", "Fil-Konvenzjoni Kostituzzjonali li se titmexxa mill-President ta' Malta se titkompla d-diskussjoni fir-rigward tal-metodu ta' ħatra ta' kummissjonijiet oħra indipendenti", "L-Avukat Ġenerali: Aktar poteri lill-Kummissjoni Permanenti kontra l-Korruzzjoni", "Il-Gvern ser ikompli l-proċess sabiex isaħħaħ l-uffiċċju tal-Avukat Ġenerali u dan sabiex jieħu fuqu l-prosekuzzjoni.", "B'hekk tiġi ċċarata distinzjoni netta fl-irwoli li l-Pulizija tinvestiga u l-Avukat Ġenerali jwettaq il-prosekuzzjoni", "Il-Gvern se jkun qed jintroduċi leġiżlazzjoni biex tippermetti appell kontra nuqqas ta' prosekuzzjoni mill-Avukat Ġenerali lil istituzzjonijiet bħall-Kummissjoni Permanenti Kontra l-Korruzzjoni, l-Ombudsman, il-Kummissarju għall-Istandards fil-Ħajja Pubblika, u l-Awditur Ġenerali", "Il-Gvern se jkun qed jintroduċi leġiżlazzjoni biex dawn l-istituzzjonijiet ikunu jistgħu jirrapurtaw każijiet ta' korruzzjoni direttament lill-Kummissjoni Permanenti Kontra l-Korruzzjoni (PCAC), li jekk issib ħjiel ta' prattiċi korrotti tirrapporta direttament lill-Avukat Ġenerali.", "Meta tkun il-PCAC li tirraporta l-każ lill-Avukat Ġenerali hija qed tingħata jedd awtomatiku li tkun tista' tappella mid-deċiżjoni tal-AĠ f'każ li dan jiddeċiedi li ma jkunx hemm prosekuzzjoni", "Kummissarju tal-Pulizija: Ħatra b'aktar skrutinju", "Il-Kummissjoni Venezja qed tirrakkomanda sistema ta' ħatra ta' Kummissarju ta' Pulizija, eżattament kif qed tagħmel Malta", "Inbidlet is-sistema passata għal waħda li fiha ferm iktar skrutinju fuq il-kandidati interessati", "Bis-sistema l-ġdida kulħadd jista' japplika għall-irwol ta' Kummissarju hekk kif qed tinħareġ sejħa pubblika mill-Kummissjoni għas-Servizz Pubbliku.", "Din hija Kummissjoni imparzjali u indipendenti fejn il-membri tagħha saru bi qbil bejn il-Gvern u l-Oppożizzjoni u tgawdi r-rispett t'għexieren ta' snin fejn tidħol ħatra u regolamentazzjoni ta' uffiċjali pubbliċi", "Il-Kummissjoni sussegwentement tagħmel skrutinju ta' kull kandidat, tagħmel ir-riċerki neċessarji, u tagħti lista mqassra ta' żewġ kandidati lill-Kabinett tal-Ministri, li mbagħad jagħżel l-iktar kandidat addattat għal din il-kariga, liema kandidat jgħaddi minn proċess ta' skrutinju quddiem il-Kumitat dwar il-Ħatriet Pubbliċi fil-Parlament", "Din il-ġimgħa nħatar f'din il-kariga Angelo Gafà.", "L-Oppożizzjoni ma kinitx preżenti għall-iskrutinju quddiem il-Kumitat dwar il-Ħatriet Pubbliċi.", "'Qed inbiddlu l-Kostituzzjoni għall-ewwel darba mill-Indipendenza'", "F'kumment mal-ILLUM il-Ministru Edward Zammit Lewis qal li l-Prim Ministru Abela ried li mill-ewwel jitlaq fuq proċess ta' riformi istituzzjonali f'pajjiżna.", "\"Għall-ewwel darba mill-Indipendenza ta' pajjiżna 'l hawn se nkunu qed inbiddlu l-Kostituzzjoni ta' pajjiżna b'mod estensiv b'riformi li huma intiżi li jsaħħu d-demokrazija ta' pajjiżna, is-saltna tad-dritt, u l-governanza tajba.\"", "Hu jgħid illi biex wasal għal dawn il-proposti il-Gvern kellu laqgħat kontinwi mal-Kummissjoni Venezja dwar rakkomandazzjonijiet, anke wħud li ma kienu jagħmlu ebda sens għat-tradizzjonijiet legali Maltin.", "\"Il-Kummissjoni Venezja iddikjarat magħna iktar minn darba li tinsab kuntenta bl-andament tad-diskussjoni ta' bejnietna, u bil-ġenwinità li wrejna bħala amministrazzjoni u l-konvinzjoni li qed juri l-Gvern Malti biex jissaħħu l-istituzzjonijiet fil-pajjiż,\" temm jgħid Zammit Lewis." ]

[ "Madwar ħames mitt persuna tressqu l-qorti akkużati li kienu nvoluti wara l-attentat ta' kolp ta' stat fit-Turkija s-sena li għaddiet.", "Uħud mill-akkużi jinkludu l-attentat ta' qtil tal-President Tork Recep Tayyip Erdogan.", "Hekk kif uħud minnhom waslu l-qorti, intlaqgħu min-numru ta' protestanti jgħajtu li jriedu l-piena kapitali." ]